
...arată-ţi faţa ta! Lasă-mă să-ţi aud glasul! Pentru că glasul tău e dulce şi faţa ta 

plăcută. 
(Cântarea cântărilor 2, 14) 

Cât de frumoasă eşti tu, draga mea! Cât de frumoasă eşti! 
Cât de frumos eşti dragul meu! Şi cât de drăgălaş eşti tu! 
(Cântarea cântărilor 1, 14-15) 

Mi-au spus deşertăciuni călcătorii de lege, dar nu sunt ca legea Ta, Doamne. 

(Psalmi 118, 85) 

Nu nouă, Doamne, nu nouă, ci numelui Tău se cuvine slavă. 

(Psalmi 113,9) 



Prefaţă 

1. în această carte este înfăţişată, în primul rând, Sfânta Scriptură, apoi 
învăţătura Sfântului Ioan Gură de Aur şi, în cele din urmă, sunt prezentate cugetări 
pentru oamenii de rând. 

2. Cugetări nu întâlnim la fiecare capitol, deoarece sunt şi alte capitole cu 
teme asemănătoare şi, de aceea, cititorul poate merge la ceea ce s-a scris la celelalte 
teme. 

3. Aici nu sunt cercetate patimile care sunt odioase pentru toţi oamenii, 
cum ar fi: omorul, jaful, tâlhăria, silnicia, preacurvia, desfrânarea şi celelalte asemenea 
lor, deoarece toţi le socotesc ca fiind patimi foarte mari, ci sunt cercetate numai acele 
patimi pe care oamenii, îndeosebi cei ai veacului acestuia, fie le socotesc foarte mici, 
fie nu le socotesc nicidecum patimi, dar care nu mai puţin decât cele enumerate mai 
sus împiedică mântuirea şi sunt pricinile altor nenorociri grele, cum ar fi: răutatea, 
invidia, lăcomia, iubirea de argint, vorbirea de rău, precum se va putea vedea mai jos. 

4. Aici se arată în ce constă datoria creştină, comună şi reciprocă, care 
pretinde de la noi credinţă, nădejde şi dragoste; de asemenea, sunt înfăţişate roadele 
dragostei, adică: mila, împăcarea cu aproapele, iertarea greşelilor aproapelui, 
dispreţuirea lumii, răbdarea şi celelalte. 

5. în unele locuri este înfăţişată doar esenţa învăţăturii Sfântului Ioan Gură 
de Aur, nu sunt citate cuvintele exacte ale sfântului învăţător. 

6. Cugetările sunt înfăţişate simplu şi pe scurt: simplu - spre a le înţelege 
mai bine oamenii de rând, şi pe scurt - spre a-1 încuraja pe cititor în a le citi mai des. 

7. De i se va părea cuiva în vreo cugetare ceva mai colţuros, aceluia cu 
toată inima îi spun că aici se urmăreşte folosul, nu desfătarea; mântuirea, nu plăcerea 
oamenilor. 

8. Iar, dacă cineva cu mintea luminată, va găsi ceva vrednic de îndreptare, 
îl rog să atribuie această greşeală minţii mele mărginite, nu voii mele. Să te mântuieşti 
în Hristos, iubite frate! 

1. Trupul şi duhul 



„Căci cei ce sunt după trup, cugetă cele ale trupului, iar cei ce sunt după 
Duh, cele ale Duhului. Căci dorinţa cărnii este moarte dar dorinţa Duhului este viaţă şi 
pace; fiindcă dorinţa cărnii este vrăjmăşie împotriva lui Dumnezeu, căci nu se supune 
legii lui Dumnezeu, pentru că nici nu poate. Iar cei ce sunt în carne nu pot să placă lui 
Dumnezeu" (Romani 8, 5-8). 

„Iar dacă cineva nu are Duhul lui Hristos, acela nu este al Lui" (Romani 8, 

9). 

„Drept aceea, fraţilor, nu suntem datori trupului, ca să vieţuim după trup. 
Căci dacă vieţuiţi după trup, veţi muri, iar dacă ucideţi, cu Duhul, faptele trupului, veţi 
fi vii" (Romani 8, 12-13). 

„Căci câţi sunt mânaţi de Duhul lui Dumnezeu sunt fii ai lui Dumnezeu" 
(Romani 8, 14). 

„...grija de trup să nu o faceţi spre pofte" (Romani 13, 14). 

„In Duhul să umblaţi şi să nu împliniţi pofta trupului. Căci trupul pofteşte 
împotriva duhului, iar duhul împotriva trupului; căci acestea se împotrivesc unul 
altuia, ca să nu faceţi cele ce aţi voi" (Galateni 5, 16-17). 

„Iar roadă Duhului este dragostea, bucuria, pacea, îndelungă-răbdarea, 
bunătatea, facerea de bine, credinţa, blândeţea, înfrânarea, curăţia" (Galateni 5, 22-23). 

„Cel ce seamănă în trupul său însuşi, din trup va secera stricăciune; iar cel 
ce seamănă în Duhul, din Duh va secera viaţă veşnică" (Galateni 6, 8). 

Cugetări despre trup şi duh 

In omul care a primit credinţa creştină, există două legi: legea cărnii şi 
legea duhului, sau legea trupească şi legea minţii, precum a arătat Sfântul Apostol 
Pavel, zicând: „Dar văd în mădularele mele (trupeşti) o altă lege, luptându-se 
împotriva legii minţii mele" (Romani 7, 23). Sau, precum acelaşi apostol spune, se 
împotrivesc în om trupul şi duhul: „Trupul pofteşte împotriva duhului, iar duhul 
împotriva trupului; căci acestea se împotrivesc unul altuia" (Galateni 5, 17). 

Deosebirea dintre legea trupului şi legea duhului 

Intre aceste legi este o luptă neîntreruptă: ceea ce voieşte unul, 
dispreţuieşte celălalt - ceea ce voieşte trupul, nu voieşte duhul. 

Trupul voieşte să se mândrească, să se preamărească, să se înalţe, iar 
duhul voieşte să se smerească şi să cugete smerit. 

Trupul voieşte a fi în slavă şi cinste, iar duhul pe toate voieşte a le vedea 
gunoaie (Filipeni 3, 8). 

Trupul voieşte să se odihnească, iar duhul să vegheze, să se ostenească. 

Trupul voieşte să trândăvească, să bea, să se veselească, iar duhul să se 
înfrâneze, să postească şi să plângă pentru păcate. 

Trupul voieşte să se răzbune pe vrăjmaşii săi, iar duhul să-i iubească pe 
vrăjmaşi şi să facă bine celor ce-1 urăsc. 

Trupul voieşte să răpească avutul altuia, iar duhul să dea şi ceea ce este al 
său celor nevoiaşi. 

Trupul voieşte să satisfacă iubirea sa de plăceri, iar duhul să fie curat. 

Trupul voieşte să împlinească în toate voia sa, iar duhul să împlinească în 
toate voia lui Dumnezeu. 

Tot aşa şi în privinţa celorlalte lucruri, trupul şi duhul se împotrivesc unul 

altuia. 

Deosebirea dintre cugetul trupesc şi cel duhovnicesc 

Din aceste două legi contradictorii iau naştere două cugete opuse, total 
diferite: cugetul trupesc şi cugetul duhovnicesc. 

Cugetul trupesc se manifestă atunci când se face ceea ce voieşte trupul, iar 
cugetul duhovnicesc atunci când se face ceea ce voieşte duhul. 

Cugetul trupesc înseamnă mândrie, îngâmfare, iubire de plăceri, 
neînfrânare, desfrâu, necurăţie, iubire de argint, hoţie, cârtire, vorbire de rău, 
vrăjmăşie, certuri, ţinere de minte a răului, răzbunare şi celelalte, care se opun legii lui 
Dumnezeu. 

Cugetul duhovnicesc înseamnă smerenie, înfrânare, curăţie, feciorie, 
răbdare, pace, blândeţe, neţinere de minte a răului şi celelalte, pe care le voieşte legea 
lui Dumnezeu. 

Datorită acestor două cugete opuse, omul este de două feluri: trupesc şi 
duhovnicesc. Fiecare, după cum cugetă, aşa şi este numit. Cine ascultă de trup şi 

cugetă cele ale trupului este numit om trupesc; iar cine urmează duhului şi îşi supune 
trupul duhului este numit om duhovnicesc. 



Trăsăturile omului trupesc şi ale celui duhovnicesc 

Omul trupesc îşi are toată mintea şi intenţiile sale îndreptate numai spre 
dobândirea celor vremelnice, iar cel duhovnicesc tinde întotdeauna spre cele veşnice. 

Omul trupesc îşi săvârşeşte profesia numai pentru câştigul său vremelnic, 
iar cel duhovnicesc se osteneşte spre slava lui Dumnezeu şi pentru folosul aproapelui. 

Omul trupesc, de face ceva vrednic de laudă, îşi caută răsplata în veacul 
acesta; iar cel duhovnicesc aşteaptă răsplata pentru virtute de la Dumnezeu în veacul 
viitor. 

Omul trupesc, chiar de face ceva lăudabil, face aceasta pentru slavă 
deşartă şi dobândirea slavei deşarte, iar cel duhovnicesc toată intenţia şi-o îndreaptă 
spre slava lui Dumnezeu şi în nădejdea vieţii veşnice. 

Omul trupesc se mândreşte şi se făleşte înaintea tuturor, nu are egal, se 
pune deasupra tuturor şi pe toţi îi dispreţuieşte, iar cel duhovnicesc se smereşte 
înaintea lui Dumnezeu şi a oamenilor. 

Omul trupesc nu suferă să fie dispreţuit, iar cel duhovnicesc primeşte 
aceasta cu toată inima. 

Omul trupesc huleşte pe cel ce îl huleşte, mustră pe cel ce îl mustră, 
cleveteşte pe cel ce îl cleveteşte şi urăşte pe cel ce îl urăşte, iar cel duhovnicesc se 

mângâie când este hulit, rabdă când este prigonit, binecuvântează pe cel ce îl 
blesteamă şi face bine celui ce îl urăşte. 

Omul trupesc nu îl iubeşte nici pe cel apropiat, iar cel duhovnicesc nici pe 
vrăjmaşi nu îi lipseşte de dragostea sa. 

Omul trupesc ţine minte răul şi caută răzbunare chiar şi pentru cea mai 
mică jignire, iar cel duhovnicesc se roagă şi pentru cei ce îi iau viaţa, zicând: 
„Doamne, nu le socoti lor păcatul acesta!" (Faptele Apostolilor 7, 60) 

Omul trupesc se poartă cu viclenie şi este linguşitor faţă de oricine, iar cel 
duhovnicesc este sincer cu toti. 

Omul trupesc fură şi răpeşte avutul altuia, iar cel duhovnicesc şi din ceea 
ce este al său dă celor nevoiaşi. 

Omul trupesc este neîmpăcat, iar cel duhovnicesc şi cu cei ce urăsc pacea 
este în pace. 

Omul trupesc îşi urmează înclinaţiile şi poftele necurate, iar cel 
duhovnicesc se sârguieşte spre curăţie şi feciorie. 

Omul trupesc îşi foloseşte totdeauna raţiunea sa pentru câştigul său sau 
pentru nimicirea aproapelui, iar cel duhovnicesc depune toată strădania pentru zidirea 
sufletească a fraţilor săi. Şi, de aceea, omul trupesc este dăunător societăţii, iar cel 
duhovnicesc este folositor. 

Omul trupesc socoteşte orice păcat a fi nimic, iar cel duhovnicesc fuge, ca 
de şarpe, de orice păcat, chiar şi de cel mai mic. 

Omul trupesc îşi pune nădejdea în onoruri, în bogăţie, în puterea sa şi în 
protectorii săi, iar cel duhovnicesc îşi pune nădejdea în ajutorul Celui Preaînalt şi în 
Pronia cea milostivă a Ziditorului său. 



13 



Omul trupesc se teme cel mai mult să nu piardă onorurile, bogăţia şi să nu 
fie surghiunit, iar cel duhovnicesc se arată gata de toate acestea cu plăcere sau cu toată 
inima. 

Omul trupesc nu voieşte să se despartă de această lume, iar cel 
duhovnicesc cu bucurie îşi doreşte să se dezlege de legăturile trupului. 



Sfârşitul omului trupesc şi al celui duhovnicesc 

Pentru omul trupesc, moartea este cumplită: „Moartea păcătoşilor este 
cumplită" - spune Psalmistul (Psalmi 33, 20), iar pentru cel duhovnicesc este paşnică. 

Cel trupesc, murind vremelnic, moare şi veşnic: „Căci dorinţa cărnii este 
moarte" - spune Apostolul. Dar cel duhovnicesc prin această moarte ajunge la viaţa 
veşnică, pentru că „dorinţa Duhului este viaţă şi pace" - spune acelaşi Apostol. 

Ajutoarele întru nevoinţă împotriva legii trupeşti sau împotriva trupului 
sunt următoarele: 

Cel dintâi este harul lui Dumnezeu fără de care nu putem face binele. 
„Fără Mine nu puteţi face nimic" - le-a spus Hristos Apostolilor. Harul lui Dumnezeu 
se cere prin rugăciune fierbinte, deasă şi smerită. „Cereţi şi vi se va da; căutaţi şi veţi 
afla; bateţi şi vi se va deschide" - spune Hristos (Matei 7, 7). 

Al doilea este să ne sârguim a sta împotriva răutăţii fireşti şi a ne sili spre 
bine, căci „împărăţia cerurilor se ia prin străduinţă şi cei ce se silesc pun mâna pe ea" - 
spune Hristos (Matei 11, 12). 

Al treilea este buna educaţie primită în copilărie. Căci de educaţie depinde 

toată viaţa. 

Al patrulea este să cugetăm că pentru încălcarea legii lui Dumnezeu ni se 
trimite şi o pedeapsă vremelnică. 

Al cincilea este să cugetăm şi să ştim bine că pentru cel ce doreşte şi se 
sârguieşte nimic nu este greu, căci Dumnezeu cel atotputernic îi ajută pe cei ce doresc 
şi se sârguiesc. 

Al şaselea este fie să luptăm împotriva păcatului şi să avem parte cu 
Hristos şi aici şi în veacul viitor în împărăţia Lui, fie să ne supunem păcatului şi să fim 
osândiţi cu diavolul în vecii vecilor: una din două va fi neapărat. (Iar despre aceasta 
mai poţi vedea în cugetările despre păcat). 

2. Păcatul 



„Oricine săvârşeşte păcatul, este rob al păcatului" (Ioan 8, 34). 

„...păcatul, odată săvârşit, aduce moarte" (Iacov 1, 15). 

„Oricine rămâne întru El (întru Hristos) nu păcătuieşte; oricine 
păcătuieşte, nu L-a văzut, nici nu L-a cunoscut" (1 Ioan 3,6). 

„Cine săvârşeşte păcatul, este de la diavolul, pentru că de la început 
diavolul păcătuieşte" (1 Ioan 3,8). 

„Oricine este născut din Dumnezeu, nu săvârşeşte păcat, pentru că 
sămânţa lui Dumnezeu rămâne în acesta; şi nu poate să păcătuiască, fiindcă este născut 
din Dumnezeu" (1 Ioan 3, 9). 

„Deci să nu împărăţească păcatul în trupul vostru cel muritor, ca să vă 
supuneţi poftelor lui" (Romani 6, 12). 

„Căci păcatul nu va avea stăpânire asupra voastră" (Romani 6, 14). 

„...plata păcatului este moartea" (Romani 6, 23). 



Tâlcuirea Sfântului Ioan Gură de Aur 



Păcatele sunt pricina tuturor relelor (Cuvântarea a 7-a despre pocăinţă). 

Păcatul este boala sufletului (Cuvântarea despre slăbănog, la capitolul 3 
din Cartea Facerii). 

Păcatul îi aduce omului numai vătămare (la Psalmi 139). 

Păcatul îi face pe oameni dobitoace (la Psalmi 139). 

Păcatul este beţie cumplită şi cel mai mare rău (la Psalmi 12). 

Nimic nu este mai grav decât păcatul (la Psalmi 124). 

Păcatul este ca lepra (Cuvântarea a 25-a la evanghelistul Matei, capitolul 



7). 



Păcatul este cea mai grea slăbănogire (Cuvântarea a 67-a la evanghelistul 
Matei, capitolul 21). 

A sluji păcatului este un lucru foarte grav şi de neîndurat (Cuvântarea a 
54-a la evanghelistul Ioan, capitolul 8). 

Mai bine să umbli gol, decât acoperit cu păcate (Cuvântarea a 5-a la 
evanghelistul Ioan, capitolul 1). 

Nimic nu este mai întinat şi mai necurat decât ceea ce se naşte din păcat 
(Cuvântarea a 52-a la evanghelistul Ioan, capitolul 7). 

Păcatul este mai rău decât diavolul (Cuvântarea a 41-a la Faptele 
Apostolilor, capitolul 9). 

Păcatul este rădăcina morţii (Cuvântarea a 10-a la Epistola către Corinteni, 

capitolul 5). 

Păcatul este un demon cu voie liberă şi o nebunie liber consimţită 
(Cuvântarea a 28-a la Epistola către Romani, capitolul 15). 

Cugetări despre păcat 



Sfântul Ioan Gură de Aur învaţă ce este păcatul şi care este acest mare rău. 

Aici sunt arătate pricinile pentru care păcatul este cel mai mare rău. 

Cea dintâi este că prin orice păcat este jignită măreţia lui Dumnezeu. 

A doua este că omul, când greşeşte, cinsteşte mai mult patima şi pofta sa 
decât legea lui Dumnezeu şi, de aceea, îl mânie pe însuşi Cel fară de sfârşit, pe 
preabunul, dreptul şi veşnicul Dumnezeu: fiecare poate vedea cât este de grav acest 
lucru. 

A treia este că pentru nimicirea păcatului, Fiul lui Dumnezeu a venit în 
lume şi a îndurat chinuri cumplite şi moarte de ocară. „Pentru aceasta S-a arătat Fiul 
lui Dumnezeu, ca să strice lucrurile diavolului" (1 Ioan 3, 8). 

A patra este că păcatul îl desparte pe om de Dumnezeu şi îl lipseşte de 
harul lui Dumnezeu. Unui asemenea om, Dumnezeu îi spune: „Iată, casa voastră vi se 
lasă pustie" (Matei 23, 38). 

A cincea este că sufletul, fiind lipsit de Dumnezeu şi de harul Său, moare, 
potrivit Scripturii: „sufletul care a greşit, va muri" (Iezechiel 18, 4). Căci, aşa cum 
moare trupul atunci când îl părăseşte sufletul, tot aşa moare şi sufletul când îl părăseşte 
Dumnezeu. Şi vai de sufletul care L-a pierdut pe Dumnezeu, căci este stăpânit de 
diavolul şi, de aceea, se supune tuturor răutăţilor. 

A şasea este că după săvârşirea păcatului, păcătosul este chinuit fără 
încetare de conştiinţă, care este mai grea decât orice nenorocire; îl stăpâneşte o teamă 
lăuntrică, precum i s-a întâmplat lui Cain. 

A şaptea este că pentru păcat sunt trimise pedepse vremelnice: foamete, 

foc, războaie, boli, cutremure şi aşa mai departe: „...moartea şi sângele, certurile şi 

sabia, asupririle şi foametea, zdrobirile şi bătaia. Pentru cei fară de lege s-au zidit 
acestea toate" (Cartea înţelepciunii lui Isus, fiul lui Sirah- [Ecclesiasticul] 40, 11-12). 

A opta este că pentru păcat este gătită munca veşnică. 



Ajutorul pentru izbăvirea de păcat 

Cel dintâi este rugăciunea deasă, smerită şi sârguincioasă cu zdrobirea 
inimii. „Privegheaţi şi vă rugaţi, ca să nu intraţi în ispită" - spune Hristos (Matei 26, 
41). 

Al doilea este aducerea aminte de moarte: „In tot ce faci adu-ţi aminte de 
sfârşitul tău şi nu vei păcătui niciodată" (Cartea înţelepciunii lui Isus, fiul lui Sirah - 
[Ecclesiasticul] 7, 38). După moarte este judecata lui Hristos: de la judecată se merge 
fie la munca veşnică, fie la fericirea veşnică. Pentru nevoinţa credinţei, care II 
preamăreşte pe Hristos, Cel ce a murit şi a înviat din morţi şi cu ajutorul Căruia luptă 
împotriva păcatului - se dă fericirea veşnică, iar pentru păcat - munca veşnică. 

Al treilea este să eviţi prilejurile ce duc la păcat, să eviţi discuţiile rele, să- 
ţi păzeşti auzul, vederea şi să le fereşti de sminteli. 

Al patrulea este să te fereşti şi de păcatele cele mai mici întrucât ele duc la 
cele mai mari. 

Al cincilea este să-ţi aduci aminte că păcatul este o plăcere vremelnică, iar 
după ea vine munca veşnică. 

Al şaselea este să-L ai pe Dumnezeu tot timpul înaintea ta, să cugeţi că El 
este prezent peste tot şi vede tot şi dă fiecăruia după faptele lui şi pe cel ce greşeşte îl 
poate lovi chiar în ceasul acela cu dreapta Sa judecată. 

Al şaptelea este să-ţi aduci aminte pedepsele pentru păcate, cum au fost: 
potopul cel cumplit care a venit peste toată lumea, focul care a ars Sodoma şi Gomora, 
israelitenii ce au fost loviţi în pustie şi aşa mai departe. 

Al optulea este să cugeţi că pentru păcatele noastre Hristos, Fiul lui 
Dumnezeu, a pătimit şi a murit. Mai poţi face tu cele pentru care Hristos a îndurat 
asemenea patimi, şi prin păcate să-L răstigneşti a doua oară pe Fiul lui Dumnezeu 
(Evrei 6, 6)? înfricoşător este lucrul acesta şi vrednic de plâns. 

Al nouălea este să luăm aminte la pedepsele trimise de Dumnezeu şi în 
vremea de acum pentru păcate. 

Al zecelea este să citim sau să ascultăm cât mai des şi cu osârdie cuvântul 
cel sfânt al lui Dumnezeu şi să luăm aminte la el. 

Al unsprezecelea este să nu luăm seama la ce fac oamenii, ci la ceea ce 
învaţă legea lui Dumnezeu şi la ceea ce se propovăduieşte în Biserică. 

Al doisprezecelea este să citim vieţile sfinţilor care s-au nevoit împotriva 
păcatului şi să le urmăm lor. 

3. Răutatea 



„Ce te făleşti întru răutate, puternice? Fărădelege toată ziua, nedreptate a 
vorbit limba ta; ca un brici ascuţit a făcut vicleşug. Iubit-ai răutatea mai mult decât 
bunătatea, nedreptatea mai mult decât a grăi dreptatea. Iubit-ai toate cuvintele 
pierzării, limbă vicleană! Pentru aceasta Dumnezeu te va doborî până în sfârşit, te va 
smulge şi te va muta din locaşul tău şi rădăcina ta din pământul celor vii. Vedea-vor 
drepţii şi se vor teme şi de el vor râde şi vor zice: Iată omul care nu şi-a pus pe 
Dumnezeu ajutorul lui, ci a nădăjduit în mulţimea bogăţiei sale şi s-a întărit întru 
deşertăciunea sa" (Psalmi 51, 1-6). 

„Groapă a săpat şi a adâncit-o şi va cădea în groapa pe care a facut-o. Să 
se întoarcă nedreptatea lui pe capul lui şi pe creştetul lui silnicia lui să se coboare" 
(Psalmi 7, 15-16). 

„Curse au gătit sub picioarele mele şi au împilat sufletul meu; săpat-au 
înaintea mea groapă şi au căzut în ea" (Psalmi 56, 8-9). 

„Când se vor apropia de mine cei ce îmi fac rău, ca să mănânce trupul 
meu; cei ce mă necăjesc şi vrăjmaşii mei, aceia au slăbit şi au căzut" (Psalmi 26, 3-4). 

Tâlcuirea Sfântului Ioan Gură de Aur 



Răutatea este aşa un lucru încât, dacă omul nu o curmă de la început, ea 
sporeşte la nesfârşit, la fel ca focul ce găseşte în calea lui uscăciuni (voi. 2, pag. 259). 

Răutatea este aşa un lucru încât chiar şi cei ce o săvârşesc o osândesc 
(Epistola către episcopii şi preoţii închişi în temniţă pentru buna credinţă). 

Omul cel plin de răutate este atât de nebun încât se expune singur 
primejdiei şi purcede la fapte deloc uşoare (Cuvântarea a 7-a la evanghelistul Matei). 

Răutatea nu se naşte din fire, ci din voinţă (Cuvântarea a 19-a la 
evanghelistul Matei). 

Omul rău are aşa un nărav încât nu voieşte să cedeze în faţa nimănui, ci 
prin toate mijloacele se străduieşte să-1 păgubească pe cel împotriva căruia turbează de 
furie. Dar în Scriptură se spune: „Cine sapă groapa (altuia) cade singur în ea" (Pildele 
lui Solomon 26, 27). 

Când turbăm de furie şi urzim curse viclene împotriva celorlalţi, ascuţim 
sabia chiar împotriva noastră şi ne rănim pe noi înşine mult mai mult decât pe ceilalţi 
(Cuvântarea a 51-a la evanghelistul Ioan). 

Răutatea este aşa un lucru încât nu se poate îndrepta prin nici un cuvânt 
sau faptă, ci tot timpul îşi ţine în ea veninul şi nimic nu îi face pe oameni atât de 
nebuni ca răutatea (Cuvântarea a 41-a la evanghelistul Ioan). 

Nimic nu este mai neruşinat şi mai neobrăzat ca răutatea (Cuvântarea a 13- 
a la Faptele Apostolilor). 

Prima treaptă, urcând de jos, a răutăţii şi a cruzimii, este a nu lua în seamă 
suferinţa dobitocului. A doua treaptă, mai înaltă decât prima, este a-i dispreţui pe 
vrăjmaşi, căci, cu cât le întrece omul pe dobitoace, cu atât este acest păcat mai mare 
decât celălalt. A treia treaptă este a-1 dispreţui pe aproapele, chiar şi pe cel necunoscut. 
A patra treaptă este a-i dispreţui pe prieteni. A cincea treaptă este nepăsarea faţă de ei 
atunci când nu numai trupul, ci şi sufletul lor piere. A şasea treaptă este nepăsarea nu 
numai faţă de prieteni, ci chiar şi faţă de copii atunci când pier. A şaptea treaptă este a 
nu căuta nici pe alţii, care ar avea grijă de ei (de prieteni, copii, oameni). A opta 
treaptă este a nu le da voie nici celor ce au de gând să facă acest lucru (celor ce vor să 
ajute). Iar a noua treaptă este nu numai a nu le da voie, ci a ne şi împotrivi şi a-i 
vrăjmăşi pe cei ce vor să facă acest lucru (Cartea a 3-a împotriva celor ce hulesc viaţa 
monahală). 



Cugetări despre răutate 

Răutatea vine din iubirea nemăsurată de sine. Căci iubitorul de sine 
oriunde şi în orice chip caută numai câştigul său - slava, cinstea şi celelalte. Iar când 
vede undeva vreo piedică împotriva dorinţei sale, se tulbură cumplit, se întristează şi 
se mânie pe cel ce îi pune piedică; de aceea se şi străduieşte să transpună în faptă 
mânia sa. Căci răutatea nu este altceva decât dorinţa de răzbunare. 

Răutatea se săvârşeşte în chip diferit: 

1) Luând viaţa celui pe care îl duşmăneşte. 

2) Afectându-i sănătatea. 

3) Prin vorbire de rău şi clevetire. Căci cel ce vorbeşte de rău, neavând 
posibilitatea de a se răzbuna cumva pentru obida (necaz, mâhnire, mânie) sa, 
născoceşte o oarecare meteahnă (vorbă de rău) la aproapele său şi răspândeşte acest 
zvon rău şi mincinos despre el, dorind să întunece prin aceasta bunul său renume, ori 
dintr-un lucru mărunt face unul colosal. Din pricina acestui lucru deseori se întâmplă 
că mulţi oameni rabdă pe nedrept rele clevetiri şi ponegriri. 

4) Unii ajung la o asemenea răutate încât, săvârşindu-şi fărădelegea, încep 
să se laude, zicând: „Iată, i-am plătit de-o să mă ţină minte!". Acestor oameni li se 
potriveşte psalmul mai sus pomenit: „Ce te făleşti întru răutate, puternice?". Şi aşa mai 
departe. 

De oamenii răi este cu neputinţă să te fereşti, căci ei urzesc multe şi 
felurite curse împotriva celui pe care îl duşmănesc şi, fie printr-un mijloc, fie prin 
altul, încearcă să-şi ducă la împlinire reaua lor intenţie. Există o singură scăpare - 
rugăciunea sfântă şi nădejdea în Pronia lui Dumnezeu, care dă fiecăruia după faptele 
sale la momentul potrivit. 

Totuşi, cel ce voieşte a se mântui, acela trebuie să lase răutatea şi să-1 ierte 
pe aproapele său, căci s-a spus: „iertaţi şi veţi fi iertaţi" (Luca 6, 37). (Vezi despre 
aceasta la cugetările despre Iertarea greşelilor aproapelui, capitolul 25). 

4. Invidia şi vrajba 



„Deci, unde este pizmă şi zavistie, acolo este neorânduială şi orice lucru 
rău" (Iacov 3, 16). 

„Iar dacă vă muşcaţi unul pe altul şi vă mâncaţi, vedeţi să nu vă nimiciţi 
voi între voi" (Galateni 5, 15). 

„Să nu fim iubitori de mărire deşartă, supărându-ne unii pe alţii şi 
pizmuindu-ne unii pe alţii" (Galateni 5, 26). 



Tâlcuirea Sfântului Ioan Gură de Aur 



Invidia nu urmăreşte nici propriul ei folos (Cuvântul despre Lazăr). 

Omul invidios doreşte mai bine să rabde necazuri la nesfârşit decât să-1 
vadă pe aproapele său în cinste (Cuvântul despre Lazăr). 

Ochiul omului invidios nu vede nimic sănătos (Cuvântul al 12-lea 
împotriva anomeilor). 

Rădăcina uciderii de oameni este invidia (Cuvântarea a 54-a la Cartea 
Facerii, capitolul 27). 

Invidia nu săvârşeşte nici un lucru înţelept (Cuvântarea a 52-a la Cartea 
Facerii, capitolul 26). 

Invidia socoteşte bunăstarea aproapelui un eşec al său (Cuvântarea a 52-a 
la Cartea Facerii, capitolul 26). 

Omul făţarnic şi invidios se teme de oameni mai mult decât de Dumnezeu 
(Cuvântarea a 3-a la epistola către Timotei). 

Invidiosul este mai rău decât iubitorul de argint (Cuvântarea a 31-a la 
întâia epistolă către Corinteni). 

Grea este urcarea la cer pentru cel invidios, dar şi înainte de cer viaţa 
aceasta este rea pentru el (Cuvântarea a 3 1-a la întâia epistolă către Corinteni). 

Invidia, o dată ce orbeşte mintea, nu-i mai dă voie să vadă nimic bun 
(Cuvântarea a 64-a la evanghelistul Ioan, capitolul 11). 

Invidia este mai rea decât curvia şi preacurvia (Cuvântarea a 38-a la 
evanghelistul Ioan, capitolul 5). 

Invidiosul, dorind să-1 piardă pe celălalt, se pierde şi pe sine însuşi 
(Cuvântarea a 55-a la evanghelistul Ioan, capitolul 8). 

Nici un rău nu egalează invidia (Cuvântarea a 40-a la evanghelistul Matei, 
capitolul 12). 

Desfrânatele şi vameşii (adică cei ce se căiesc) vor intra în împărăţia lui 
Dumnezeu, iar zavistnicii (adică invidioşii), ce sunt înăuntru, vor fi daţi afară 
(Cuvântarea a 40-a la evanghelistul Matei, capitolul 12). 

Invidiosul se vatămă mai întâi pe sine însuşi decât pe cel pe care îl 
invidiază (Cuvântarea a 40-a la evanghelistul Matei, capitolul 12). 

Invidia nu-ţi dă voie nicidecum să vezi ce e bun, dar chiar şi de îţi dă voie 
să vezi, nu vezi cu aceiaşi ochi (Cuvântul despre proorocul Daniel). 

Vrajba se naşte prin linguşire şi vicleşug (Cuvântarea a 14-a la Epistola 
către Efeseni). 

Cel ce are vrajbă, să nu se apropie de sfânta împărtăşanie (Cuvântarea a 
20-a către norodul din Antiohia despre ura cea tainică). 

Singurul nostru vrăjmaş este diavolul (Cuvântarea a 20-a către norodul din 
Antiohia despre ura cea tainică). 



Cugetări despre invidie 

Invidia este mâhnirea pentru binele şi bunăstarea aproapelui. Cumplită 
patimă! In celelalte păcate există o oarecare plăcere, măcar că e fictivă, dar invidiosul 
greşeşte şi în acelaşi timp se chinuieşte. Invidiosul face ceea ce nici demonul nu face: 
demonul îl invidiază numai pe om, nu şi pe ceilalţi demoni, iar omul îi invidiază pe 
semenii lui. In cel ce dispreţuieşte lumea aceasta şi caută bunătăţile cereşti, rana 
aceasta nu are loc. De ce să invidieze pe cineva pentru cele pământeşti şi stricăcioase 
cel care, dispreţuindu-le, le caută pe cele cereşti? Mai marele meşteşugarilor nu 
invidiază faima cizmarului, a croitorului sau a celorlalţi meşteşugari, deoarece el are 
faimă mai mare; la fel şi cel ce tinde către cele veşnice, nu invidiază cele vremelnice. 
(Despre acestea mai vezi la cugetările despre Dispreţul faţă de lume, capitolul 27, şi 
despre Iubirea aproapelui, capitolul 21; iar despre vrajbă vezi la cugetările despre 
împăcarea cu aproapele, capitolul 24). 

5. Osândirea şi clevetirea 



„Nu judecaţi, ca să nu fiţi judecaţi" (Matei 7, 1). 

„Făţarnice, scoate întâi bârna din ochiul tău şi atunci vei vedea să scoţi 
paiul din ochiul fratelui tău" (Matei 7, 5; Luca 6, 41). Bârna aici este păcatul cel mare, 
iar paiul este păcatul cel mic. 

„Cel fară de păcat dintre voi să arunce cel dintâi piatra asupra ei" - le-a 
spus Hristos cărturarilor şi fariseilor ce o aduseseră pe femeia adulteră (Ioan 8, 7). 

„Nu vă grăiţi de rău unul pe altul, fraţilor. Cel ce grăieşte de rău pe frate, 
ori judecă pe fratele său, grăieşte de rău legea şi judecă legea" (Iacov 4, 11). 

„Unul este Dătătorul legii şi Judecătorul: Cel ce poate să mântuiască şi să 
piardă. Iar tu cine eşti, care judeci pe aproapele?" (Iacov 4, 12) 

„Pentru aceea, oricine ai fi, o, omule, care judeci, eşti fară cuvânt de 
răspuns, căci - în ceea ce judeci pe altul - pe tine însuţi te osândeşti, căci acelaşi lucru 
faci şi tu, care judeci" (Romani 2, 1). 

„Cine eşti tu, ca să judeci pe sluga altuia? Pentru stăpânul său stă sau cade. 
Dar va sta, căci Domnul are putere ca să-1 facă să stea" (Romani 14, 4). 

„Dar tu, de ce judeci pe fratele tău? Sau şi tu, de ce dispreţuieşti pe fratele 
tău? Căci toţi ne vom înfăţişa înaintea judecăţii lui Dumnezeu" (Romani 14, 10). 

„De aceea, nu judecaţi ceva înainte de vreme, până ce nu va veni Domnul, 
Care va lumina cele ascunse ale întunericului şi va vădi sfaturile inimilor" (1 Corinteni 
4, 5). 

Tâlcuirea Sfântului Ioan Gură de Aur 



Chiar de n-am săvârşi nici o altă fărădelege, tot ne-ar putea arunca în 
prăpastia gheenei faptul că, nevăzând bârnele grele din ochii noştri, judecăm tot timpul 
cu asprime greşelile celorlalţi şi toată viaţa noastră o cheltuim analizând şi judecând 
faptele celorlalţi, necugetând la cele cu care ne ameninţă Hristos: cu judecata cu care 
judecaţi, veţi fi judecaţi (Matei 7, 2 - în cartea 1 Despre înduioşare, către monahul 
Dimitrie). 

Nu trebuie să-i osândească pe ceilalţi cel ce este supus aceloraşi patimi 
(Cuvântarea a 22-a la evanghelistul Matei). 

Chiar de ar fi cineva vrednic de osândă, totuşi numai acela trebuie să-1 
judece, care nu face nimic vrednic de osândă (Cuvântarea a 22-a la evanghelistul 
Matei). 

Nu-1 osândi pe celălalt, ci sârguieşte-te să te îndrepţi pe tine însuţi ca să nu 
fii vrednic de osândă, căci mai mare pedeapsă vei primi dacă pe ceilalţi îi vei învinui 
că sunt nepăsători faţă de ceea ce nici tu însuţi nu faci şi îi vei osândi pentru acel păcat 
de care şi tu însuţi eşti stăpânit. Dacă nici drepţilor nu li se îngăduie a-i ponegri pe 
ceilalţi, cu atât mai mult cei păcătoşi trebuie să se înfrâneze de la osândire (Cuvântarea 
64 la evanghelistul Matei). 

Chiar dacă, osândindu-1 pe aproapele, ai avea dreptate în privinţa lui şi ai 
defăima o anumită faptă a lui, totuşi nici pentru acestea nu vei scăpa de pedeapsă, căci 
nu după faptele lui, ci după cuvintele tale te va judeca Dumnezeu. Căci din cuvintele 
tale vei fi găsit drept, şi din cuvintele tale vei fi osândit (Matei 12, 37). Fariseul a spus 
un lucru drept şi cunoscut de toţi şi, totuşi, pentru aceasta a primit pedeapsă. Iar dacă 
spre mustrarea celorlalţi nu trebuie să vorbim despre fapte cunoscute, cu atât mai mult 
nu trebuie să vorbim despre fapte îndoielnice, căci fiecare păcătos îşi are judecătorul 

său. Nu trebuie să răpeşti şi să-ţi însuşeşti tu onoarea Fiului lui Dumnezeu, Celui 
Unuia-Născut, căci numai Lui Ii este dat tronul judecăţii (Cuvântarea a 42-a la 
evanghelistul Matei). 

Nu ţi s-a spus ţie, o, omule, să îi judeci pe ceilalţi, ci să te îndrepţi pe tine 
însuţi; pentru ce, aşadar, răpeşti sarcina Domnului tău? Lui Ii este dat să judece, nu ţie 
(Cuvântarea a 11-a la întâia epistolă către Corinteni). 

Ce folos avem din faptul că ne înfrânăm de la carne şi peşte când ne 
muşcăm şi ne mâncăm unul pe altul? Oricine cleveteşte şi ponegreşte, muşcă şi 
mănâncă din carnea aproapelui său (Cuvântarea a 11-a la întâia epistolă către 
Corinteni). 

Nu numai a nu-1 ponegri pe aproapele, dar nici pe ceilalţi care îl ponegresc 
nu trebuie să-i ascultăm (Cuvântarea a 1 1-a la întâia epistolă către Corinteni). 

Măcar că am mânca cenuşă, totuşi nici această vieţuire aspră nu ne va 
aduce vreun folos de nu ne vom înfrâna de la ponegrire, căci nu ceea ce intră în gură 
spurcă pe om, ci ceea ce iese din gura lui (Cuvântarea a 1 1 -a la întâia epistolă către 
Corinteni). 

Cel ce cleveteşte şi ponegreşte e trist deseori, e cuprins de frică, se căieşte 
şi îşi muşcă limba singur, temându-se ca nu cumva cuvântul spus celorlalţi să-i aducă 
la un moment dat o mare nenorocire; iar cel ce se înfrânează de la clevetire are parte 
totdeauna de pace şi bucurie (Cuvântarea a 1 1-a la întâia epistolă către Corinteni). 

Cei ce clevetesc sunt ca muştele: aşa cum muştele zboară şi se aşază pe 
rănile altora, aşa şi clevetitorii caută greşelile altora spre a le trâmbiţa (voi. 2, pag. 
247). 

Nu numai săgeţile îl rănesc pe om, ci şi vorbele de ocară îi fac răni chiar 
mai cumplite decât îi fac săgeţile (Cuvântarea a 8-a la epistola către romani). 

Care este rodul răului care să nu se nască din ponegrire? De aici se naşte 
ura, de aici se nasc vrajba şi discordia, de aici se nasc relele bănuieli, care sunt pricina 
nenumăratelor rele (Cuvântarea la Psalmul 100). 

Cine iubeşte cleveteala, slujeşte diavolului (Cuvântarea la Psalmul 100). 

Aşa cum cel ce propovăduieşte adevărul mântuieşte mulţi oameni prin 
cuvântul său, tot aşa, în sens opus, cel ce cleveteşte pierde prin cuvântul său mulţi 
oameni, rostind cuvinte pierzătoare şi folosind sabia cuvântului spre pierzarea 
oamenilor. Aşadar, cel ce cleveteşte ucide nu numai trupul, ci şi însuşi sufletul când 
prin limba sa vicleană îi insuflă păreri greşite şi nelegiuite (Cuvântarea la Psalmul 51). 

Nu trebuie să ne împotrivim celor ce ne asupresc şi ne clevetesc, ci trebuie 
să răbdăm totul cu blândeţe, ştiind că Domnul tuturor nu ne va trece cu vederea, pentru 
că spune: A Mea este răzbunarea; Eu voi răsplăti (Romani 12, 19. - Cuvântarea 57 la 
Cartea Facerii, capitolul 31). 

Răbdarea cu blândeţe a ponegririlor este un prilej spre dobândirea slavei 
(Cuvântul al 2-lea despre Ana). 



Cugetări despre clevetire şi osândire 

Clevetirea şi osândirea se nasc din diferite pricini: 

1. Din mândrie, căci cel mândru, înălţându-se pe sine şi dându-şi cinste 
sieşi, îi judecă şi îi umileşte pe ceilalţi; sau, dorind să-şi ascundă patimile sale, îi 
vorbeşte de rău pe ceilalţi ca oamenii care aud să creadă despre el că nu are acele 
patimi. 

2. Uneori se nasc din răutate, căci omul rău, neavând posibilitatea de a se 
răzbuna pe aproapele, nimiceşte prin clevetire şi vorbire de rău slava aceluia. 

3. Alteori se nasc din invidie, întrucât invidiosul, nerăbdând a vedea câtă 
cinste i se dă aproapelui său, îl cleveteşte pe acesta şi îi ponegreşte numele. 

4. Alteori se nasc şi dintr-un obicei rău, din furie, mânie şi nerăbdare. 
Rădăcinile tuturor acestora sunt iubirea de sine şi ura faţă de aproapele. 

Pricinile pentru care nu trebuie să-1 osândim pe aproapele, sunt: 

1 . Pentru că cei ce-1 osândesc pe aproapele răpesc demnitatea lui Hristos, 
Care este singurul Dătător al legii şi Judecător, iar acest lucru este grav şi înfricoşător. 

2. Aproapele nostru este robul lui Dumnezeu, nu al nostru şi pentru 
stăpânul său stă sau cade şi, de aceea, a-1 judeca pe robul lui Dumnezeu este un lucru 
foarte grav. 

3. Robul lui Dumnezeu este judecat înaintea lui Dumnezeu, Care este 
peste tot şi vede tot. Este de nesuferit pentru un stăpân să-1 judecăm şi să-1 ocărâm în 
prezenţa sa pe robul lui; cu atât mai mult este supărător pentru Dumnezeu când îl 
judecăm înaintea Lui pe robul Lui, noi înşine fiind răi. 

4. Cine îl judecă pe aproapele său, pe sine se osândeşte, căci, osândind, îşi 
face sieşi acelaşi lucru. 

5. Deseori se întâmplă ca mulţi oameni înaintea celorlalţi să pară păcătoşi, 
iar înăuntru să fie drepţi. De asemenea şi invers, mulţi par drepţi, iar înăuntru - sunt 
păcătoşi şi, de aceea, sunt făţarnici, iar după Scriptură necurat este înaintea Domnului 
cel ce pe cel nedrept îl numeşte drept şi pe cel drept îl numeşte nedrept (comp. Isaia 5, 
20). 

6. Deseori este răspândit un zvon rău şi mincinos de către cei răi sau 
invidioşi şi plini de ură şi, astfel, cel ce este osândit suferă pe nedrept. 

7. „Cel ce judecă, va fi judecat" - după cuvântul lui Hristos (Matei 7, 1). 

8. Porunca lui Hristos care spune: nu judecaţi este încălcată. 

9. Acest lucru îi pricinuieşte mare necaz aproapelui, ca şi cum cineva l-ar 
lovi cu toiagul şi chiar mai mult, căci rana de pe trup trece mai repede decât cea din 
suflet. Aşa cum trupul este rănit cu toiagul sau cu altă unealtă, aşa şi sufletul este rănit 
cu vorba de ocară. Această rană este urmată de tristeţe, iar tristeţea aduce moartea. 

10. Cu cât mai cinstită şi mai însemnată este persoana ponegrită, cu atât 
mai mare este rana pricinuită şi cu atât mai grav păcatul celui ce a clevetit-o. 

1 1 . Când conducătorul este osândit şi vorbit de rău, cinstea pe care i-o 
acordă supuşii se micşorează, iar după aceasta urmează dispreţul, după dispreţ 
urmează neascultarea, iar după neascultare orice neorânduială şi buimăceală în 
societate. 

12. Deseori se întâmplă ca cineva să greşească în chip vădit şi îndată să se 
pocăiască, iar Dumnezeu îl iartă pe cel ce se căieşte şi, de aceea, este foarte greşit să-1 
osândim pe cel pe care Dumnezeu îl iartă, îl dezleagă şi îl îndreptează. Luaţi aminte 
aici cei ce vorbiţi de rău şi îndreptaţi-vă relele voastre obiceiuri, pentru care veţi fi 
pedepsiţi; iar de păcatele celorlalţi să nu vă atingeţi căci nu vă este de nici un folos. 

Ajutorul pentru izbăvirea de osândire 



1) Fiecare să se cunoască pe sine şi nu pe ale altora, ci pe ale sale patimi 
să le cerceteze şi să le îndrepteze. 

2) Să lepădăm răutatea, invidia şi ura prin rugăciune. 

3) In duhul dragostei să împărtăşim durerea fratelui căzut sau a celui ce 
cade şi să fim, la rândul nostru, mai cu băgare de seamă faţă de căderea lui prin 
rugăciune. 

4) Să ne rugăm milostivului Dumnezeu să-1 ridice pe cel căzut şi să-1 
întoarcă pe cel rătăcit, iar pe noi să nu ne lase a cădea în aceleaşi patimi. 

5) Să ne aducem aminte că pentru osândirea aproapelui vom fi judecaţi, 
după cuvântul lui Hristos (Matei 7, 1). 

6) Să evităm discuţiile deşarte, care nu fac decât să-i judece pe oameni şi 
să nimicească ba slava unuia, ba pe a altuia. 

7) Să ne depărtăm de cei care au răul obicei de a-i osândi pe ceilalţi. 

8) Pentru cei ce au acest rău obicei trebuie să ne rugăm Domnului, zicând: 
Pune, Doamne, strajă gurii mele (Psalmi 140, 3) şi să ţinem minte pricinile arătate mai 
sus. 

Mângâiere pentru cei ce rabdă clevetirea, ponegrirea şi vorbirea de rău 

1) însuşi Hristos a răbdat pe nedrept orice ponegrire şi vorbire de rău. 
Sfânta Evanghelie mărturiseşte acest lucru. 

2) Nici sfinţii lui Dumnezeu nu au fugit de ele, precum Sfântul David 
însuşi mărturiseşte despre sine în psalmi, apoi Moise, proorocii, apostolii şi toţi 
ceilalţi. 

3) Acelaşi lucru li se întâmplă şi astăzi robilor lui Dumnezeu: aşa că nu 
eşti tu primul căruia i se întâmplă acestea. 

4) Trebuie să răbdăm ponegrirea, şi pe cea dreaptă, şi pe cea nedreaptă. 
Pe cea dreaptă, pentru că merităm acest lucru, iar pe cea nedreaptă, pentru că, deşi nu 
suntem vinovaţi de faptele pentru care suntem ponegriţi, totuşi am greşit cu altceva. 

5) Poate că am clevetit, am osândit şi am vorbit de rău pe cineva, de aceea 
cu măsura cu care am măsurat, cu aceea ni se măsoară. 

6) Dragostea multora s-a răcit, ura s-a înmulţit, unii pe alţii se asupresc, se 
înşală, se ponegresc, se clevetesc şi îşi întind curse unii altora. La ce te mai poţi 
aştepta în aceste vremuri cumplite? 

7) Aleargă la izvorul cel viu al cuvântului lui Dumnezeu, care spune: 
„Fericiţi veţi fi voi când vă vor ocări şi vă vor prigoni şi vor zice tot cuvântul rău 
împotriva voastră, minţind din pricina Mea" (Matei 5, 1 1). 

8) Prin vorbirea de rău şi clevetire ne smerim şi se nimiceşte îngâmfarea 
noastră. Datu-ni-s-a nouă limba cea vorbitoare de rău, ca un înger al satanei, ca să nu 
ne trufim. 

9) Şi mai poţi lua mângâiere din sfinţii psalmi. 

6. îmbuibarea şi beţia 



„Luaţi seama la voi înşivă, să nu se îngreuieze inimile voastre de mâncare 
şi de băutură şi de grijile vieţii" (Luca 21, 34). 

„Căci împărăţia lui Dumnezeu nu este mâncare şi băutură, ci dreptate şi 
pace şi bucurie în Duhul Sfânt" (Romani 14, 17). 



Tâlcuirea Sfântului Ioan Gură de Aur 



în mâncare nu există nici un rău, însă îmbuibarea este păcătoasă 
(Cuvântarea a 10-a la Cartea Facerii, capitolul 1). 

Lăcomia la mâncare este un asemenea rău încât şi pe dobitoacele 
necuvântătoare le vatămă (Cuvântarea a 44-a la evanghelistul Matei, capitolul 12). 

Nimic nu vatămă trupul aşa ca îmbuibarea (Cuvântarea a 44-a la 
evanghelistul Matei, capitolul 12). 

Lăcomia la mâncare şi băutură este maica tuturor relelor (Cuvântarea a 58- 
a la evanghelistul Matei, capitolul 17). 

Nimic nu este mai rău şi mai josnic ca îmbuibarea pântecelui: ea întunecă 
mintea, ea face sufletul trupesc, ea te orbeşte şi nu te lasă să vezi cum eşti (Cuvântarea 
a 45-a la evanghelistul Ioan). 

Beţia este îndrăcire de bunăvoie, descoperire a gândurilor. Beţia este o 
năpastă vrednică de batjocură, o boală vrednică de râs, un demon liber ales şi o patimă 
mai grea decât nebunia însăşi (Cuvântul despre înviere). 

Vinul este lucrul lui Dumnezeu, iar beţia estelucru diavolesc: nu vinul 
provoacă beţia, ci neînfrânarea (Cuvântarea 1 către poporul din Antiohia). 

Beţia este o desfrânată şi maică a toată necurăţia (Cuvântul despre Ana). 

Beţia nu se află numai în vin, ci în orice patimă - în mânie, în poftă, în 
iubirea de argint, în goana după onoruri şi aşa mai departe (Cuvântul al 3-lea 
împotriva iudeilor). 

Oricine petrece zile întregi în beţii, oricine trăieşte în lux şi îmbuibare, se 
află sub jugul diavolului (Cuvântul despre Lazăr). 



Cugetări despre îmbuibare şi beţie 



îmbuibarea este consumul excesiv de mâncare şi îngreuierea pântecelui; 
cât este de rea, vezi în învăţătura Sfântului Ioan Gură de Aur. 

Beţia este consumul excesiv de băuturi ameţitoare. Beţia, precum învaţă 
Sfântul Ioan Gură de Aur, este de două feluri: una se datorează vinului, iar cealaltă se 
datorează patimilor. Beţia de patimi îl stăpâneşte pe cel ce are inima plină de patimi. 
Este beat tot timpul cel ce are răutate faţă de aproapele său, cel a cărui inimă este tot 
timpul plină de pofte ticăloase, de iubirea de argint, de iubirea de slavă şi de celelalte 
patimi. Din această beţie se trezeşte numai cel care, părăsind patimile, se pocăieşte. 



37 



Beţia de vin 

Această beţie le provoacă oamenilor un rău îndoit: trupului îi aduce 
felurite neputinţe, iar sufletului îi aduce pierzarea. Ceea ce nu face cel treaz, cel beat 
îndrăzneşte să facă. Aceasta este o patimă cumplită: aşa de tare îl înrobeşte pe 
sărmanul om încât acesta nu se poate izbăvi cu nici un chip de ea. Nici îndemnurile, 
nici ameninţările, nici frica, nici rugăminţile nu îl pot îndupleca. în groapa pieirii zace, 
dar nu simte aceasta; piere, dar nu-şi vede pieirea; se afundă în mlaştina păcatului, dar 
nu se străduieşte să iasă din ea şi se înfurie pe cei ce doresc să-1 scoată de acolo. 

A 

începutul beţiei: 

1 . Tovărăşia cea rea şi ospăţurile, chefurile dese. 

2. Mesele ceremonioase cu multe felicitări şi urări, care au devenit astăzi 
un obicei rău, la care se bea pentru sănătatea cuiva şi aşa mai departe (adică se invocă 
nişte motive precum sănătate, reuşită, spor pe care chipurile nu le poţi refuza şi trebuie 
să bei). 

Mijlocul împotriva acestei patimi: 

1 . Să nu li se îngăduie tinerilor a bea băuturi ameţitoare, căci tânărul se 
deprinde uşor cu orice. 

2. Bărbaţii maluri să nu consume vin fară să fie nevoie. 

3. Să fugim de tovărăşiile rele. 

4. Să ţinem minte că, o dată deprinşi cu această patimă, greu ne mai 
izbăvim de ea şi mulţi chiar mor cu ea. 

5. Cei ce s-au deprins cu această patimă, să se înarmeze împotriva ei şi, 
trezindu-se, să se roage milostivului Dumnezeu şi să plângă să-i izbăvească de ea. 

6. Tot ei trebuie să cugete totdeauna că mulţi beţivani, când adorm beţi, 
mor şi trec din veacul acesta în cel viitor fără nici o simţire şi fără pocăinţă, ceea ce 
este înfricoşător. 

7. Şi mai trebuie să-şi aducă aminte nenorocirile întâmplate în timpul 
beţiei, cum ar fi: smintelile, certurile, încăierările şi, de asemenea, nălucirile, 
grozăviile, suferinţele şi slăbănogirea întregului trup şi să compare starea de trezvie cu 
starea de beţie şi aşa mai departe. 

8. Să ne rugăm, să facem milostenie şi să participăm la sfintele slujbe 
pentru cei robiţi de această patimă ca Dumnezeu să-i izbăvească. 

7. Lăcomia (Iubirea de avuţie) 



„Vedeţi şi păziţi-vă de toată lăcomia, căci viaţa cuiva nu stă în prisosul 
avuţiilor sale" - spune Hristos (Luca 12, 15). 

„Drept aceea, omorâţi mădularele voastre, cele pământeşti: desfrânarea, 
necurăţia, patima, pofta rea şi lăcomia, care este închinare la idoli" (Coloseni 3,5). 



Tâlcuirea Sfântului Ioan Gură de Aur 

Iubitorii de avuţie sunt tâlhari, care stau pe lângă drumuri şi răpesc 
lucrurile trecătorilor şi ascund în casele lor, ca în nişte peşteri subterane, averile altora 
(Cuvântul despre Lazăr). 

Bogăţia nu este un lucru rău, dar iubirea de argint este. Lucru rău este şi 
lăcomia. Una este să fii bogat şi alta este să fii lacom: cel lacom nu este bogat, lui nu îi 
ajunge nici ceea ce e mult, iar cel căruia nu îi ajunge ceea ce e mult, niciodată nu poate 
fi bogat; cel lacom este paznicul banilor, nu domn; este rob şi nu stăpân; mai degrabă 
îi poate da celuilalt o parte din trupul său decât din argintul ascuns (Cuvântarea a 2-a 
către norodul din Antiohia). 

Lăcomia este beţie nestăpânită, căci, aşa cum beţivanii, cu cât mai mult 
vin beau, cu atât simt o sete mai mare, aşa şi cei lacomi, cu cât mai mult îşi înmulţesc 
bogăţiile, cu atât mai mult îşi aprind iubirea de argint (Cuvântarea a 22-a la Cartea 
Facerii). 

Bogăţiile strânse de cei lacomi deseori ajung în mâinile duşmanilor lor, iar 
ei vor da răspuns pentru acestea şi vor primi pedeapsă. Ce nebunie mare: să te trudeşti 
spre folosul altora şi spre paguba ta! (Cuvântarea a 48-a la Cartea Facerii) 

Cei lacomi sunt ca nişte copii: aşa cum copiii se joacă fără teamă cu focul 
cel mistuitor, dar se îngrozesc de nişte măşti goale, tot aşa şi cei lacomi se tem de 
sărăcie, care nu numai că nu este înfricoşătoare, dar poate feri şi de primejdie şi nu se 
tem de agonisirea nedreaptă a bogăţiilor, care este mai înfricoşătoare decât orice foc 
(Cuvântarea la Psalmul 9). 

Cei lacomi şi răpitori nu-şi pot găsi nicăieri pacea şi siguranţa, întrucât 
înăuntrul lor totdeauna au luptă şi vrăjmaşi (Cuvântarea la Psalmul 4). 

Cei lacomi sunt pedepsiţi tot timpul: în viaţă, în moarte şi după moarte 
(Cuvântarea la Psalmul 48). 

Nimic nu îi înrobeşte pe oameni faţă de diavol aşa ca lăcomia nestăpânită 
şi iubirea de argint (Cuvântarea 13 la evanghelistul Matei). 

Aşa cum marea niciodată nu poate fi lipsită de valuri, aşa şi inima omului 
iubitor de argint nu poate fi lipsită de întristare, de griji, de frică şi de frământare 
(Cuvântarea 13 la evanghelistul Matei). 

Bogăţia pentru cel lacom este mai dăunătoare decât este sabia pentru cel 
nebun (Cuvântarea 52 la evanghelistul Matei). 

Cel lacom voieşte, precum iadul, să-i înghită pe loţi, să mistuie totul; el 
este duşmanul întregului neam omenesc (Cuvântarea 28 la evanghelistul Matei). 

Cel lacom nu distinge prietenul de duşman (Cuvântarea 5 la evanghelistul 

Ioan). 

Nimeni nu este mai ticălos decât cel lacom, pentru că el îşi vinde propriul 
său suflet (Cuvântarea 29 la Faptele Apostolilor). 

Iubirea de argint aduce toate nenorocirile în lume: ea înroşeşte marea cu 
sânge şi deseori în chip nedrept umple de sânge săbiile judecătorilor; ea îi înarmează 
pe tâlhari, ea îi face pe oameni ucigaşi de părinţi (Cuvântarea 23 la întâia epistolă către 
Corinteni). 

Cei lacomi şi răpitori sunt mai răi ca fiarele sălbatice, deoarece fiarele, 
când se satură, încetează a mai prăda, însă cei lacomi niciodată nu se pot sătura 
(Cuvântarea 9 la întâia epistolă către Corinteni). 

Cel lacom duce o viaţă mai amară decât a avut Cain, trăind tot timpul cu 
frică şi durere: cu frică - din pricina a ceea ce are, şi cu durere - din pricina a ceea ce 
încă nu are (Cuvântarea 31 la întâia epistolă către Corinteni). 

Cel lacom, adunându-şi comori, îi găteşte mâncare viermelui celui 
neadormit (Cuvântarea 24 la epistola către Efeseni). 



Cugetări despre lăcomie 



Patima lăcomiei este pricina multor păcate grele. 

Dacă cel lacom va fi judecător sau conducător, va încălca jurământul şi 
legământul. De aceea, nevinovaţii vor fi vinovaţi, iar vinovaţii vor rămâne nevinovaţi. 
Cei buni, rămaşi fară rezultat, vor fi în cea mai amarnică nenorocire, iar cei răi, rămaşi 
fără pedeapsă, se vor îndârji şi mai mult şi se vor deda la asupriri, din pricina cărora se 
vor stârni plânsul, lacrimile şi tânguirile neîncetate ale oamenilor sărmani şi orice 
neorânduială în societate. Dacă cel lacom va fi comandant de oşti, de asemenea va 
încălca jurământul şi îşi va trăda patria. De va fi moşier, îi va încărca pe ţărani cu 
dijme peste puterea lor. De va fi negustor, îi va înşela pe cumpărători şi tot aşa. Şi, 

precum se vede, nimeni altul nu păgubeşte atât de mult societatea ca cel lacom; şi este 
urât şi de oameni, şi de Dumnezeu. De aceea şi este numită patima aceasta în Sfânta 
Scriptură închinare la idoli, pentru că cel lacom cinsteşte argintul ca pe un idol. 



Ajutorul pentru izbăvirea de lăcomie 

Cel dintâi este să ţinem minte că toată avuţia râmâne în lume, iar omul 
pleacă gol din această lume. 

Al doilea este să avem încredere în purtarea de grijă a lui Dumnezeu, care 
pe nimeni nu lasă. 

Iar al treilea este faptul că Judecata lui Dumnezeu este înfricoşătoare şi 
inevitabilă pentru cei lacomi. 

8. Iubirea de slavă 



„Cum puteţi voi să credeţi, când primiţi slavă unii de la alţii şi slava care 
vine de la unicul Dumnezeu nu o căutaţi?" (Ioan 5, 44) 

Tâlcuirea Sfântului Ioan Gură de Aur 

Slava deşartă face nefolositoare şi faptele bune ale oamenilor (Cartea a 2-a 
despre înduioşarea lui Dimitrie). 

Slava deşartă împrăştie, ca vântul, toate comorile virtuţilor noastre (Cartea 
1 către Stahirie). 

Slava omenească stă în buna credinţă, dreptate, milostenie, blândeţe, 
smerenie, pace, adevăr şi iubire nefaţarnică faţă de toţi oamenii (la Psalmul 48). 

Cine se laudă şi se făleşte cu lucrurile stricăcioase ale veacului acestuia nu 
se deosebeşte cu nimic de cei ce se desfată cu bogăţia în vis (la Psalmul 5). 

Slava o dobândeşte cel ce o dispreţuieşte (Cuvântarea a 4-a la 
evanghelistul Matei). 

Slava se înmulţeşte prin smerenie; iar cine doreşte să arate că este mare, 
acela va fi ultimul dintre toţi (Cuvântarea a 65-a la evanghelistul Matei). 

Nimic nu stârneşte în om iubirea de bogăţie atât de mult ca iubirea de 
slavă (Cuvântarea a 2-a la evanghelistul Matei). 



44 



Cugetări despre iubirea de slavă 

Vezi despre aceasta la cugetările despre Dispreţul faţă de lume (capitolul 27). 



9. Podoabele femeieşti 



„Podoaba voastră - a femeilor - să nu fie cea din afară: împletirea părului, 
podoabele de aur şi îmbrăcarea hainelor scumpe, ci să fie omul cel tainic al inimii, 
întru nestricăcioasa podoabă a duhului blând şi liniştit, care este de mare preţ înaintea 
lui Dumnezeu" (1 Petru 3,3-4). 

„Asemenea şi femeile, în îmbrăcăminte cuviincioasă, facându-şi lor 
podoabă din sfială şi din cuminţenie, nu din păr împletit şi din aur, sau din 
mărgăritare, sau din veşminte de mult preţ; ci, din fapte bune, precum se cuvine unor 
femei temătoare de Dumnezeu" (1 Timotei 2, 9-10). 

Tâlcuirea Sfântului Ioan Gură de Aur 



Femeia, când se împodobeşte prea mult, devine mai dezgustătoare decât 
cea goală, întrucât leapădă de la sine smerenia şi buna cuviinţă (Cuvântarea 10 la 
Epistola către Coloseni). 

Podoabele de aur şi mărgăritarele sunt lucruri sataniceşti (voi. 2, pag. 

242). 

Când vezi o femeie frumoasă, strălucind la înfăţişare, împodobită cu 
podoabe scumpe şi care-ţi îndeamnă inima la pofte, îndată să-ţi îndrepţi ochii tăi spre 
cununa ce este dată de sus celor ce biruiesc farmecul ei (Cuvântarea a 6-a despre 
pocăinţă). 

Femeia frumoasă, de nu are curăţie şi nevinovăţie, este un sicriu 
împodobit, un adânc ce mistuie suflete şi venin aducător de moarte, gătit pentru ceilalţi 
(la Psalmul 5). 

Femeia, când se împodobeşte spre a atrage la sine ochii tuturor, otravă 
pregăteşte spre a-i adăpa pe toţi cu ea (Cuvântarea a 17-a la evanghelistul Matei). 

Femeile care-şi fardează chipul spre ademenirea tinerilor dezmăţaţi, îşi fac 
mult rău atât lor cât şi celor care le privesc (Cuvântarea a 20-a la evanghelistul Matei). 

Femeia care-şi împodobeşte chipul, mare pedeapsă va primi, deoarece 
încearcă să îndrepte lucrul lui Dumnezeu, care este desăvârşit şi nu are nevoie de nici 
o îndreptare (Cuvântarea a 17-a la evanghelia după Matei). 

Podoaba femeiască naşte invidie şi gelozie (Cuvântarea a 61-a la 
evanghelistul Ioan). 

Semnul femeii necinstite este că aceasta se împodobeşte spre a plăcea 
celorlalţi şi a fi lăudată de ei, căci pe femeia împopoţonată nici un om cinstit nu o 
laudă, ci numai cei plini de pofte şi neruşinaţi (Cuvântarea 61 la evanghelistul Ioan). 

Adevărata frumuseţe nu este pe chip, ci în firea bună şi cinstită a femeii 
(Cuvântarea a 14-a despre femei şi frumuseţe). 



Cugetări despre podoaba femeiască 



Cât de deşert este farmecul acesta şi câtă sminteală provoacă nici nu este 
nevoie să dovedim, căci pentru ce altceva îşi împodobesc femeile chipurile lor? Altă 
pricină nu putem găsi decât că vor să se arate oamenilor, căci nu pentru ele se 
împodobesc, de vreme ce în casele şi dormitoarele lor stau fară podoabe, şi nici trupul 
nu are nevoie de acest lucru şi nici sănătate nu le dau podoabele, ci mai degrabă le 
vatămă: aşadar, singura pricină rămâne cea pomenită mai sus. Rău fac că merg la 
banchete, la nunţi, la comedii, în societate şi alte adunări; dar mai rău decât acestea 
este că intră în sfânta biserică cu aceeaşi înfăţişare şi astfel necinstesc biserica lui 
Dumnezeu. 

Ajutorul împotriva acestor podoabe 



1 . Femeia să-şi aducă aminte de moarte, că pe chipul cel împodobit acum 
vor umbla viermii şi că acum se fardează şi se împarfumează, iar atunci va mirosi urât 
şi se va transforma în cenuşă. 

2. Ea va trebui să dea răspuns înaintea lui Dumnezeu pentru sminteală şi, 
cu cât mai mult se vor sminti oamenii de farmecul ei, cu atât mai mare va fi pedeapsa 
pe care o va primi: „...vai omului aceluia prin care vine sminteala" - spune Hristos 
(Matei 18, 7). 

3. Cu ochii minţii să caute la chipul cel preacurat al lui Hristos, care 
pentru fărădelegile noastre a fost scuipat şi lovit. Vezi la cugetările despre Dispreţul 
faţă de lume (capitolul 27). 

4. Să ne rugăm, să facem milostenie şi să participăm la sfintele slujbe 
pentru cei robiţi de această patimă ca Dumnezeu să-i izbăvească. 



10. Smintelile 

„Vai lumii, din pricina smintelilor! Că smintelile trebuie să vină, dar vai 
omului aceluia prin care vine sminteala" (Matei 18, 7, Luca 17, 1). 

„Deci să nu ne mai judecăm unii pe alţii, ci mai degrabă judecaţi aceasta: 
Să nu daţi fratelui prilej de poticnire sau de sminteală" (Romani 14, 13). 

Cugetări despre sminteli 



Vai lumii din pricina smintelilor - după cuvântul lui Hristos; dar mai mult 
vai aceluia, prin care vine sminteala. Căci cei ce dau prilej de sminteală greşesc de 
două ori: greşesc ei înşişi şi duc pe alţii în păcat, pier ei înşişi şi duc şi pe alţii la pieire. 

Mai mult decât ceilalţi dau prilej de sminteală: 

1. Păstorii şi conducătorii. 

2. Părinţii faţă de copiii lor, căci ceea ce văd la părinţii lor, copiii învaţă şi 

ei să facă. 

3. Cei bătrâni faţă de cei tineri, din aceeaşi pricină arătată mai sus. Dar şi 
ceilalţi oameni de rând se smintesc unii pe alţii şi îşi dau prilej de sminteală unii altora. 

Smintelile se manifestă în chip diferit: 

1. Prin cuvânt, când se spun lucruri rele şi necurate spre pervertirea 
credinţei sau a obiceiurilor. 

2. Prin faptă, când prin fapte rele ceilalţi sunt duşi la o viaţă rea. 

Ajutorul pentru prevenirea smintelilor 



1 . Să nu luăm seama la ceea ce fac oamenii, oricare ar fi ei, ci să ascultăm 
şi să luăm aminte la ceea ce învaţă cuvântul lui Dumnezeu şi se propovăduieşte în 
sfintele biserici din acelaşi cuvânt al lui Dumnezeu. 

2. Să luăm aminte şi să urmăm sfânta viaţă a Mântuitorului nostru, Care 
prin cuvânt şi faptă ne-a învăţat cum să trăim şi să luăm aminte la plăcuţii Lui, care L- 
au urmat şi, privind cu luare aminte cum şi-au încheiat viaţa, să le urmăm credinţa 
(Evrei 13, 7). 

3. Să întoarcem ochii şi urechile de la ceea ce este netrebnic, căci prin 
ochi şi urechi intră, ca prin nişte uşi, orice rău în coliba inimii şi aduce în noi pofta cea 
rea şi stârneşte lupta. 

4. Să stăm mai mult acasă şi să alegem singurătatea, căci singurătatea nu 
poate nici să dea prilej de sminteală, nici să primească sminteala. 

5. Să ne rugăm mai des lui Dumnezeu şi să suspinăm ca să ne păzească de 
sminteli: întoarce ochii mei ca să nu vadă deşertăciunea (Psalmi 118, 37) şi: 
Povăţuieşte-mă, Doamne, pe calea Ta şi voi merge întru adevărul Tău (Psalmi 85, 10). 



50 



11. Minciuna şi vicleşugul 



„Pentru aceea, lepădând minciuna, grăiţi adevărul fiecare cu aproapele 
său, căci unul altuia suntem mădulare" (Efeseni 4, 25). 

„Pierde-vei pe toţi cei ce grăiesc minciuna; pe ucigaş şi pe viclean îl urăşte 
Domnul" (Psalmi 5, 6). 

„Opreşte-ţi limba de la rău şi buzele tale să nu grăiască vicleşug" (Psalmi 

33, 12). 

„Bărbatul limbut nu se va îndrepta pe pământ" (Psalmi 139, 11). 



Tâlcuirea Sfântului Ioan Gură de Aur 



Oamenii mincinoşi nu sunt crezuţi nici atunci când spun adevărul 
(Cuvântul al 5-lea împotriva iudeilor). 

Adevărul este ceea ce există în realitate, iar minciuna este ceea ce nu 
există în realitate (la Psalmul 11). 

Minciuna peste tot se dă singură în vileag şi, cu cât mai mult se 
împotriveşte adevărului, cu atât mai mult se divulgă pe sine (Cuvântarea 58 la 
evanghelistul Ioan). 

Niciodată nu s-a întâmplat ca minciuna să nu se amestece cu adevărul. 
Diavolul totdeauna se străduieşte să semene minciuna printre cele adevărate 
(Cuvântarea 8 la a doua epistolă către Timotei). 

Nu există ispită mai cumplită decât a da peste un om viclean. Omul 
viclean este mai primejdios decât orice fiară sălbatică, pentru că fiara, precum este, aşa 
se şi arată a fi, însă omul viclean deseori îşi ascunde veninul său sub chipul smereniei 
şi al virtuţii, astfel încât este foarte greu să-ţi dai seama şi să te fereşti de vicleşugul lui 
(la Psalmul 119). 

Omul viclean este lup în piele de oaie. El îşi acoperă răutatea sa cu vorbe 
blânde; turbează de furie şi duşmăneşte, dar se poartă ca un prieten; linguşind, laudă 
ceea ce nicidecum nu este bun; trăind tot timpul în fărădelegi, arată chipul smereniei şi 
acoperă mândria cu smerenia, iar invidia cu cinstirea (Cuvântarea despre depărtarea de 
făţărnicie). 

Oamenii vicleni, care au în inimă altceva decât ceea ce au pe buze, sunt 
mult mai primejdioşi decât acei vrăjmaşi care poartă săbii ascunse (la Psalmul 11). 



Cugetări despre minciună şi vicleşug 

Minciuna şi vicleşugul sunt patimi ce vin de la diavolul, care este tatăl 
minciunii şi al oricărui vicleşug. 

Vai locului aceluia în care patimile acestea s-au înmulţit, căci nici un bine 
nu poate exista acolo. La ce bine să ne aşteptăm acolo unde oamenii se înşală unii pe 
alţii? Căci acolo nu poate exista încrederea, fără de care unitatea societăţii nu poate 
rezista. 

Aceleaşi patimi, precum se vede, au adus jurămintele cele potrivnice lui 
Dumnezeu şi asupra celor mai josnice lucruri prin invocările deşarte ale 

înfricoşătorului nume al lui Dumnezeu, cum ar fi: „pe numele lui Dumnezeu", „vede 
Dumnezeu", „martor este Dumnezeu" şi altele. Căci mulţi, fiind înşelaţi de oamenii 
mincinoşi şi vicleni, nu mai au încredere nici în cei ce spun adevărul. Şi, de aceea, 
oamenii sunt nevoiţi să-şi întărească dreptatea cuvintelor lor prin invocarea numelui 
lui Dumnezeu. Şi, astfel, neavând încredere unul în celălalt, depun jurământ, ceea ce a 
şi intrat în obicei; iar copiii de la părinţi, tinerii de la bătrâni, cei mai mici de la cei mai 
mari învaţă acelaşi lucru şi nu socotesc un păcat să invoce înfricoşătorul nume al lui 
Dumnezeu nici în privinţa celor mai josnice lucruri. 

Cei mincinoşi şi vicleni, cu cât sunt mai ascunşi, cu atât sunt mai 
primejdioşi. Ei ştiu cum să-şi ascundă minciuna; cu limba vorbesc frumos, dar cu 
inima gândesc altfel; pe limbă au miere, iar în inimă au fiere; cu limba laudă, iar cu 
inima întind curse; cu buzele sărută, iar cu inima te vând. 

Tocmai de la aceşti oameni rabdă mult cei sinceri, care nu pot şi nici nu 
vor în inimă să aibă una, iar pe limbă alta. Nu există rană mai vătămătoare ca aceasta 
pentru societate; dar, oricât de vicleni ar fi ei, viclenia lor tot va ieşi la iveală şi atunci 
oricine se va dezgusta de ei, ca de nişte leproşi. Să-şi aducă aminte cele scrise: Pierde- 
veipe toţi cei ce grăiesc minciuna; pe ucigaş şi pe viclean îl urăşte Domnul (Psalmi 5, 
6). 

12. Depărtarea de cei răi 



„Fraţilor, vă poruncim în numele Domnului nostru Iisus Hristos, să vă 
feriţi de orice frate care umblă fară rânduială şi nu după predania pe care aţi primit-o 
de la noi" (2 Tesaloniceni 3, 6). 



Tâlcuirea Sfântului Ioan Gură de Aur 

Pentru a fi lipsiţi de primejdie şi a avea parte de libertate, veselie şi 
bunăstare este foarte folositor să ne depărtăm de tovărăşia cu oamenii răi (Tâlcuirea la 
psalmul 139). 

Legătura cu oamenii răi aduce mare pagubă căci, aşa cum spune Apostolul 
Pavel, „tovărăşiile rele strică obiceiurile bune" (1 Corinteni 15, 33. - Cuvântarea a 5-a 
la Cartea Facerii). 

Aşa cum ochii bolnavi aduc vătămare celor sănătoşi şi cel bolnav de lepră 
îl molipseşte pe cel curat, tot aşa legătura cu oamenii răi îi strică şi îi perverteşte pe cei 
buni. Şi Hristos ne porunceşte nu numai să fugim de aceşti oameni, dar şi să-i 
înlăturăm, zicând: „Iar dacă ochiul tău cel drept te sminteşte pe tine, scoate-1 şi aruncă- 
1 de la tine" (Matei 5, 29. - La Psalmul 4). 

Oamenii răi vatămă mai mult decât şerpii cei veninoşi, căci aceia îşi 
aruncă veninul la vedere, iar aceştia zi de zi îl aruncă în ascuns şi pe nesimţite (la 
Psalmul 4). 

Omul rău îşi este sieşi duşman, de aceea nimeni nu se poate împrieteni şi 
trăi în bună înţelegere cu el (Cuvântarea a 7-a la Faptele Apostolilor). 



Cugetări despre depărtarea de cei răi 

Nimic nu-1 vatămă atât de mult pe creştin, îndeosebi pe cel tânăr, ca 
tovărăşia cea rea. Căci, aşa cum legătura cu cei buni este o şcoală, în care omul învaţă 
fară cărţi filozofia creştină, adică cinstita şi sfânta vieţuire, aşa şi legătura cu cei răi 
este pricina celei mai cumplite pervertiri a omului, măcar că el prin natura sa ar fi bun 
sau bine crescut; căci, de se va uni cu cei corupţi, îi va fi greu şi aproape cu neputinţă 
să nu se pervertească. Căci răutatea este ca smoala, lipicioasă şi încetul cu încetul, fară 
să-şi dea omul seama, se strecoară până când îl stăpâneşte cu totul. Se spune că, atunci 
când ochii sănătoşi se uită la cei bolnavi, se vatămă pe ei înşişi şi nici celorlalţi nu le 
aduc vreun folos: tot aşa cel bun, vieţuind cu cel rău, se strică pe el însuşi şi nu îl 
îndreaptă nici pe celălalt. „Cel care se atinge de smoală se va mânji şi cel care se 
însoţeşte cu cel trufaş asemenea lui va fi" - se spune în Scriptură (înţelepciunea lui 
Isus, fiul lui Sirah [Ecclesiasticul] 13, 1). 

Chibzuieşte, aşadar, creştine, cu cine voieşti a te uni şi până ce nu vei şti 
cu desăvârşire, nu te apropia de nimeni ca nu cumva să cazi în prăpastia pieirii. Mai 
bine să trăieşti cu fiarele sălbatice decât cu oamenii răi. 

13. Bogăţia şi bogaţii 



„Iar Iisus a zis ucenicilor Săi: Adevărat zic vouă că un bogat cu greu va 
intra în împărăţia cerurilor" (Matei 19, 23). 

„Dar vai vouă, bogaţilor, pentru că vă luaţi pe pământ mângâierea voastră" 
(Luca 6, 24). 

„Iar Dumnezeu i-a zis: Nebune! In această noapte vor cere de la tine 
sufletul tău. Şi cele ce ai pregătit, ale cui vor fi?" - ca răspuns pentru bogatul ce-şi 
strânsese avuţii şi dorea să se veselească (Luca 12, 20). 

„Oare nu bogaţii vă asupresc pe voi şi nu ei vă târăsc Ia judecăţi? Nu sunt 
ei cei ce hulesc numele cel bun întru care aţi fost chemaţi?" (Iacov 2, 6-7) 

„Veniţi acum, voi, bogaţilor, plângeţi şi vă tânguiţi de necazurile care vor 
să vină asupra voastră. Bogăţia voastră a putrezit şi hainele voastre le-au mâncat 
moliile. Aurul vostru şi argintul au ruginit şi rugina lor va fi mărturie asupra voastră şi 
ca focul va mistui trupurile voastre; aţi strâns comori în vremea din urmă" (Iacov 5, 1- 
3). 

„Iar cine are bogăţia lumii acesteia şi se uită la fratele său care este în 
nevoie şi îşi închide inima faţă de el, cum rămâne în acela dragostea lui Dumnezeu?" 
(1 Ioan3, 17) 

„Cei ce vor să se îmbogăţească, dimpotrivă, cad în ispită şi în cursă şi în 
multe pofte nebuneşti şi vătămătoare, ca unele care cufundă pe oameni în ruină şi în 
pierzare. Pentru că iubirea de argint este rădăcina tuturor relelor" (1 Timotei 6, 9-10). 

„Celor bogaţi în veacul de acum porunceşte-le să nu se semeţească, nici 
să-şi pună nădejdea în bogăţia cea nestatornică, ci în Dumnezeul cel viu, Care ne dă cu 
belşug toate, spre îndulcirea noastră" (1 Timotei 6, 17). 

„Mai bun este puţinul celui drept, decât bogăţia multă a păcătoşilor" 
(Psalmi 36, 16). 

„Dar toate sunt deşertăciuni; tot omul ce viază. Deşi ca o umbră trece 
omul, dar în zadar se tulbură. Strânge comori şi nu ştie cui le adună pe ele" (Psalmi 
38, 8-10). 

„Să nu te temi când se îmbogăţeşte omul şi când se înmulţeşte slava casei 
lui. Pentru că la moarte el nu va lua nimic, nici nu se va coborî cu el slava lui" (Psalmi 
48, 17-18). 

„...bogăţia de ar curge, nu vă lipiţi inima de ea" (Psalmi 61, 10). 

„Fiecare vede că înţelepţii mor, cum mor şi cei neînţelepţi şi nebunii, şi 
lasă altora bogăţia lor" (Psalmi 48, 10). 

Tâlcuirea Sfântului Ioan Gură de Aur 

Sărac nu este cel ce nu are nimic, ci cel ce îşi doreşte mult, iar bogat nu 
este cel ce are mult, ci cel ce nu are nevoie de nimic (Cuvântarea a 2-a la întâia 
epistolă către Timotei). 

Bogatul este cuprins de multe griji şi este legat de banii săi, ca un câine, cu 
nenumărate lanţuri (Cuvântarea a 2-a la întâia epistolă către Timotei). 

Bogăţia îi face pe oameni nebuni (Cuvântarea 10 la epistola către Filipeni, 

capitolul 3). 

Sărăcia nu ne împiedică să dobândim împărăţia şi, de asemenea, bogăţia 
nu ne ajută să fugim de gheenă (Cuvântarea a 2-a la epistola către Filipeni). 

57 



De vom cugeta cu sârguinţă la bogăţia vieţii veşnice, o vom putea 
dispreţui pe cea pământească (Cuvântarea 18 la întâia epistolă către Timotei). 

Bogăţia şi slava deşartă îi dau diavolului prilej pentru ispitire şi deseori îl 
susţin spre a ieşi biruitor (Cuvântarea 22 la epistola către Efeseni). 

Bogatul este un administrator al banilor pe care trebuie să-i împartă 
săracilor (Cuvântul al 2-lea despre Lazăr). 

Bogăţia devine a noastră arunci când o împărţim celor săraci (Cuvântul al 
2-lea despre Lazăr). 

Nu există alt lucru care să împiedice atât de mult urcarea la cer ca bogăţia 
(Cuvântul spus la hirotonie). 

Bogăţia aduce setea de bogăţie (Cuvântul al 2-lea împotriva celor ce 
hulesc viaţa monahală). 

Mai dulce este somnul pentru cei săraci decât pentru cei bogaţi (Cuvântul 
al 2-lea împotriva celor ce hulesc viaţa monahală). 

Bogaţii ce trăiesc în lux şi huzur sunt mai sărmani decât săracii (Cuvântul 
al 2-lea despre cei ce hulesc viaţa monahală). 

Este lipsită de orice osândă şi primejdie doar acea bogăţie care prin 
mâinile săracilor este trimisă în cer (Cuvântarea a 42-a la Cartea Facerii, capitolul 18). 

Bogat nu este cel ce are mult, ci cel ce dă mult (Cuvântarea a 2-a către 
norodul din Antiohia). 

De voieşti să te îmbogăţeşti, să-L ai pe Dumnezeu ca prieten şi vei fi cel 
mai bogat dintre toţi (Cuvântarea a 2-a către norodul din Antiohia). 

Nu cei bogaţi, ci cei ce slujesc bogăţiei sunt osândiţi (Cuvântarea 21 la 
evanghelistul Matei, capitolul 6). 

Cine slujeşte bogăţiei, acela şi aici şi în viaţa viitoare va fi legat cu cătuşe 
de fier (Cuvântarea a 12-a la evanghelistul Matei, capitolul 3). 

Nu este fară primejdie a avea comori în casă, dar în mâinile săracilor este 
fară primejdie (Cuvântarea a 49-a la evanghelistul Ioan, capitolul 12). 

Bogăţie din belşug avem atunci când dispreţuim bogăţia şi o căutăm 
numai în Dumnezeu (Cuvântarea a 3-a la evanghelistul Ioan). 



Cugetări despre bogăţie 

Vezi la cugetările despre Dispreţul faţă de lume (capitolul 27). 



59 



14. Smerenia şi mândria 



„Deci cine se va smeri pe sine ca pruncul acesta, acela este cel mai mare în 
împărăţia cerurilor" (Matei 18, 4). 

„Căci, oricine se înalţă pe sine se va smeri, iar cel ce se smereşte pe sine se 
va înălţa" (Luca 14, 11). 

„...ceea ce la oameni este înalt, urâciune este înaintea lui Dumnezeu" 
(Luca 16, 15). 

„Aşa şi voi, când veţi face toate cele poruncite vouă, să ziceţi: Suntem 
slugi netrebnice, pentru că am făcut ceea ce eram datori să facem''' (Luca 17, 10). 

„Iar vameşul, departe stând, nu voia nici ochii să-şi ridice către cer, ci-şi 
bătea pieptul, zicând: Dumnezeule, fii milostiv mie, păcătosului 1 " (Luca 18, 13). 

„Dumnezeu celor mândri le stă împotrivă, iar celor smeriţi le dă har" 

(Iacov 4, 6). 

„Smeriţi-vă înaintea Domnului şi El vă va înălţa" (Iacov 4, 10). 
„Dumnezeu celor mândri le stă împotrivă, iar celor smeriţi le dă har" (1 

Petru 5, 5). 

„Deci, smeriţi-vă sub mâna cea tare a lui Dumnezeu, ca El să vă înalţe la 
timpul cuvenit" (1 Petru 5,6). 

„Aproape este Domnul de cei umiliţi la inimă şi pe cei smeriţi cu duhul îi 
va mântui" (Psalmi 33, 17). 

„Jertfa lui Dumnezeu este duhul umilit; inima înfrântă şi smerită 
Dumnezeu nu o va urgisi" (Psalmi 50, 18). 

„Căutat-a spre rugăciunea celor smeriţi şi n-a dispreţuit cererea lor" 
(Psalmi 101, 18). 

„Cine este ca Domnul Dumnezeul nostru, Cel ce locuieşte întru cele înalte 
şi spre cele smerite priveşte, în cer şi pe pământ?" (Psalmi 112, 5-6) 

„Că înalt este Domnul şi spre cele smerite priveşte şi pe cele înalte de 
departe le cunoaşte" (Psalmi 137, 6). 

„Văzut-am pe cel necredincios falindu-se şi înălţându-se ca cedrii 
Libanului. Şi am trecut şi iată nu era şi l-am căutat pe el şi nu s-a aflat locul lui" 
(Psalmi 36, 35-36). 

„într-adevăr pe drumuri viclene i-ai pus pe ei şi i-ai doborât când se 
înălţau. Cât de iute i-ai pustiit pe ei! S-au stins, au pierit din pricina nelegiuirii lor" 
(Psalmi 72, 18-19). 

„Pentru că Tu pe poporul cel smerit îl vei mântui, şi ochii mândrilor îi vei 
smeri" (Psalmi 17, 30). 

„Tu ai smerit ca pe un rănit pe cel mândru" (Psalmi 88, 11). 

„Nu va locui în casa mea cel mândru" (Psalmi 100, 9). 

Tâlcuirea Sfântului Ioan Gură de Aur 



Mândria este rădăcina şi izvorul tuturor fărădelegilor (Cuvântarea 15 la 
evanghelistul Matei, capitolul 5). 

Răul cel mare, care a zdruncinat toată lumea, din mândrie a venit 
(Cuvântarea 15 la evanghelistul Matei, capitolul 5). 

Nimic nu este mai josnic decât mândria şi nimic nu este mai înalt decât 
smerenia (Cuvântarea 65 la evanghelistul Matei). 

Mândria pierde orice virtute sufletească (Cuvântarea 16 la evanghelistul 
Ioan, capitolul 1). 

Mândria face necurată toată vieţuirea noastră chiar de am avea curăţie, 
feciorie, post, rugăciune, milostenie şi alte virtuţi (Cuvântarea 9 la evanghelistul Ioan, 
capitolul 1). 

Nimic nu este atât de străin sufletului creştin ca mândria (Cuvântarea 5 la 
Epistola către Filipeni, capitolul 1). 

Mândria este dovada sărăciei minţii (Cuvântarea 1 la Epistola către 
Tesaloniceni). 

Cu cât mai mult se smereşte omul, cu atât mai mult se înalţă (Cuvântarea 
1 1 la Epistola către Efeseni, capitolul 4). 

Smerenia este pricina tuturor bunătăţilor (Cuvântarea 5 la Epistola către 
Filipeni, capitolul 2). 

Smerenia înseamnă să fii ponegrit şi clevetit (Cuvântarea 7 la Epistola 
către Filipeni, capitolul 2). 

Cugetări despre smerenie şi mândrie 

Cât de mult iubeşte Dumnezeu smerenia şi cât de mult urăşte mândria vezi 
în locurile aduse din Sfânta Scriptură. Aici doar sunt înfăţişate câteva trăsături ale 
smereniei şi ale mândriei. 

Trăsăturile smereniei 

1 . Să te socoteşti mai păcătos decât ceilalţi. 

2. Să nu dispreţuieşti pe nimeni şi nicidecum să osândeşti, ci să fii 
totdeauna cu luare aminte la tine însuti. 

3 . De slavă şi cinste să fugi, iar, dacă este cu neputinţă să fugi, să-ţi pară 
rău pentru ele. 

4. Să rabzi cu bărbăţie dispreţul. 

5. Cu oamenii de jos să fii binevoitor. 

6. Să asculţi cu toată inima nu numai de cei mai mari, ci şi de cei mai mici. 

7. Toate faptele tale să le socoteşti netrebnice. 

8. Lauda să o dispreţuieşti. 

9. Fără să fie nevoie să nu vorbeşti şi, dacă trebuie, atunci să vorbeşti 
blând şi liniştit. 

Calea aceasta este strâmtă, însă duce la Patria Cerească. De voieşti să 
ajungi acolo, pe această cale să mergi. 

Trăsăturile mândriei 

1 . Să cauţi cu orice chip slava, cinstea şi lauda. 

2. Să porneşti la fapte peste puterile tale. 

3. In orice lucru să te amesteci cu samavolnicie. 

4. Să te înalţi fără ruşine. 

5. Pe ceilalţi să-i dispreţuieşti. 

6. Când eşti lipsit de cinste, să te superi, să cârteşti şi să te tânguieşti. 

7. Faţă de cei mai mari să fii nesupus. 

8. Binele să ti-1 atribui tie, nu lui Dumnezeu. 

A 

9. In toate să te străduieşti să te arăţi pe tine. 

10. Să judeci faptele celorlalţi. 

11. Greşelile celorlalţi să le măreşti, iar faptele bune să le micşorezi. 

12. în vorbă şi în faptă să arăţi o oarecare îngâmfare. 

13. Să nu iubeşti îndrumările şi îndreptările, iar sfaturile să nu le primeşti. 

14. Să nu rabzi umilirile şi toate celelalte. 

Sfârşitul smereniei şi al mândriei 



Hristos a spus: „oricine se înalţă pe sine se va smeri, iar cel ce se smereşte 
pe sine se va înălţa" (Luca 14, 11). 



Ajutorul pentru biruirea mândriei şi dobândirea smereniei 



Omul nu are pentru ce să se înalţe. 

Cu cinstea te mândreşti şi cu slava, care pier ca fumul? 

Cu bogăţia te mândreşti? Dar ea, asemenea banilor, trece din mână în 
mână, iar, dacă mai este adunată şi pe nedrept, îţi aduce numai nenorociri, căci va 
ajunge, fără să vrei, în mâinile altcuiva la care nici nu te aştepţi şi tu rămâi numai cu 
paguba. 

Cu inteligenţa te mândreşti? Dumnezeu dă inteligenţa şi înţelepciunea, iar, 
dacă El le ia de la tine, vei fi mai nebun ca toti. 

Cu frumuseţea şi puterea te mândreşti? Insă ele, ca floarea ierbii, de 
zăduful bolilor se ofilesc şi se usucă. 

Cu titlul de nobil te mândreşti? El este al înaintaşilor tăi, nu al tău; ei sunt 
cei ce l-au meritat, nu tu; este nebunie să te lauzi cu ce nu este al tău, tot aşa cum 
nebunie este să se împodobească bărbatul cu o rochie de femeie. 

Cu virtutea te mândreşti? De este cu adevărat în tine, ea este lucrul lui 
Dumnezeu, nu al tău: ce ai, pe care să nu-l fi primit? (1 Corinteni 4, 7). îndată ce 
Dumnezeu o va lua de la tine, vei rămâne doar cu păcatele tale. 

Şi ce mai ai? Cu ce te mai făleşti? 

Ia aminte la naşterea ta, suflete îngâmfat: cine se naşte cu mai mare 
greutate şi durere ca omul? 

Ia aminte la creştere: ce animal are nevoie de mai multă atenţie, grijă, 
curăţire, hrană şi ocrotire până creşte, dacă nu omul? Multe animale îndată după 
naştere îşi găsesc singure hrana; iar omul cât timp este purtat în braţele altora, 
îmbrăcat de mâinile altora şi hrănit, încălzit şi ocrotit prin ostenelile altora! 

Ia aminte la întreţinerea vieţii tale: cine se străduieşte mai mult pentru 
hrană şi băutură ca omul? 

Ia aminte la îmbrăcăminte: de unde o ai? Oaia, iepurele, vulpea, lupul, 
râsul şi ursul te îmbracă, pentru că eşti atât de sărman încât nici haina ta nu o ai. 

Ia aminte la starea ta: cine are parte de nenorociri, pătimiri, putrezire, boli 
şi neputinţe mai mari, dacă nu omul? Cine este cuprins de frică, întristare şi suferinţă 
mai mare, dacă nu omul? De peste tot este împresurat de necazuri: din spate păcatele, 
în faţă moartea, de sus judecata lui Dumnezeu, de jos iadul, din părţi smintelile lumii 
şi cursele diavoleşti, iar înăuntru patimile şi în această stare nenorocită te mai poţi 
mândri? 

Ia aminte încă la începutul şi sfârşitul tău: căci pământ eşti şi în pământ te 
vei întoarce (Facerea 3, 19). 

Coboară în morminte şi încearcă să deosebeşti în ele împăratul de ostaş, pe 
cel renumit de cel anonim, pe cel bogat de cel sărac, pe cel puternic de cel slab şi pe 
nobil de ţăran. Aici te lauzi cu titlul tău nobiliar, aici te făleşti cu inteligenţa, aici te 

mândreşti cu frumuseţea, aici te împodobeşti cu bogăţia, aici te lauzi cu onorurile şi 
preţuieşti rangurile. O, sărmană făptură, sărmană la început, sărmană în timpul vieţii, 
sărmană şi la sfârşit! 

Iţi mai aduci aminte cine eşti? O făptură, creată după chipul lui 
Dumnezeu, dar care a pierdut chipul lui Dumnezeu, a căzut şi s-a stricat, alătura-tu-s- 
a dobitoacelor celor fără de minte şi s-a asemănat lor (Psalmi 48, 12) şi care, totuşi, 
din mila lui Dumnezeu s-a înnoit, care prin pătimirea şi moartea Fiului lui Dumnezeu 
s-a răscumpărat. 

Fiul lui Dumnezeu S-a smerit pentru tine, iar tu te mândreşti? 

Fiul lui Dumnezeu a luat pentru tine chip de rob, iar tu cauţi stăpânire? 

Fiul lui Dumnezeu a trăit pentru tine în sărăcie, iar tu goneşti după 

bogăţie? 

Fiul lui Dumnezeu a primit necinstire, iar tu vrei cinstire? 

Fiul lui Dumnezeu nu a avut unde să-Şi plece capul, iar tu zideşti clădiri 

măreţe? 

Fiul lui Dumnezeu a spălat picioarele ucenicilor Săi, iar ţie îţi este ruşine 
să slujeşti fraţilor tăi? 

Fiul lui Dumnezeu a răbdat ocări, ponegriri, batjocuri şi scuipări, iar tu nu 
poţi răbda un cuvânt de dojană? El pe nedrept a răbdat, şi pentru tine, iar tu nu poţi 
răbda când eşti vinovat? Nu aceasta meriţi pentru păcatele tale? 

Fiul lui Dumnezeu S-a rugat pentru cei ce L-au răstignit: Părinte, iartă-le 
lor! - iar tu, pe cei ce te supără, te mâniezi, turbezi şi cauţi să te răzbuni? Dar cine eşti 
tu, ca să nu rabde urechile tale nici cea mai mică jignire? Nu eşti decât o făptură 
sărmană, neputincioasă, goală, pătimaşă, desfrânată, supusă tuturor fărădelegilor şi 
împresurată de toate nenorocirile; iarbă, paie, abur sunteţi, care se arată o clipă, apoi 

piere (Iacov 4, 14). Dar, de-L primeşti pe Fiul lui Dumnezeu ca Mântuitor şi 
Răscumpărător, învăţător şi îndrumător al tău, să primeşti şi învăţătura Lui; de 
primeşti învăţătura Lui, să o şi urmezi, iar de urmezi învăţătura Lui, să urmezi şi 
smerenia Lui, pe care tot El mai întâi de toate ţi-a lăsat-o şi cu vorba şi cu fapta. Iată 
cât de dulce glăsuieşte către noi: învăţaţi-vă de la Mine, că sunt blând şi smerit cu 
inima (Matei 1 1, 29). 

Aşadar, nu îţi este ruşine ţie, ca rob, să te mândreşti când Domnul tău Se 
smereşte? Cum îndrăzneşti să te numeşti robul Lui când nu asculţi de El? Cum te 
numeşti ucenicul Lui când nu asculţi învăţătura Lui? învăţaţi-vă de la Mine, că sunt 
blând şi smerit cu inima. Nici El nu te va socoti al Său de nu va vedea în tine 
caracterul Său; nu te va socoti rob al Său de nu va vedea în tine ascultare faţă de El şi 
nici ucenic al Său nu te va socoti de nu va vedea în tine învăţătura Sa. Te ruşinezi de 
smerenia Lui. Şi El Se va ruşina de tine şi Se va lepăda de tine ca de un străin. Căci 
spune: de cel ce se va ruşina de Mine şi de cuvintele Mele, în neamul acesta desfrânat 
şi păcătos, şi Fiul Omului Se va ruşina de el, când va veni întru slava Tatălui său cu 
sfinţii îngeri (Marcu 8, 38). Şi nu va avea părtăşie cu El la slava Lui cel ce nu a voit a 
fi părtaş la smerenia Lui. 

15. Ameninţări către cei ce nu se pocăiesc 



„Iată, securea stă la rădăcina pomilor şi tot pomul care nu face roadă bună 
se taie şi se aruncă în foc" - spune Ioan Inaintemergătorul (Matei 3, 10; Luca 3, 9). 
Tâlcuirea: pomul care nu face roadă bună este omul neîndreptat, iar securea este 
judecata lui Dumnezeu, care îl taie pe cel neîndreptat şi îl aruncă în focul veşnic. 

„Şi, după cum se alege neghina şi se arde în foc, aşa va fi la sfârşitul 
veacului" (Matei 13, 40). Tâlcuirea: prin neghină se înţeleg păcătoşii necăiţi. 

„Nu oricine îmi zice: Doamne, Doamne, va intra în împărăţia cerurilor, ci 
cel ce face voia Tatălui Meu Celui din ceruri" (Matei 7, 21). 

„Iar pe sluga netrebnică aruncaţi-o întru întunericul cel mai din afară. 
Acolo va fi plângerea şi scrâşnirea dinţilor" (Matei 25, 30). 

„Şi pentru ce Mă chemaţi: Doamne, Doamne, şi nu faceţi ce vă spun?" 
(Luca 6, 46) 

„...dar de nu vă veţi pocăi, toţi veţi pieri la fel" (Luca 13, 5). 

„Căci precum trupul fară suflet mort este, astfel şi credinţa fără de fapte, 
moartă este" (Iacov 2, 26). 

„Sau dispreţuieşti tu bogăţia bunătăţii Lui şi a îngăduinţei şi a îndelungii 
Lui răbdări, neştiind că bunătatea lui Dumnezeu te îndeamnă la pocăinţă? Dar după 
învârtoşarea ta şi după inima ta nepocăită, îţi aduni mânie în ziua mâniei şi a arătării 
dreptei judecăţi a lui Dumnezeu" (Romani 2, 4-5). 

„Necaz şi strâmtorare peste sufletul oricărui om care săvârşeşte răul" 
(Romani 2, 9). 

„Fiindcă nu cei ce aud legea sunt drepţi la Dumnezeu, ci cei ce împlinesc 
legea vor fi îndreptaţi" (Romani 2, 13). 

„Nu vă amăgiţi: Nici desfrânaţii, nici închinătorii la idoli, nici adulterii, 
nici malahienii, nici sodomiţii, nici furii, nici lacomii, nici beţivii, nici batjocoritorii, 
nici răpitorii nu vor moşteni împărăţia lui Dumnezeu" (1 Corinteni 6, 9-10). 

„Nu vă amăgiţi: Dumnezeu nu Se lasă batjocorit; căci ce va semăna omul, 
aceea va şi secera" (Galateni 6, 7). 

„Căci aceasta s-o ştiţi bine, că nici un desfrânat, sau necurat, sau lacom de 
avere, care este un închinător la idoli, nu are moştenire în împărăţia lui Hristos şi a lui 
Dumnezeu" (Efeseni 5, 5). 

„Iar partea celor fricoşi şi necredincioşi şi spurcaţi şi ucigaşi şi desfrânaţi 
şi fermecători şi închinători de idoli şi a tuturor celor mincinoşi este în iezerul care 
arde, cu foc şi cu pucioasă, care este moartea a doua" (Apocalipsa 21,8). 

„...calea necredincioşilor va pieri" (Psalmi 1, 6). 

„Fiii oamenilor, până când grei la inimă? Pentru ce iubiţi deşertăciunea şi 
căutaţi minciuna?" (Psalmi 4, 2) 

„De nu vă veţi întoarce, sabia Sa o va luci, arcul Său 1-a încordat şi 1-a 
pregătit şi în el a gătit unelte de moarte; săgeţile Lui pentru cei ce ard le-a lucrat" 
(Psalmi 7, 12-13). 

„întru faptele mâinilor lui s-a prins păcătosul. Să se întoarcă păcătoşii în 
iad; toate neamurile care uită pe Dumnezeu" (Psalmi 9, 16-17). 

„Iar cei fără de lege vor fi izgoniţi şi seminţia necredincioşilor va fi 
stârpită" (Psalmi 36, 28). 

„Precum se stinge fumul, să se stingă; cum se topeşte ceara de faţa focului, 
aşa să piară păcătoşii de la faţa lui Dumnezeu" (Psalmi 67, 2). 

70 



„Că iată, cei ce se depărtează de Tine vor pieri; nimicit-ai pe tot cel ce se 
leapădă de Tine" (Psalmi 72, 26). 

„Le va răsplăti lor Domnul după fărădelegea lor şi după răutatea lor îi va 
pierde pe ei Domnul Dumnezeul nostru" (Psalmi 93, 23). 

„Departe de păcătoşi este mântuirea, pentru că îndreptările Tale n-au 
căutat" (Psalmi 118, 155). 

„Dar Domnul Cel drept a tăiat grumajii păcătoşilor" (Psalmi 128, 4). 

„Cădea-vor în mreaja lor păcătoşii" (Psalmi 140, 10). 

„Domnul păzeşte pe toţi cei ce-L iubesc pe El şi pe toţi păcătoşii îi va 
pierde" (Psalmi 144, 20). 



Tâlcuirea Sfântului Ioan Gură de Aur 

Dumnezeu îi ameninţă pe păcătoşi, pentru că nu voieşte să-i piardă: de 
aceea îşi arată mânia Sa, ca noi să ne umplem de frică şi să ne îndreptăm şi să scăpăm 
de veşnica pedeapsă (Cuvântarea despre cutremur). 

Ameninţarea cu pedeapsa, de obicei, îi aduce pe oameni la îndreptare mai 
mult decât făgăduinţa răsplătirii (Cuvântarea 55 la evanghelistul Matei). 

Dacă frica de împăratul cel pământesc ne întoarce de la atât de multe rele, 
cu mult mai mult frica de împăratul Ceresc ne poate întoarce de la rău de vom asculta 
mai des Scriptura (Cuvântarea a 2-a la A Doua Epistolă către Tesaloniceni). 

Dumnezeu ne ameninţă cu pedeapsa, pentru că aducerea aminte de ea este 
ca un leac mântuitor (Cuvântarea a 2-a la A Doua Epistolă către Tesaloniceni). 

Omul nu ar mai greşi aşa de repede de ar cugeta tot timpul la gheenă, căci 
se spune în Scriptură: în tot ce faci, adu-ţi aminte de sfârşitul tău şi nu vei păcătui 
niciodată (înţelepciunea lui Isus, fiul lui Sirah [Ecclesiasticul] 7, 38. - Cuvântarea a 2- 
a la A Doua Epistolă către Tesaloniceni). 

La gheenă trebuie să cugetăm mai mult decât la împărăţia Cerurilor, căci 
frica are putere mai mare decât făgăduinţa (Cuvântarea a 2-a la A Doua Epistolă către 
Tesaloniceni). 

Mare primejdie este a dispreţul ameninţările lui Dumnezeu: cine 
dispreţuieşte ameninţările Lui, va simţi îndată pe pielea sa pedeapsa Lui (Cuvântarea a 
2-a la A Doua Epistolă către Tesaloniceni). 

De aceea au scăpat ninivitenii, pentru că s-au înfricoşat de ameninţarea lui 
Dumnezeu şi de aceea au pierit sodomitenii, pentru că au dispreţuit această ameninţare 
(Cuvântarea a 2-a la A Doua Epistolă către Tesaloniceni). 



Cugetări despre ameninţările către cei ce nu se căiesc 

Ameninţările lui Dumnezeu sunt semnul milostivirii lui Dumnezeu către 
păcătoşi, fiindcă Dumnezeu îi ameninţă cu pedeapsa ca ei să-şi vină în simţiri, să 
renunţe la viaţa cea rea dinainte şi să se întoarcă la El cu pocăinţă. Căci Dumnezeu îl 
cheamă pe păcătos la pocăinţă în felurite chipuri, fie prin mustrarea în interiorul 
conştiinţei lui, fie prin tăgăduirea bunătăţilor, fie prin ameninţarea cu pedeapsa; iar, 

dacă păcătosul va dispreţui toate acestea, atunci judecata lui Dumnezeu îl va lovi ca pe 
unul ce nu s-a căit. 



16. Pocăinţa 



„Pocăiţi-vă" - spune Sfântul Ioan Inaintemergătorul (Matei 3, 2). 
„Faceţi - deci - roadă, vrednică de pocăinţă" (Matei 3, 8). 
„Pocăiţi-vă" - spune Hristos (Matei 4, 17). 

„Veniţi la Mine toţi cei osteniţi şi împovăraţi şi Eu vă voi odihni pe voi. 
Luaţi jugul Meu asupra voastră şi învăţaţi-vă de la Mine, că sunt blând şi smerit cu 
inima şi veţi găsi odihnă sufletelor voastre" (Matei 1 1, 28-29). 

„Căci Fiul Omului a venit să caute şi să mântuiască pe cel pierdut" (Matei 

18,11). 

„N-au trebuinţă de doctor cei sănătoşi, ci cei bolnavi. N-am venit să chem 
pe drepţi, ci pe păcătoşi la pocăinţă" (Luca 5, 31-32). 

„Apropiaţi-vă de Dumnezeu şi Se va apropia şi El de voi. Curăţiţi-vă 
mâinile, păcătoşilor, şi sfmţiţi-vă inimile, voi cei îndoielnici. Pătrundeţi-vă de durere, 
întristaţi-vă şi vă jeliţi. Râsul întoarcă-se în plâns şi bucuria voastră în întristare" 
(Iacov 4, 8-9). 

„Deci, lepădând toată răutatea şi tot vicleşugul şi făţărniciile şi pizmele şi 
toate clevetirile, ca nişte prunci de curând născuţi, să doriţi laptele cel duhovnicesc şi 
neprefacut, ca prin el să creşteţi spre mântuire" (1 Petru 2, 1-2). 

„Domnul nu întârzie cu făgăduinţa Sa, după cum socotesc unii că e 
întârziere, ci îndelung rabdă pentru voi, nevrând să piară cineva, ci toţi să vină la 
pocăinţă" (2 Petru 3, 9). 

„Şi îndelunga-răbdare a Domnului nostru socotiţi-o drept mântuire" (2 
Petru 3, 15). 

„...iar unde s-a înmulţit păcatul, a prisosit harul" (Romani 5, 20). 

„în numele lui Hristos, aşadar, ne înfăţişăm ca mijlocitori, ca şi cum însuşi 
Dumnezeu v-ar îndemna prin noi. Vă rugăm, în numele lui Hristos, împăcaţi-vă cu 
Dumnezeu! Căci pe El, Care n-a cunoscut păcatul, L-a făcut pentru noi păcat, ca să 
dobândim, întru El, dreptatea lui Dumnezeu" (2 Corinteni 5, 20-21). 

„Căci întristarea cea după Dumnezeu aduce pocăinţă spre mântuire" (2 
Corinteni 7, 10). 

„Deşteaptă-te cel ce dormi şi te scoală din morţi şi te va lumina Hristos" 
(Efeseni 5, 14). 

„Drept aceea, omorâţi mădularele voastre, cele pământeşti: desfrânarea, 
necurăţia, patima, pofta rea şi lăcomia, care este închinare la idoli" (Coloseni 3, 5). 

„Eu pe câţi îi iubesc, îi mustru şi îi pedepsesc; sârguieşte dar şi te 
pocăieşte. Iată, stau ia uşă şi bat; de va auzi cineva glasul Meu şi va deschide uşa, voi 
intra la el şi voi cina cu el şi el cu Mine" (Apocalipsa 3, 19-20). 

„De aceea îţi zic: Iertate sunt păcatele ei cele multe, căci mult a iubit" - i-a 
spus Hristos femeii celei desfrânate, care plângea şi îi spăla picioarele cu lacrimile ei 
(Luca 7, 47). 

„Şi Iisus i-a zis (femeii adultere); Nu te osândesc nici Eu. Mergi; de acum 
să nu mai păcătuieştF (Ioan 8, 11). 

Pilda despre oaia cea pierdută şi găsită (Luca 15, 4-7). 

Pilda despre fiul risipitor (Luca 15, 11-32). 

Pilda despre femeia care a găsit drahma cea pierdută arată acelaşi lucru 
(Luca 15, 8-10). 

„...aşa se face bucurie îngerilor lui Dumnezeu pentru un păcătos care se 
pocăieşte" (Luca 15, 10). 

„Păcatul meu l-am cunoscut şi fărădelegea mea n-am ascuns-o, împotriva 
mea. Zis-am: Mărturisi-voi fărădelegea mea Domnului; şi Tu ai iertat nelegiuirea 
păcatului meu" (Psalmi 31,5-6). 

„Că fărădelegea mea eu o voi vesti şi mă voi îngriji pentru păcatul meu 
(Psalmi 37, 18). 

„Ţie unuia am greşit şi rău înaintea Ta am făcut" (Psalmi 50, 5). 



Tâlcuirea Sfântului Ioan Gură de Aur 

Pocăinţa curăţeşte orice păcat, oricare ar fi el (îndrumarea 1 către Teodor 

cel căzut). 

Pocăinţa se judecă nu după măsura timpului, ci după înflăcărarea inimii 
(îndrumarea 1 către Teodor cel căzut). 

Pentru pocăinţă sunt de ajuns şi cinci zile: de vei fi treaz, de te vei ruga şi 
vei priveghea (Cuvântarea a 6-a despre fericita Filogonia). 

Cât trăim aici, avem nădejde tare, dar, îndată ce ne vom muta de aici, nu 
va mai fi în puterea noastră să ne căim (Cuvântul al 2-lea despre Lazăr). 

Nu de pocăinţă trebuie să ne ruşinăm, ci de păcat (Cuvântarea a 8-a despre 

pocăinţă). 

Pocăinţa fară milă este moartă (Cuvântarea a 7-a despre pocăinţă). 

Pentru păcătos pocăinţa este ceva supărător şi îngrozitor. Pentru cel ce se 
căieşte, însă, este leacul păcatelor, nimicirea fărădelegilor, vărsarea lacrimilor, 
nădejdea în Dumnezeu, arma împotriva diavolului, sabia ce taie capul lui, nădejdea 
mântuirii şi spulberarea deznădejdii (Cuvântarea a 8-a despre pocăinţă). 

Adevărata pocăinţă constă nu numai în a te înfrâna de la păcatele făcute 
înainte, ci mai mult în a face binele (Cuvântarea a 10-a la evanghelistul Matei). 

Rugăciunile sfinţilor au mare putere, dar numai dacă noi facem pocăinţă şi 
ne îndreptăm (Cuvântarea a 5-a la evanghelistul Matei). 

Cine se căieşte după greşeli, acela nu este vrednic de plâns, ci trebuie 
socotit fericit (Cuvântarea a 1 1-a la întâia Epistolă către Corinteni). 

Cugetări despre pocăinţă 



Conţinutul pocăinţei: 

1 . Trebuie să ne lepădăm de sine, adică de voia şi poftele noastre pătimaşe, 
să luptăm împotriva oricărui păcat şi nu numai cu fapta să nu-1 împlinim, ci şi din 
minte să-1 izgonim. 

2. Schimbându-ne astfel, să începem o viaţă nouă, să supunem voia 
noastră voii lui Dumnezeu, să ne sârguim a urma sfântul exemplu al vieţuirii lui 
Hristos, într-un cuvânt, să ne deprindem cu toată virtutea. Iar dacă din neputinţă se 
întâmplă să ne împiedicăm şi să cădem, îndată, cunoscându-ne ticăloşia, să alergăm la 
mila lui Dumnezeu şi să cerem iertare cu adâncă smerenie. 

3. Pentru păcatele săvârşite înainte să plângem chiar până la sfârşitul 
vieţii, căci cu ele L-am mâniat pe Iubitorul de oameni Dumnezeu şi nu L-am ascultat 
şi voia cea rea a potrivnicului Său, a diavolului, am împlinit, iar prin acestea veşnica 
pedeapsă ne-am pregătit. Aceasta şi este întristarea cea după Dumnezeu, care aduce 
pocăinţă spre mântuire (2 Corinteni 7, 10). 

4. Trecutul petrecut în deşertăciuni, iubire de plăceri, în păcate şi în rău, 
să-1 cercetăm şi să-1 plângem, căci de aici vine sărăcia duhovnicească, foarte necesară 
pentru pocăinţă. Astfel, luând aminte la sine însuşi, omul îşi va vedea ticăloşia sa, va 
vedea că în afară de păcat nu are nimic şi de aceea este foarte vinovat înaintea 
judecăţii lui Dumnezeu; şi împreună cu fiul cel risipitor îşi va recunoaşte nevrednicia 
sa: Tată, am greşit la cer şi înaintea ta şi nu mai sunt vrednic să mă numesc fiul tău 
(Luca 15, 21), se va umili înaintea fraţilor săi şi pe ale sale păcate, nu pe ale lor, le va 
cerceta şi le va plânge; şi va ierta greşelile aproapelui său pentru a dobândi şi el iertare 
de greşeli de la Dumnezeu; şi se va împăca prin toate mijloacele cu cei pe care i-a 
asuprit în vreun fel. 

Nădejde pentru cei ce se căiesc 



1 . Dumnezeu însuşi ne cheamă la pocăinţă şi ne porunceşte să ne pocăim 
(Luca 15,21). 

2. Dumnezeu ne rabdă mult timp ca să ne pocăim; pe fiecare îl aşteaptă şi 
cu dragoste voieşte să-1 primească pe cel pocăit (Luca 15, 21). 

3. Dumnezeu a spus în cuvântul Său cel sfânt că Iisus Hristos va judeca 
tot pământul cu dreptate. Şi, astfel, cu milostivire ne previne şi ne îndeamnă la 
pocăinţă pe toţi ca să putem scăpa de osânda cea cumplită, meritată pentru faptele 
noastre (Matei 25). 

4. Dumnezeu le-a făgăduit celor ce se căiesc că nu-Şi va mai aduce 
aminte de păcatele lor: Nici unul din păcatele sale, pe care le-a făcut (nelegiuitul cel 
pocăit), nu i se vor pomeni (Iezechiel 33, 16). 

5. Dumnezeu a întărit făgăduinţa Sa şi prin jurământ, ca noi să nu avem 
îndoieli în a veni la El cu pocăinţă. Precum este adevărat că Eu sunt viu, tot aşa este 
de adevărat că Eu nu voiesc moartea păcătosului, ci ca păcătosul să se întoarcă de la 
calea sa şi să fie viu (Iezechiel 33, 11). 

6. Exemplele celor ce s-au pocăit şi au primit milă de la Dumnezeu 
mărturisesc aceasta; şi, de asemenea, pilda despre fiul risipitor (Luca 15) şi pilda 
despre oaia cea pierdută tot milostivirea lui Dumnezeu către păcătoşi o arată (Luca 
15). Citeşte în Minei şi vei vedea destule exemple ale celor pocăiţi. 

7. Hristos de aceea a şi venit în lume, ca să-i mântuiască pe cei păcătoşi: 
Vrednic de credinţă şi de toată primirea e cuvântul că Iisus Hristos a venit în lume ca 
să mântuiască pe cei păcătoşi (1 Timotei 1, 15). Fiul Omului a venit să caute şi să 
mântuiască pe cel pierdut. 

8. Tatăl Ceresc Se bucură împreună cu toţi îngerii de păcătosul care se 
căieşte. Zic vouă, aşa se face bucurie îngerilor lui Dumnezeu pentru un păcătos care 
se pocăieşte - spune Hristos (Luca 15, 10). 



Ajutorul pentru pocăinţă 

Să arătăm milă tuturor; să iertăm jignirile aproapelui; să stăm cu tărie 
împotriva păcatului şi să-L chemăm pe Hristos în ajutor. (Vezi despre aceasta şi la 
cugetările despre păcat [capitolul 2]). 

17. Datoria creştină 



„Daţi tuturor cinste, iubiţi frăţia, temeţi-vă de Dumnezeu, cinstiţi pe 
împărat. Slugilor, supuneţi-vă stăpânilor voştri, cu toată frica, nu numai celor buni şi 
blânzi, ci şi celor urâcioşi" (1 Petru 2, 17-18). 

„Pentru aceasta, puneţi şi din partea voastră toată sârguinţa şi adăugaţi la 
credinţa voastră: fapta bună, iar la fapta bună: cunoştinţa, la cunoştinţă: înfrânarea; la 
înfrânare: răbdarea; la răbdare: evlavia; la evlavie: iubirea frăţească, iar la iubirea 
frăţească: dragostea" (2 Petru 1, 5-7). 

„Dar avem felurite daruri, după harul ce ni s-a dat. Dacă avem proorocie, 
să proorocim după măsura credinţei; dacă avem slujbă, să stăruim în slujbă; dacă unul 
învaţă, să se sârguiască în învăţătură; dacă îndeamnă, să fie la îndemnare; dacă împarte 
altora, să împartă cu firească nevinovăţie; dacă stă în frunte, să fie cu tragere de inimă; 
dacă miluieşte, să miluiască cu voie bună! Dragostea să fie nefaţarnică. Urâţi răul, 
alipiţi-vă de bine. In iubire frăţească, unii pe alţii iubiţi-vă; în cinste, unii altora daţi-vă 
întâietate. La sârguinţă, nu pregetaţi; cu duhul fiţi fierbinţi; Domnului slujiţi. Bucuraţi- 
vă în nădejde; în suferinţă fiţi răbdători; la rugăciune stăruiţi. Faceţi-vă părtaşi la 
trebuinţele sfinţilor, iubirea de străini urmând. Binecuvântaţi pe cei ce vă prigonesc, 
binecuvântaţi-i şi nu-i blestemaţi. Bucuraţi-vă cu cei ce se bucură; plângeţi cu cei ce 
plâng. Cugetaţi acelaşi lucru unii pentru alţii; nu cugetaţi la cele înalte, ci lăsaţi-vă 
duşi de cele smerite. Nu vă socotiţi voi înşivă înţelepţi. Nu răsplătiţi nimănui răul cu 
rău. Purtaţi grijă de cele bune înaintea tuturor oamenilor. Dacă se poate, pe cât stă în 
puterea voastră, trăiţi în bună pace cu toţi oamenii. Nu vă răzbunaţi singuri, iubiţilor, 
ci lăsaţi loc mâniei (lui Dumnezeu), căci scris este: A Mea este răzbunarea; Eu voi 
răsplăti, zice Domnul" (Romani 12, 6-19). 

„Daţi deci tuturor cele ce sunteţi datori" (Romani 13, 7). 

„Slăviţi, dar, pe Dumnezeu în trupul vostru şi în duhul vostru, care sunt ale 
lui Dumnezeu" (1 Corinteni 6, 20). 

„De aceea, ori de mâncaţi, ori de beţi, ori altceva de faceţi, toate spre slava 
lui Dumnezeu să le faceţi" (1 Corinteni 10, 31). 

„Privegheaţi, staţi tari în credinţă, îmbărbătaţi-vă, întăriţi-vă. Toate ale 
voastre cu dragoste să se facă" (1 Corinteni 16, 13-14). 

„Hristos a murit pentru toţi, ca cei ce viază să nu mai trăiască loruşi, ci 
Aceluia care, pentru ei, a murit şi a înviat" (2 Corinteni 5, 15). 

„Deci, dacă este cineva în Hristos, este făptură nouă" (2 Corinteni 5, 17). 

„Purtaţi-vă sarcinile unii altora şi aşa veţi împlini legea lui Hristos" 
(Galateni 6, 2). 

„Să nu încetăm de a face binele, căci vom secera la timpul său, dacă nu ne 
vom lenevi" (Galateni 6, 9). 

„Să vă dezbrăcaţi de vieţuirea voastră de mai înainte, de omul cel vechi, 
care se strică prin poftele amăgitoare, şi vă înnoiţi în duhul minţii voastre, şi să vă 
îmbrăcaţi în omul cel nou, cel după Dumnezeu, zidit întru dreptate şi în sfinţenia 
adevărului" (Efeseni 4, 22-24). 

„Fiţi, dar, următori ai lui Dumnezeu, ca nişte fii iubiţi" (Efeseni 5,1). 

„Deci luaţi seama cu grijă, cum umblaţi, nu ca nişte neînţelepţi, ci ca cei 
înţelepţi, răscumpărând vremea, căci zilele rele sunt. Drept aceea, nu fiţi fără de minte, 
ci înţelegeţi care este voia Domnului" (Efeseni 5, 15-17). 

„In sfârşit, fraţilor, întăriţi-vă în Domnul şi întru puterea tăriei Lui. 
Imbrăcaţi-vă cu toate armele lui Dumnezeu, ca să puteţi sta împotriva uneltirilor 
diavolului. Căci lupta noastră nu este împotriva trupului şi a sângelui, ci împotriva 

începătoriilor, împotriva stăpâniilor, împotriva stăpânitorilor întunericului acestui 
veac, împotriva duhurilor răutăţii, care sunt în văzduh" (Efeseni 6, 10-12). 

„Să vă purtaţi numai în chip vrednic de Evanghelia lin Hristos" (Filipeni 

1,27). 

„Imbrăcaţi-vă, dar, ca aleşi ai lui Dumnezeu, sfinţi şi prea iubiţi, cu 
milostivirile îndurării, cu bunătate, cu smerenie, cu blândeţe, cu îndelungă-răbdare, 
îngăduindu-vă unii pe alţii şi iertând unii altora, dacă are cineva vreo plângere 
împotriva cuiva" (Coloseni 3, 12-13). 

„Orice aţi face, cu cuvântul sau cu lucrul, toate să le faceţi în numele 
Domnului Iisus şi prin El să mulţumiţi lui Dumnezeu-Tatăl" (Coloseni 3, 17). 

„Vrednic de credinţă şi de toată primirea e cuvântul că Iisus Hristos a 
venit în lume ca să mântuiască pe cei păcătoşi, dintre care cel dintâi sunt eu" (1 
Timotei 1, 15). 

„Şi toţi care voiesc să trăiască cucernic în Hristos Iisus, vor fi prigoniţi" (2 
Timotei 3, 12). 

„Căutaţi pacea cu toţi şi sfinţenia, fară de care nimeni nu va vedea pe 
Domnul" (Evrei 12, 14). 

„Căci nu avem aici cetate stătătoare, ci o căutăm pe aceea ce va să fie" 
(Evrei 13, 14). 

„Doamne, cine va locui în locaşul Tău şi cine se va sălăşlui în muntele cel 
sfânt al Tău? Cel ce umblă fără prihană şi face dreptate, cel ce are adevărul în inima 
sa, cel ce n-a viclenit cu limba, nici n-a făcut rău împotriva vecinului său şi ocară n-a 
rostit împotriva aproapelui său. Defăimat să fie înaintea Lui cel ce vicleneşte, iar pe 
cei ce se tem de Domnul, îi slăveşte; cel ce se jură aproapelui său şi nu se leapădă, 

argintul său nu 1-a dat cu camătă şi daruri împotriva celor nevinovaţi n-a luat. Cel ce 
face acestea, nu se va clătina în veac" (Psalmi 14, 1-5). 



Tâlcuirea Sfântului Ioan Gură de Aur 

Lucrarea creştină este a sta tot timpul împotriva poftelor trupeşti şi a avea 
tot timpul înaintea ochilor legea Domnului nostru, ce ne-a fost dată nouă (Cuvântarea 
9 la Cartea Facerii, capitolul 1). 

De vom păzi dogmele cele drepte, dar nu vom avea grijă de viaţa noastră, 
cu nimic nu ne va ajuta (Cuvântarea 13 la Cartea Facerii, capitolul 1). 

Creştinii pe toate le socotesc umbră şi vis şi de nici unul din lucrurile 
văzute nu se alipesc (Cuvântarea 7 la Cartea Facerii, capitolul 1). 

Dumnezeu nu voieşte ca noi să ne aducem folos numai nouă înşine, ci şi 
aproapelui nostru (Cuvântarea 1 8 la Cartea Facerii, capitolul 5). 

Creştinul trebuie să aibă doar două motive întemeiate pentru întristare: 
atunci când fie el, fie aproapele, îl mânie pe Dumnezeu (Cuvântul al 3-lea către 
Stahirie). 

Singura nenorocire a creştinului este a-L mânia pe Dumnezeu (Cuvântul al 
2-lea către Teodor cel căzut). 

Creştinii sporesc în chip deosebit atunci când sunt prigoniţi (Cuvântul al 
2-lea împotriva celor ce prigonesc viaţa monahală). 

Creştinul, pentru nădejdea bunătăţilor veşnice, trebuie să rabde cu bărbăţie 
tot răul ce vine peste el (Cuvântarea 5 către norodul din Antiohia). 

Dacă eşti creştin - să crezi în Hristos; dacă crezi în Hristos - prin fapte să- 
ţi arăţi credinţa (Cuvântarea a 2-a către norodul din Antiohia). 

Creştinul trebuie să se îngrijească nu numai de mântuirea sa, ci şi de a 
aproapelui (Cuvântarea a 3-a la Cartea Facerii, capitolul 1). 

Creştinului nici dogmele cele drepte fară buna vieţuire, nici buna vieţuire 
fără dogmele cele drepte nu îi aduc folos (Cuvântarea 13 la Cartea Facerii, capitolul 
2). 

Doar credinţa nu este de ajuns pentru a urca la cer, însă pe cei care duc o 
viaţă rea ea îi poate osândi şi mai mult: Iar sluga aceea, care a ştiut voia stăpânului şi 
nu s-a pregătit, nici n-a făcut după voia lui (a stăpânului), va fi bătută mult (Luca 12, 
47 - Cuvântarea 85 la evanghelistul Ioan). 



Cugetări despre datoria creştină 

Tot creştinismul constă în credinţă, nădejde şi dragoste. 

Credinţa pricepe toate tainele descoperite în cuvântul cel sfânt al lui 
Dumnezeu şi le socoteşte adevărate, ca fiind spuse de Dumnezeul Cel adevărat şi, 
astfel, cu tărie şi fară clintire le păzeşte. 

Dragostea caută şi se sârguieşte să facă ceea ce binevoieşte voia cea sfântă 
a lui Dumnezeu. 

Nădejdea păzeşte credinţa, înţelegând slava veşnică, dobândită de Hristos 
şi nimic altceva nu aşteaptă decât slava veacului viitor. 

Datoria creştină cere: 

1 . Să credem fară îndoială în tot ceea ce este scris în Cuvântul cel sfânt al 
lui Dumnezeu. 

2. Numai pe Dumnezeu, Creatorul, Purtătorul de grijă şi Tatăl nostru cel 
îndurat, milostiv şi de oameni iubitor să-L iubim şi mai mult decât pe oricine să-L 
cinstim şi nădejdea toată în El să o punem şi ajutor în necazuri de la El să cerem, iar 
numele Lui cu toată cinstirea la nevoie să-L pomenim şi pentru binefacerile Lui din 
inimă să-I mulţumim şi să-L slăvim. 

3. Pe aproapele să-1 iubim ca pe noi înşine (Despre dragostea de 
Dumnezeu [capitolul 20] şi de aproapele [capitolul 21]). 

4. Să căutăm şi să aşteptăm numai viaţa şi slava veacului viitor. 

18. Datoria creştină a unora fată de ceilalţi 



A soţiilor fată de soti: 

/ / / 

„Femeile să se supună bărbaţilor lor, ca Domnului" (Efeseni 5, 22). 

„Femeilor, supuneţi-vă bărbaţilor voştri, precum se cuvine, în Domnul" 
(Coloseni3, 18). 



Tâlcuirea Sfântului Ioan Gură de Aur: 

Soţia, care se înfrânează (de la viaţa conjugală) fară învoirea soţului, nu 
numai că nu va avea nici o răsplată pentru înfrânarea ei, dar şi cruntă pedeapsă dacă el 
va cădea în preacurvie; pentru că ea, lipsindu-1 de împreunarea cea după lege, îl aruncă 
pe soţul ei în această râpă a preacurviei (Cuvântul despre feciorie). 



A soţilor fată de soţii: 

/ / / 

„Bărbaţilor, iubiţi pe femeile voastre, după cum şi Hristos a iubit Biserica, 
şi S-a dat pe Sine pentru ea" (Efeseni 5, 25). 

„Bărbaţilor, iubiţi pe femeile voastre şi nu fiţi aspri cu ele" (Coloseni 3, 

19). 

Cugetare: 

Din învăţătura adusă mai sus a Sfântului Ioan Gură de Aur, trebuie să 
tragem concluzia că şi bărbaţii care îşi lasă soţiile - fară învoirea lor - greşesc, de 
asemenea, şi se supun aceleiaşi pedepse dacă femeile lor vor începe să preacurvească. 



A copiilor faţă de părinţi: 

„Copii, ascultaţi pe părinţii voştri în Domnul că aceasta este cu dreptate" 
(Efeseni 6, 1). 

„Copiilor, ascultaţi pe părinţii voştri întru toate, căci aceasta este bine- 
plăcut Domnului" (Coloseni 3, 20). 

Tâlcuirea Sfântului Ioan Gură de Aur: 

Fiul care nu-şi cinsteşte părinţii este vrăjmaşul tuturor: al lui Dumnezeu, al 
firii, al legilor şi al vieţii noastre a tuturor (Cuvântarea 4 la Cartea Facerii). 

Copiii trebuie să-i asculte pe părinţi numai în privinţa a ceea ce nu este 
potrivnic bunei credinţe, dar, dacă ei (părinţii) cer ceva ce este potrivnic bunei 
credinţe, nu trebuie să-i asculte (Cuvântarea 35 la evanghelistul Matei). 

A părinţilor faţă de copii: 



„Şi voi, părinţilor, nu întărâtaţi la mânie pe copiii voştri, ci creşteţi-i întru 
învăţătura şi certarea Domnului" (Efeseni 6, 4). 

„Părinţilor, nu aţâţaţi la mânie pe copiii voştri, ca să nu se 
deznădăjduiască" (Coloseni 3, 21). 

Tâlcuirea Sfântului Ioan Gură de Aur: 

Dacă părinţii i-ar creşte cu grijă pe copiii lor, nu ar mai fi nevoie de legi, 
judecăţi şi pedepse (Cuvântarea despre văduve). 

Părinţii vor fi pedepsiţi nu numai pentru păcatele lor, ci şi pentru ale 
copiilor lor dacă nu îi cresc pe aceştia întru buna credinţă (Cuvântarea 5 împotriva 
celor ce hulesc viaţa monahală). 

Părinţii care nu se îngrijesc să le dea copiilor o educaţie creştină, sunt mai 
ticăloşi decât ucigaşii de copii, căci ucigaşii de copii despart trupul de suflet, iar ei 
aruncă şi trupul şi sufletul în focul gheenei; de moartea trupească, după legea firii, este 
cu neputinţă a scăpa, dar de cea veşnică ar fi cu putinţă de nu ar pricinui acest lucru 
nepăsarea părinţilor. Pe lângă aceasta, învierea cea de obşte va putea desfiinţa dintr-o 
dată moartea trupească, însă pieirea sufletească nimic nu o mai poate nimici 
(Cuvântarea 5 împotriva celor ce hulesc viaţa monahală). 

Nepăsarea faţă de copii este cel mai mare păcat, căci atinge culmea răutăţii 
(Cartea împotriva celor ce prigonesc viaţa monahală). 

A robilor faţă de stăpâni: 

„Slugilor, ascultaţi de stăpânii voştri cei după trup, cu frică şi cu cutremur, 
întru curăţia inimii voastre, ca şi de Hristos, nu slujind numai când sunt cu ochii pe 
voi, ca cei ce caută să placă oamenilor, ci ca slugile lui Hristos, făcând din suflet voia 
lui Dumnezeu, slujind cu bunăvoinţă, ca şi Domnului şi nu ca oamenilor" (Efeseni 6, 
5-7; Coloseni 3,22-23). 



Tâlcuirea Sfântului Ioan Gură de Aur: 

Robul ce ascultă poruncile stăpânului său (care nu sunt potrivnice legii 
dumnezeieşti) împlineşte poruncile lui Dumnezeu (Cuvântarea 4 la întâia Epistolă 
către Timotei). 



A stăpânilor faţă de robi: 

„Iar voi, stăpânilor, faceţi tot aşa faţă de ei (faţă de robi), lăsând la o parte 
ameninţarea, ştiind că Domnul lor şi al vostru este în ceruri şi că la El nu încape 
părtinire" (Efeseni 6, 9). 

„Stăpânilor, daţi slugilor voastre ce este drept şi potrivit, ştiind că şi voi 
aveţi Stăpân în ceruri" (Coloseni 4, 1). 



Tâlcuirea Sfântului Ioan Gură de Aur: 

Domnul nostru îi numeşte pe robii noştri fraţii Săi, iar noi cu atât mai mult 
se cade să facem aceasta (Cuvântarea a 2-a la Epistola către Filipeni). 

19. Frica de Dumnezeu 



„...temeţi -vă mai curând de acela care poate şi sufletul şi trupul să le 
piardă în gheenă" (Matei 10, 28). 

„Vă voi arăta însă de cine să vă temeţi: Temeţi-vă de acela care, după ce a 
ucis, are putere să arunce în gheenă; da, vă zic vouă, de acela să vă temeţi" (Luca 12, 
5). 

„Şi dacă chemaţi Tată pe Cel ce judecă cu nepărtinire, după lucrul 
fiecăruia, petreceţi în frică zilele vremelniciei voastre, ştiind că nu cu lucruri 
stricăcioase, cu argint sau cu aur, aţi fost răscumpăraţi din viaţa voastră deşartă, lăsată 
de la părinţi, ci cu scumpul sânge al lui Hristos, ca al unui miel nevinovat şi 
neprihănit" (1 Petru 1,17-19). 

„...cu frică şi cu cutremur lucraţi mântuirea voastră" (Filipeni 2, 12). 

„înfricoşător lucru este să cădem în mâinile Dumnezeului celui viu" (Evrei 

10,31). 

„Să se teamă de Domnul tot pământul şi de El să se cutremure toţi 
locuitorii lumii" (Psalmi 32, 8). 

„începutul înţelepciunii este frica de Domnul" (Psalmi 1 10, 10). 

„Fericit bărbatul care se teme de Domnul; întru poruncile Lui va voi 
foarte" (Psalmi 111, 1). 

„Cine este omul cel ce se teme de Domnul? Lege va pune lui în calea pe 
care a ales-o. Sufletul lui întru bunătăţi se va sălăşlui şi seminţia lui va moşteni 
pământul" (Psalmi 24, 13-14). 

„Slujiţi Domnului cu frică şi vă bucuraţi de El cu cutremur" (Psalmi 2, 

11). 

„Cât este de mare mulţimea bunătăţii Tale, Doamne, pe care ai gătit-o 
celor ce se tem de Tine" (Psalmi 30, 19). 

„Iată ochii Domnului spre cei ce se tem de Dânsul, spre cei ce nădăjduiesc 
în mila Lui. Ca să izbăvească de moarte sufletele lor şi să-i hrănească pe ei în 
foamete" (Psalmi 32, 18). 

„Străjui-va îngerul Domnului împrejurul celor ce se tem de El şi-i va 
izbăvi pe ei" (Psalmi 33, 7). 

„Temeţi-vă de Domnul toţi sfinţii Lui, că n-au lipsă cei ce se tem de El" 
(Psalmi 33, 9). 

„Dat-ai celor ce se tem de Tine semn ca să fugă de la faţa arcului" (Psalmi 

59, 4). 

„Dar mântuirea Lui aproape este de cei ce se tem de Dânsul" (Psalmi 84, 

10). 

„...atât este de mare mila Lui, spre cei ce se tem de El" (Psalmi 102, 11). 
„Iar mila Domnului din veac în veac spre cei ce se tem de Dânsul" (Psalmi 

102, 17). 

„Cei ce se tem de Domnul au nădăjduit în Domnul; ajutorul lor şi 
apărătorul lor este" (Psalmi 113, 19). 

„Fericiţi toţi cei ce se tem de Domnul, care umblă în căile Lui" (Psalmi 

127, 1). 

„Voia celor ce se tem de El o va face şi rugăciunea lor o va auzi şi-i va 
mântui pe dânşii" (Psalmi 144, 19). 

Tâlcuirea Sfântului Ioan Gură de Aur 

Nimic nu se poate compara cu cel ce are frică de Dumnezeu (Cuvântarea 
13 la Epistola către Filipeni). 

Trebuie să avem frică de Dumnezeu toată viaţa (Cuvântarea 54 la 
evanghelistul Matei, capitolul 15). 

Frica ne deşteaptă şi ne îndeamnă la pocăinţă (Cuvântarea 11 la 
evanghelistul Matei, capitolul 3). 

De nu ar fi frica, totul ar pieri (Cuvântarea 60 la evanghelistul Matei, 
capitolul 10). 



Cugetări despre frica de Dumnezeu 

Fără frica de Dumnezeu este cu neputinţă a ne depărta de rău şi nimic nu îi 
aduce pe păcătoşi atât de mult la pocăinţă ca frica de Dumnezeu. 

Frica de Dumnezeu se naşte din cercetarea însuşirilor lui Dumnezeu şi 

anume: 

1 . Că Dumnezeu este atotprezent şi ştie orice gând, cuvânt şi faptă. 

2. Că Dumnezeu urăşte orice fărădelege şi orice rău. 

3. Că Dumnezeu este Judecător drept şi dă fiecăruia după faptele lui. 

4. Că de El se cutremură chiar şi cetele îngereşti. 

5. Că Dumnezeu ţine în mâna Sa toată lumea. 

6. Că Dumnezeu îl poate pierde pe păcătos cu dreapta Sa judecată într-o 
clipită, chiar în momentul săvârşirii păcatului. 

7. Că Dumnezeu a pregătit, pentru păcat, focul veşnic şi aşa mai departe. 

20. Dragostea de Dumnezeu 



„Să iubeşti pe Domnul Dumnezeul tău, cu toată inima ta, cu tot sufletul 
tău şi cu tot cugetul tău" (Matei 22, 37). 

„Cel ce iubeşte pe tată ori pe mamă mai mult decât pe Mine, nu este 
vrednic de Mine" (Matei 10, 37). 

„De Mă iubiţi, păziţi poruncile Mele" (Ioan 14, 15). 

„Cel ce are poruncile Mele şi le păzeşte, acela este care Mă iubeşte" (Ioan 

14,21). 

„Cel ce nu Mă iubeşte, nu păzeşte cuvintele Mele" (Ioan 14, 24). 

„Dacă păziţi poruncile Mele, veţi rămâne întru iubirea Mea" (Ioan 15, 10). 

„Aceasta vă poruncesc: să vă iubiţi unul pe altul" (Ioan 15, 17). 

„Iar cine păzeşte cuvântul Lui, întru acela, cu adevărat, dragostea lui 
Dumnezeu este desăvârşită" (1 Ioan 2, 5). 

„Dacă cineva iubeşte lumea, iubirea Tatălui nu este întru el" (1 Ioan 2, 

15). 

„Dacă zice cineva: iubesc pe Dumnezeu, iar pe fratele său îl urăşte, 
mincinos este! Pentru că cel ce nu iubeşte pe fratele său, pe care 1-a văzut, pe 
Dumnezeu, pe Care nu L-a văzut, nu poate să-L iubească. Şi această poruncă avem de 
la El: cine iubeşte pe Dumnezeu, să iubească şi pe fratele său" (1 Ioan 4, 20-21). 

„Şi ştim că Dumnezeu toate le lucrează spre binele celor ce iubesc pe 
Dumnezeu" (Romani 8, 28). 

„Iar ţinta poruncii este dragostea din inimă curată, din cuget bun şi din 
credinţă nefaţarnică" (1 Timotei 1, 5). 

„Iubi-Te-voi Doamne, vârtutea mea. Domnul este întărirea mea şi 
scăparea mea şi izbăvitorul meu, Dumnezeul meu, ajutorul meu şi voi nădăjdui spre 
Dânsul, Apărătorul meu şi puterea mântuirii mele şi sprijinitorul meu" (Psalmi 17, 1- 
3). 

„Iubiţi pe Domnul toţi cuvioşii Lui" (Psalmi 30, 25). 

„Cei ce iubiţi pe Domnul, urâţi răul" (Psalmi 96, 11). 

„Domnul păzeşte pe toţi cei ce-L iubesc pe El şi pe toţi păcătoşii îi va 
pierde" (Psalmi 144, 20). 

Tâlcuirea Sfântului Ioan Gură de Aur 

A 

Cei ce II iubesc pe Dumnezeu aşa cum se cuvine, nu simt deloc că printre 
oameni ar fi plăcut sau neplăcut (Tâlcuire la psalmul 41). 

Cine II iubeşte pe Dumnezeu, acela niciodată nu se face de ruşine, căci 
niciodată nu este lipsit de Cel pe Care II iubeşte şi niciodată nu este despărţit de El 
(Tâlcuire la psalmul 41). 

Omul, care arde de dragoste pentru Dumnezeu, trăieşte pe pământ ca şi 
cum ar trăi în cer şi nici un lucru nu îl poate reţine de la umblarea cea întru virtuţi. 
Toate plăcerile şi neplăcerile vieţii acesteia le trece cu vederea, grăbindu-se spre patria 
sa (Cuvântarea a 28-a la Cartea Facerii). 

Dacă cei ce ştiu a cugeta înţelept pot fi şi în sărăcie bogaţi, şi în necinste 
renumiţi, cu mult mai mult le poate da Dumnezeu toate acestea şi mai mult decât 
acestea celor ce-L iubesc pe El. Celor ce-L iubesc pe Dumnezeu le este de folos şi 
ceea ce pare dăunător; cum, dimpotrivă, celor ce nu-L iubesc pe Dumnezeu le face rău 
şi ceea ce pare a fi de folos (Cuvântarea a 20-a la Epistola către Romani). 

Dragostea pentru Hristos este slabă în noi, pentru că noi toată puterea 
noastră o folosim iubind păcatul (Cuvântarea a 4-a la evanghelistul Matei). 

Dumnezeu, pe Care îl iubim, voieşte ca noi nu numai în vorbă, ci şi în 
faptă să arătăm dragostea noastră pentru El (Cuvântarea a 20-a la evanghelistul Ioan). 

Dacă noi L-am iubi pe Hristos din toată inima, totul în lume ni s-ar părea 
umbră şi vis şi tot timpul am spune: Cine ne va despărţi pe noi de dragostea lui 
Hristos? (Cuvântarea a 27-a la evanghelistul Ioan) 

Puterea duhovnicească a dragostei este atât de mare încât sufletul 
omenesc, care este plin de ea, nu poate fi biruit de nici o boală sau necaz. Aşa cum în 
cuptorul din Babilon, în mijlocul văpăii celei puternice, roua i-a răcorit pe cei trei 
tineri fericiţi, aşa şi dragostea de Dumnezeu, când se sălăşluieşte în inima omului, 
stinge orice văpaie din ea şi o răcoreşte cu roua ei nespusă (Cuvântarea 1 la Epistola 
către Filipeni). 

Cugetări despre dragostea de Dumnezeu 



Ce este dragostea de Dumnezeu, poate cunoaşte oricine, judecând după 
roadele ei, care sunt următoarele: 

Cel dintâi rod este dispreţuirea lumii şi a tot ceea ce este în lume, căci 
Dumnezeu şi lumea sunt două lucruri opuse, cu totul diferite şi de aceea iubirea pentru 
unul înlătură iubirea pentru celălalt. Cine II iubeşte pe Dumnezeu nu iubeşte lumea, iar 
cine iubeşte lumea nu II iubeşte pe Dumnezeu. Aşadar, dragostea de Dumnezeu şi 
dragostea de lume nu pot încăpea în aceeaşi inimă, întocmai ca focul şi apa. 
Dumnezeu este gelos. El voieşte ca omul să-L iubească cu toată inima lui, nu doar cu 
jumătate de inimă: „Să iubeşti pe Domnul Dumnezeul tău, cu toată inima ta" (Matei 
22, 37). 

Al doilea rod al dragostei de Dumnezeu este cugetarea deasă şi 
sârguincioasă la Dumnezeu şi la bunătatea Lui, „căci unde este comoara ta, acolo va fi 
şi inima ta" - după cuvântul lui Hristos (Matei 6, 21). Aşa este şi între oameni, când un 
om iubeşte pe cineva cu toată inima, acela nu îi iese niciodată din minte. Astfel, cel ce 
II iubeşte pe Dumnezeu cu toată inima, se îndeletniceşte tot timpul cu meditaţia 
dumnezeiască şi, prin urmare, discută deseori cu El prin rugăciune. 

Al treilea rod al dragostei de Dumnezeu este supunerea faţă de voia Lui 
cea sfântă. Spre ceea ce înclină voia lui Dumnezeu, spre aceea se străduieşte şi 
iubitorul de Dumnezeu şi spre ceea ce nu se apleacă voia lui Dumnezeu, nici iubitorul 
de Dumnezeu nu se sârguieşte. Şi, de aceea, se străduieşte să supună voia sa voii lui 
Dumnezeu. Pentru aceasta adevăratul iubitor de Dumnezeu cercetează deseori 
cuvântul lui Dumnezeu, în care este descoperită voia lui Dumnezeu, spre a afla care 
este voia lui Dumnezeu şi în ce constă ea şi, aflând-o, să o împlinească cu fapta. Iar de 
aici reiese şi că, atunci când adevăratul iubitor de Dumnezeu din neputinţă face ceva 

împotriva voii Celui pe Care II iubeşte, tot timpul se întristează din această pricină, 
suspină şi se căieşte, iar deseori varsă şi lacrimi, ceea ce apostolul numeşte întristarea 
cea după Dumnezeu, care aduce pocăinţă spre mântuire (2 Corinteni 7, 10). 

Al patrulea rod al dragostei de Dumnezeu este grija pentru sporirea slavei 
lui Dumnezeu. Căci adevăratul iubitor de Dumnezeu peste tot şi în orice situaţie caută 
slava şi cinstea Ziditorului său; profesia şi-o împlineşte spre slava şi cinstea numelui 
lui Dumnezeu; şi, de este conducător, se străduieşte să dezrădăcineze cu orice chip din 
supuşii săi patimile şi fărădelegile, prin care este hulit numele lui Dumnezeu. De aici 
apare râvna pentru Dumnezeu, iar iubitorul de Dumnezeu cu mare mâhnire şi supărare 
aude cum este hulit numele Celui pe Care II iubeşte şi doreşte mai degrabă să fie el 
necinstit, ponegrit, clevetit şi omorât decât să fie ştirbită cinstea lui Dumnezeu. De aici 
reiese că pe adevăratul iubitor de Dumnezeu nici necazul, nici strâmtorarea, nici 
prigoana, nici foametea, nici lipsa de îmbrăcăminte, nici primejdia, nici sabia nu va 
putea să-1 despartă de dragostea lui Dumnezeu, cea întru Hristos Iisus, Domnul nostru 
- precum învaţă marele Apostol Pavel (Romani 8, 35). 

Al cincilea rod al dragostei de Dumnezeu este dragostea de aproapele, 
căci, de iubim pe cineva, îl iubim şi pe cel pe care îl iubeşte cel iubit de noi. Aşadar, 
Dumnezeu îl iubeşte fără îndoială pe om şi cel ce îl iubeşte pe Dumnezeu neapărat îl 
iubeşte şi pe aproapele său, căci nu II poate iubi pe Dumnezeu cel ce nu îl iubeşte pe 
aproapele său, după cum învaţă apostolul: Dacă zice cineva: iubesc pe Dumnezeu, iar 
pe fratele său îl urăşte, mincinos este! (1 Ioan 4, 20) 

Cauzele care îndeamnă la dragostea de Dumnezeu 



1. Dumnezeu este binele cel mai înalt, din Care se revarsă ca dintr-un 
izvor tot binele pentru noi toţi. 

2. Dumnezeu este Creatorul nostru, Cel ce din nefiinţă la fiinţă ne-a adus. 

3. Dumnezeu ne-a creat, dar nu ca pe celelalte făpturi, ci într-un mod 
deosebit, zicând: „Să facem om după chipul şi după asemănarea Noastră" (Facerea 1, 
26); şi ne-a înzestrat astfel cu chipul Său şi ne-a înălţat atât de mult, mai mult decât pe 
celelalte făpturi! 

4. Dumnezeu ne-a ridicat pe noi, cei căzuţi, în chip minunat prin Fiul Său 
Cel Unul-Născut, Care pentru noi S-a întrupat şi a binevoit a trăi printre oameni şi a 
răbda chinuri înfricoşătoare, moarte şi îngropare. 

5. Dumnezeu i-a pus pe îngeri păzitori ai sufletelor şi trupurilor noastre. 

6. Dumnezeu rabdă păcatele noastre şi nu ne pedepseşte degrabă, ci 
aşteaptă să ne pocăim. 

7. Dumnezeu pentru noi a creat totul: cerul, soarele, luna, stelele, 
văzduhul, apa, pământul cu toate roadele lui, animalele, păsările şi toate celelalte. 

8. Dumnezeu ne poartă de grijă şi ne dă toate cele de trebuinţă şi care ne 
sunt de folos şi toate acestea le face din nemăsurata Lui dragoste faţă de noi. 

9. In sfârşit, Dumnezeu este Tatăl nostru. Numai numele de tată poate şi 
trebuie să trezească în fiecare dragostea de Dumnezeu: cum să nu-1 iubească şi să nu-1 
cinstească fiii pe tatăl lor? Dacă Dumnezeu este Tatăl nostru, El ne şi iubeşte şi ne 
poartă de grijă, ne păzeşte, ne hrăneşte şi aşa mai departe. 

21. Dragostea de aproapele 



„Să iubeşti pe aproapele tău ca pe tine însuţi" (Matei 22, 39). 

„Ci toate câte voiţi să vă facă vouă oamenii, asemenea şi voi faceţi lor, 
pentru că aceasta este Legea şi proorocii" (Matei 7, 12; Luca 6, 31). 

„Oricui îţi cere, dă-i" (Luca 6, 30). 

„Poruncă nouă dau vouă: Să vă iubiţi unul pe altul. Precum Eu v-am iubit 
pe voi, aşa şi voi să vă iubiţi unul pe altul. Intru aceasta vor cunoaşte toţi că sunteţi 
ucenicii Mei, dacă veţi avea dragoste unii faţă de alţii" (Ioan 13, 34-35). 

„...iubiţi-vă unul pe altul, din toată inima" (1 Petru 1, 22). 

„în sfârşit, fiţi toţi într-un gând, împreună-pătimitori, iubitori de fraţi, 
milostivi, smeriţi. Nu răsplătiţi răul cu rău sau ocara cu ocară, ci, dimpotrivă, 
binecuvântaţi, căci spre aceasta aţi fost chemaţi, ca să moşteniţi binecuvântarea" (1 
Petru 3, 8-9). 

„Dar, mai presus de toate, ţineţi din răsputeri la dragostea dintre voi, 
pentru că dragostea acoperă mulţime de păcate" (1 Petru 4, 8). 

„Cine iubeşte pe fratele său, rămâne în lumină şi sminteală nu este în el" 
(1 Ioan 2, 10). 

„Iar cel ce urăşte pe fratele său este în întuneric şi umblă în întuneric şi nu 
ştie încotro se duce, pentru că întunericul a orbit ochii lui" (1 Ioan 2, 11). 

„...cine nu iubeşte pe fratele său, rămâne în moarte. Oricine urăşte pe 
fratele său, este ucigaş de oameni" (1 Ioan 3, 14-15). 

„In aceasta am cunoscut iubirea: că El Şi-a pus sufletul Său pentru noi, şi 
noi datori suntem să ne punem sufletele pentru fraţi. Iar cine are bogăţia lumii acesteia 

şi se uită la fratele său care este în nevoie şi îşi închide inima faţă de el, cum rămâne în 
acela dragostea lui Dumnezeu? Fiii mei, să nu iubim cu vorba, numai din gură, ci cu 
fapta şi cu adevărul" (1 Ioan 3, 16-18). 

„Iubiţilor, să ne iubim unul pe altul, pentru că dragostea este de la 
Dumnezeu şi oricine iubeşte este născut din Dumnezeu şi cunoaşte pe Dumnezeu. Cel 
ce nu iubeşte, n-a cunoscut pe Dumnezeu, pentru că Dumnezeu este iubire" (1 Ioan 4, 
7-8). 

„Pe Dumnezeu nimeni nu L-a văzut vreodată, dar de ne iubim unul pe 
altul, Dumnezeu rămâne întru noi şi dragostea Lui în noi este desăvârşită" (1 Ioan 4, 
12). 

„Dumnezeu este iubire şi cel ce rămâne în iubire rămâne în Dumnezeu şi 
Dumnezeu rămâne întru el" (1 Ioan 4, 16). 

„Nimănui cu nimic nu fiţi datori, decât cu iubirea unuia faţă de altul; 
pentru că cel care iubeşte pe aproapele, a împlinit legea" (Romani 13, 8). 

„Iubirea nu face rău aproapelui" (Romani 13, 10). 

„Dragostea îndelung rabdă; dragostea este binevoitoare, dragostea nu 
pizmuieşte, nu se laudă, nu se trufeşte. Dragostea nu se poartă cu necuviinţă, nu caută 
ale sale, nu se aprinde de mânie, nu gândeşte răul. Nu se bucură de nedreptate, ci se 
bucură de adevăr. Toate le suferă, toate le crede, toate le nădăjduieşte, toate le rabdă. 
Dragostea nu cade niciodată" (1 Corinteni 13, 4-8). 

„...fiţi buni între voi şi milostivi, iertând unul altuia, precum şi Dumnezeu 
v-a iertat vouă, în Hristos" (Efeseni 4, 32). 

„De aceea, îndemnaţi-vă şi zidiţi-vă unul pe altul" (1 Tesaloniceni 5, 1 1). 

„Vă rugăm însă, fraţilor, dojeniţi pe cei fără de rânduială, îmbărbătaţi pe 
cei slabi la suflet, sprijiniţi pe cei neputincioşi, fiţi îndelung-răbdători faţă de toţi" (1 
Tesaloniceni 5, 14). 

„Rămâneţi întru dragostea frăţească. Primirea de oaspeţi să n-o uitaţi căci 
prin aceasta unii, fără ca să ştie, au primit în gazdă îngeri" (Evrei 13, 1-2). 



Tâlcuirea Sfântului Ioan Gură de Aur 

Dragostea de aproapele este rădăcina şi legătura multor virtuţi (Cartea a 3- 
a împotriva celor ce hulesc viaţa monahală). 

Adevărata dragoste ţi-1 înfăţişează pe aproapele ca pe tine însuţi şi te 
învaţă să te bucuri de bunăstarea lui la fel ca de bunăstarea ta şi să îţi pară rău de 
necazul lui la fel ca de necazul tău. Dragostea îi face pe mulţi un singur trup, iar 
sufletele lor le face sălaşul Duhului Sfânt, căci în cei uniţi prin dragoste totdeauna 
sălăşluieşte duhul păcii. Dragostea pe fiecare om îl face părtaş al binelui (Cuvântul 
despre dragostea desăvârşită). 

Dragostea care este pentru Hristos este atât de puternică, statornică şi 
nebiruită încât nimic nu o poate nimici, nici defăimarea, nici primejdia, nici moartea, 
de aceea şi spune Apostolul Pavel: „Dragostea nu cade niciodată" (Cuvântarea 60 la 
evanghelistul Matei). 

Dragoste trebuie să le arătăm şi celor nevrednici (Cuvântarea 23). 

Dragostea este mai presus decât orice jertfa şi nici o jertfa nu este primită 
de Dumnezeu dacă nu are dragoste (Cuvântarea 16). 

Lacrimile şi durerea dragostei sunt mai plăcute decât orice râs şi bucurie, 
căci cei ce râd nu sunt atât de liniştiţi ca cei ce plâng pentru aproapele lor (Cuvântarea 
33 la întâia Epistolă către Corinteni). 

Dragostea de aproapele este mai bună decât darurile, căci fără dragoste 
darurile nu aduc nici un folos celui ce le are (Cuvântarea 32). 

Dacă toţi oamenii din lume s-ar iubi unul pe altul, nu ar mai fi nevoie nici 
de legi, nici de judecăţi, nici de pedepse şi de nimic de felul acesta întrucât toţi ar fi 
atât de departe de rău încât nici noţiunea de păcat nu ar cunoaşte -o (Cuvântarea 32). 

Nu există nici un păcat atât de puternic, pe care puterea dragostei să nu îl 
poată nimici. Mai degrabă va putea ramura uscată să se împotrivească focului decât să 
reziste firea cea păcătoasă în faţa puterii dragostei (Cuvântarea a 4-a la întâia Epistolă 
către Tesaloniceni). 

Dragostea adevărată, care este pentru Dumnezeu, ne cere să-i iubim pe toţi 
oamenii la fel; iar, dacă pe unul îl iubim şi pe altul nu îl iubim, este doar prietenie 
(Cuvântarea a 4-a la întâia Epistolă către Tesaloniceni). 

Dacă am fi toţi prieteni adevăraţi, nu am mai avea deloc nevoie de secrete, 
căci aşa cum fiecare nu are nici un secret faţă de sine şi nu poate ascunde nimic faţă de 
sine, aşa nici de prieteni nu poate ascunde; toate secretele au luat naştere în noi din 
pricina sărăciei dragostei (Cuvântarea 9 la Epistola către Efeseni). 

Sufletul, înarmat cu arma dragostei, totdeauna este în afara primejdiei şi 
de săgeţile cele de foc ale diavolului nu se teme (Cuvântarea 9 la Epistola către 
Corinteni). 

Credinţa şi dragostea sunt o doime nedespărţită (volumul 2, pag. 16). 
Fără dragoste, toate - chiar şi faptele bune - sunt deşarte (volumul 2, pag. 

383). 

Cugetări despre dragostea de aproapele 



Din dragostea de Dumnezeu se naşte şi dragostea de aproapele, adică faţă 
de orice om, căci cine II iubeşte pe Dumnezeu, acela negreşit îl iubeşte şi pe aproapele 
său. 

Roadele dragostei creştine, după învăţătura apostolului (comp. 1 Corinteni 

13), sunt: 

Cel dintâi rod este îndelungă-răbdarea: dragostea îndelung rabdă. Cine îl 
iubeşte pe aproapele său, acela nu se răzbună pentru jignirea adusă, ci cu blândeţe şi 
nerăutate rabdă totul şi, mai mult decât atât, se roagă pentru cei ce-i fac necazuri, 
zicând cu cel dintâi mucenic: Doamne, nu le socoti lor păcatul acestal (Faptele 
Apostolilor 7, 60). La aceasta ne cheamă şi Apostolul Iacov, zicând: „Drept aceea, fiţi 
îndelung-răbdători, fraţilor, până la venirea Domnului" (Iacov 5, 7). Şi Sfântul Apostol 
Pavel: „Nu te lăsa biruit de rău, ci biruieşte răul cu binele" (Romani 12, 21). 

Al doilea rod: dragostea este binevoitoare. Văzând nenorocirea 
aproapelui, se mâhneşte pentru ea şi o socoteşte ca fiind a sa: suferă împreună cu cel 
ce suferă, se mâhneşte împreună cu cel mâhnit, plânge împreună cu cel ce plânge, se 
tânguieşte împreună cu cel ce se tânguieşte şi se străduieşte să-1 mângâie; nu se cruţă 
pe sine în a-1 ajuta pe aproapele la necaz şi nenorocirea aproapelui o socoteşte a fi 
nenorocirea lui. La aceasta ne cheamă Hristos, zicând: „Fiţi milostivi" (Luca 6, 36), de 
asemenea şi Sfântul Apostol Pavel ne învaţă: „plângeţi cu cei ce plâng" (Romani 12, 
15). 

Al treilea rod: dragostea nu pizmuieşte. Aşa cum se mâhneşte pentru 
nenorocirea aproapelui, aşa se bucură pentru bunăstarea lui; fericirea şi nefericirea 
aproapelui le socoteşte ca fiind ale sale. De aceea ne îndeamnă Apostolul, zicând: 
„Bucuraţi-vă cu cei ce se bucură" (Romani 12, 15). 

Al patrulea rod: dragostea nu se laudă, nu se trufeşte, nu se socoteşte mai 
presus decât ceilalţi, ci (se socoteşte) mai prejos decât ei şi, astfel, se smereşte înaintea 
tuturor, ascultă şi se supune faţă de toţi, este amabilă şi îngăduitoare cu toţi şi 
totdeauna se osândeşte pe sine, nu pe ceilalţi; pe sine se mustră şi se umileşte, nu pe 
ceilalţi, ceea ce şi Apostolul învaţă: „în cinste, unii altora daţi-vă întâietate" (Romani 
12, 10). 

Al cincilea rod: dragostea nu se poartă cu necuviinţă, cum fac cei 
neîndurători şi neascultători, ci este binevoitoare cu toţi; atât în afară cât şi înăuntru 
este cât se poate de liniştită, blândă şi statornică! 

Al şaselea rod: dragostea nu caută ale sale. Ea face bine aproapelui fără 
să aibă vreun folos din aceasta; a face bine este bucuria ei; în aceasta se aseamănă cu 
Ziditorul său, Care porunceşte soarelui să strălucească spre binele tuturor şi trimite 
ploaie peste toţi în chip dezinteresat (Matei 5, 45). Iar Apostolul ne îndeamnă, zicând: 
„Nimeni să nu caute pe ale sale, ci fiecare pe ale aproapelui" (1 Corinteni 10, 24). 
Astfel, un conducător bun nu caută folosul său, ci pe al supuşilor săi; un păstor bun nu 
îşi cruţă sănătatea pentru folosul comunităţii, iar un ostaş bun nu se cruţă pe sine 
pentru folosul ţării. 

Al şaptelea rod: dragostea nu se aprinde de mânie, adică nu lasă mânia să 
se aprindă şi nu-şi deschide gura sa să-1 blesteme şi să-1 mustre pe aproapele. 

Al optulea rod: dragostea nu se bucură de nedreptate, ci suferă când 
ceilalţi îi pricinuiesc aproapelui necazuri. 

Al nouălea rod: dragostea se bucură de adevăr când vede că toate sunt în 
bunăstare şi în bună rânduială. 

Al zecelea rod: dragostea îi iubeşte pe toţi, şi buni şi răi, iar prin aceasta se 
aseamănă cu Tatăl Ceresc, Care face să răsară soarele şi peste cei răi şi peste cei buni 
(Matei 5, 45). 

Al unsprezecelea rod: dragostea toate le crede. Aşa cum ea se poartă 
sincer cu toţi şi pe nimeni nu înşală, aşa crede şi despre ceilalţi şi, de aceea, îi crede pe 
toţi. 

Al doisprezecelea rod: dragostea nu cade niciodată şi nici nu poate cădea; 
ea începe în veacul acesta şi se desăvârşeşte în cel viitor. 

Patima opusă dragostei este ura, din care iau naştere toate cele potrivnice 

ei. 



Motivele pentru care trebuie să-1 iubim pe aproapele 

1. Aproapele este fratele nostru, este robul lui Dumnezeu, creat după 
chipul lui Dumnezeu, răscumpărat prin Sângele lui Hristos, este unul dintre 
mădularele Bisericii, chemat la viaţa veşnică. 

2. Cine iubeşte, acela rămâne în Dumnezeu şi Dumnezeu rămâne întru el 
(1 Ioan 4, 16). Mare lucru este unirea cu Dumnezeu. 

3. Cine iubeşte, acela este ucenicul lui Hristos (Ioan 13, 34-35). 

4. Celelalte daruri, cum sunt: vorbirea în multe limbi, facerea de minuni şi 
altele - fară dragoste - nimic sunt (1 Corinteni 13, 2). „Fără dragoste, darurile nu sunt 
de nici un folos celui ce le are" - spune Sfântul Ioan Gură de Aur (Cuvântarea 22 la 
întâia Epistolă către Corinteni). 

5. Nici pe Dumnezeu nu-L poate iubi cel ce nu-1 iubeşte pe fratele său (1 
Ioan 4, 20). „Dragostea este mai presus decât orice jertfa şi nici o jertfa nu este primită 
de Dumnezeu dacă nu are dragoste" - spune Sfântul Ioan Gură de Aur (Cuvântarea 16 
la evanghelistul Matei). 

6. Cine iubeşte pe fratele său, rămâne în lumină (1 Ioan 2, 10). 

7. Iar cel ce urăşte pe fratele său, este în întuneric şi umblă în întuneric şi... 
rămâne în moarte şi... este ucigaş de oameni (1 Ioan 2, 11; 3, 14-15). 

8. Dragostea este pregustarea vieţii veşnice, în care vor exista numai 
dragostea unuia faţă de celălalt, bucuria şi mângâierea unuia pentru celălalt. 

9. Cu cât este mai mare şi mai curată dragostea în om, cu atât mai mult se 
aseamănă omul cu Dumnezeu, Care este dragostea şi bunătatea veşnică. 

10. Bunăstarea tuturor vine din iubirea reciprocă a unora fată de ceilalţi. 
O, cât de bine ar trăi toţi oamenii de s-ar iubi unul pe altul! Nu ar mai fi atunci nici 
furturi, nici jafuri, nici răpiri, nici omoruri, nici silnicii, nici înşelătorii, nici 
vicleşuguri, nici mustrări, nici ocări, nici ponegriri, nici cleveteli, nici batjocuri, nici 
înjurături; nu ar mai fi întărite nici hambarele pentru păstrarea avuţiilor, nu ar mai fi 
nevoie nici de paznici şi nici de lacăte; nu ar mai fi atâţia care să plângă şi să verse 
lacrimi de sânge; nu s-ar mai înălţa la cer glasurile de tânguire ale văduvelor, 
orfanilor, săracilor şi ale celor fară de apărare; nu ar mai fi încărcate cu plângeri 
locurile de judecată; nu ar mai rătăci pe străzi cei înfometaţi, nu ar mai tremura de frig 
şi ger fraţii mai mici ai lui Hristos, cei pe jumătate goi; nu ar mai fi pline temniţele de 
deţinuţi, care nu-şi pot plăti datoriile; nu ar mai exista, în sfârşit, săraci şi sărmani, ci 
toţi ar fi în siguranţă şi ar trăi în pace şi linişte, pentru că toţi ar fi egali. Din această 
pricină şi Domnul Dumnezeu, fiindu-I milă, ca unui părinte, de neamul omenesc, a dat 
următoarea poruncă: Să iubeşti pe aproapele tău ca pe tine însuţi (Matei 22, 39). 

O, iubire, iubire, unirea desăvârşirii. O, iubire, cât de multe bunătăţi 
pierdem atunci când nu te avem!... Cu tine totul merge bine şi este în bunăstare, iar 
fără tine torul merge rău şi este în neorânduială. 



22. Iubirea faţă de vrăjmaşi 

„Iubiţi pe vrăjmaşii voştri, binecuvântaţi pe cei ce vă blestemă, faceţi bine 
celor ce vă urăsc şi rugaţi-vă pentru cei ce vă vatămă şi vă prigonesc, ca să fiţi fiii 
Tatălui vostru Celui din ceruri, că El face să răsară soarele şi peste cei răi şi peste cei 
buni şi trimite ploaie peste cei drepţi şi peste cei nedrepţi" (Matei 5, 44-45; Luca 6, 
27-28). 

„Deci, dacă vrăjmaşul tău este flămând, dă-i de mâncare; dacă îi este sete, 
dă-i să bea, căci, făcând acestea, vei grămădi cărbuni de foc pe capul lui. Nu te lăsa 
biruit de rău, ci biruieşte răul cu binele" (Romani 12, 20-21). 

„Luaţi seama să nu răsplătească cineva cuiva răul cu rău, ci totdeauna să 
urmaţi cele bune unul faţă de altul şi faţă de toţi" (1 Tesaloniceni 5, 15). 

„Iar Iisus zicea (despre cei ce II răstigneau): Părinte, iartă-le lor, că nu 
ştiu ce fac" (Luca 23, 34). 

„Şi îl băteau cu pietre pe Ştefan (întâiul mucenic), care se ruga şi zicea: 
Doamne, Iisus e, primeşte duhul meul Şi, îngenunchind, a strigat cu glas mare: 
Doamne, nu le socoti lor păcatul acestaV (Faptele Apostolilor 7, 59-60) 

Tâlcuirea Sfântului Ioan Gură de Aur 



Iubirea faţă de vrăjmaşi şi binefacerile arătate lor, vor fi în ziua 
înfricoşatei Judecăţi mare mijlocire şi ispăşire a păcatelor (Cuvântarea a 4-a la Cartea 
Facerii, capitolul 1). 

Iubirea faţă de vrăjmaşi ne deschide uşile nădejdii pentru a veni la 
Dumnezeu (Cuvântarea a 4-a la Cartea Facerii, capitolul 1). 

Nimic nu II înduplecă pe Dumnezeu atât de mult ca iubirea faţă de 
vrăjmaşi şi binefacerile arătate celor ce ne fac necazuri (Cuvântarea 85 la 
evanghelistul Ioan, capitolul 18). 

A te ruga lui Dumnezeu împotriva vrăjmaşilor este contrar legii lui 
Dumnezeu (la Psalmul 4). 

Vrăjmaşii care primesc de la noi binefaceri, ne vor fi mijlocitori în ziua 
Judecăţii (Cuvântarea a 3-a despre David şi Saul). 

Folos ne aduc nu atât prietenii cu laudele, cât vrăjmaşii cu ponegririle 
(Cuvântarea a 3-a despre David şi Saul). 

A-i iubi pe vrăjmaşi, a le face bine şi a ne ruga pentru mântuirea lor ne 
aduc marea răscumpărare a păcatelor (Cuvântarea a 4-a la Cartea Facerii, capitolul 1). 

Cugetări despre iubirea faţă de vrăjmaşi 

Este greu, recunosc, greu lucru este pentru firea noastră decăzută să-i 
iubească pe vrăjmaşi, însă aceasta cere datoria noastră creştină; iar ceea ce este 
dragostea, am spus în cugetările despre dragostea de aproapele (capitolul 21). 

Prin vrăjmaşi înţelegem aici oamenii care ne fac rău. 



Motivele pentru care trebuie să-i iubim pe vrăjmaşi 

1. Vrăjmaşul nostru adevărat este unul singur - diavolul, şi el îi învaţă 
pe oameni să ne prigonească; aşadar, în cea mai mare parte, el este pricina relei 
noastre pătimiri, nu oamenii; prin oameni ne asupreşte şi ne chinuie şi pe el trebuie să- 
1 urâm, iar pe oameni să-i compătimim, că ascultă de el. 

2. Vrăjmaşii ne prigonesc sau ne ponegresc nu fără îngăduinţa lui 
Dumnezeu, ei sunt ca un bici, cu care Dumnezeu ne pedepseşte, precum arată istoria 
Sfântului David. 

3. Vrăjmaşii care ne prigonesc, ne clevetesc şi ne ponegresc ne fac mai 
mult bine decât rău; căci, deşi trupului îi pricinuiesc suferinţă, sufletului îi aduc folos. 
De asemenea, ei ne smeresc, doboară mândria, slava deşartă şi îngâmfarea noastră şi 
ne duc la cunoaşterea de sine şi la cunoaşterea neputinţei noastre. 

4. Aşa se curăţesc păcatele noastre, când răbdăm cu mulţumire 
prigoanele lor (ale vrăjmaşilor). 

5. Deseori se întâmplă ca satana, nefiind în stare să-1 ispitească el 
însuşi pe om, încearcă prin oameni să-1 ispitească şi să-1 scoată din răbdare şi din 
iubirea lui Hristos, precum citim în sfintele cărţi, şi acesta este semnul creştinului care 
se nevoieşte şi se află în harul lui Dumnezeu. 

6. Vrăjmaşii ne duc la răbdare - la virtutea care fără necazuri nu este cu 
putinţă a se învăţa - şi ne fac iscusiţi în vieţuirea creştinească: ei ne încearcă prin 
necazuri, iar încercarea credinţei - după cum spune Apostolul - lucrează răbdarea 
(Iacov 1,3). 

7. Iubirea faţă de vrăjmaşi ne dă îndrăzneală în rugăciune: „Şi ne iartă 
nouă greşelile noastre, precum şi noi iertăm greşiţilor noştri". 

8. Conştiinţa noastră este mai liniştită atunci când nu numai că nu ne 
răzbunăm pe vrăjmaşi, dar le mai facem şi bine, căci a ne răzbuna este un lucru rău şi 
potrivnic legii lui Dumnezeu. Aşadar, când ne răzbunăm, greşim şi supărăm conştiinţa 
noastră şi de aceea nu avem linişte în conştiinţă. 

9. Aşa cum focul nu se stinge prin foc, aşa nici mânia nu se biruie prin 
mânie, ci mai mult se aprinde; iar prin blândeţe deseori şi cei mai cruzi vrăjmaşi se 
înduplecă, se îmblânzesc şi se potolesc. 

10. Hristos, Fiul lui Dumnezeu, Izbăvitorul, Mântuitorul nostru, Care 
sufletul Său Şi-a pus pentru noi, voieşte şi ne porunceşte să-i iubim pe vrăjmaşii 
noştri: Iubiţi pe vrăjmaşii voştri (Matei 5, 44). Iar cine II iubeşte pe Hristos, acela face 
ceea ce voieşte Cel pe Care II iubeşte. 

11. El însuşi ne-a arătat iubirea faţă de vrăjmaşi, căci pe noi, vrăjmaşii 
Săi, atât de mult ne-a iubit încât şi sufletul Său 1-a pus pentru noi. 

12. Numai sufletul creştin are această însuşire, de a birui prin bunătate 
răutatea vrăjmaşilor. Căci - spune Hristos - dacă iubiţi pe cei ce vă iubesc, ce răsplată 

veţi avea? Oare nu fac şi vameşii acelaşi lucru? Şi dacă îmbrăţişaţi numai pe fraţii 
voştri, ce faceţi mai mult? Oare nu fac şi neamurile acelaşi lucru? (Matei 5, 46-47). 

13. Prin această virtute (iubirea faţă de vrăjmaşi) ne asemănăm cu Tatăl 
Ceresc, Care face să răsară soarele şi peste cei răi şi peste cei buni şi trimite ploaie 
peste cei drepţi şi peste cei nedrepţi (Matei 5, 45) şi Care prin bunătate biruie răutatea 
noastră şi ne rabdă îndelung. 

14. Mare făgăduinţă ni se face pentru iubirea faţă de vrăjmaşi: să fiţi fiii 
Tatălui vostru Celui din ceruri (Matei 5, 45). Dacă un monarh pământesc ţi-ar făgădui 
să te ia ca fiu, toate le-ai împlini cu bucurie, orice ţi-ar porunci el. Hristos, Fiul lui 
Dumnezeu, îţi făgăduieşte să te facă fiu al lui Dumnezeu pentru iubirea faţă de 
vrăjmaşi; cum, dar, să nu-i iubeşti pe vrăjmaşi? 

15. Mare virtute este iubirea faţă de vrăjmaşi, căci aşa se biruie omul pe 
sine, aşa triumfa el asupra sa însuşi. Astfel, cu duhul smereniei se calcă în picioare 
mândria; bunătatea şi blândeţea alungă răutatea; iar duhul răutăţii de sub cer, cu toate 
hoardele lui rele, este făcut de ruşine. Pentru aceasta se face bucurie îngerilor lui 
Dumnezeu în ceruri (Luca 15, 10); Hristos, Fiul Dumnezeu, caută cu plăcere din cer la 
această virtute şi celui ce biruieşte îi trimite cunună minunată. 

De va spune cineva: „Cum să-1 iubesc pe cel care mă vrăjmăşeşte şi îmi 
face rău?" - îi voi răspunde: 

1 . Să urăşti vrajba, nu pe om; să nimiceşti ura lui, care prin dragoste şi 
răbdare se nimiceşte. 

2. Să te gândeşti la el nu ca la vrăjmaşul tău ci să cugeti că el este fratele 
tău, făptura lui Dumnezeu, om creat după chipul lui Dumnezeu, răscumpărat prin 
Sângele Fiului lui Dumnezeu şi, totodată, chemat la fericirea veşnică; dacă te 

prigoneşte, nu te prigoneşte de unul singur, ci este aţâţat de diavolul; aşadar, pe 
vrăjmaşul acesta să dai vina. 

3. Nu cugeta la ce îţi face el, ci la ceea ce trebuie să faci tu cu el şi la ceea 
ce porunceşte legea lui Hristos, gândindu-te cum să te împaci cu el. 

4. Roagă-te Celui ce ne-a poruncit să-i iubim pe vrăjmaşi, ca să-ţi dea 
duhul dragostei şi al blândeţii - să biruieşti răutatea cea firească. 

5. Adu-ţi aminte motivele mai sus pomenite atunci când răutatea te 
îndeamnă la ură şi răzbunare. 



Cum să-1 iubim pe aproapele? 



Ne spune Apostolul: „Fiii mei, să nu iubim cu vorba, numai din gură, ci cu 
fapta şi cu adevărul" (1 Ioan 3, 18). Iubirea trebuie să fie în inimă, nu pe limbă şi 
trebuie dovedită cu fapta, nu numai cu vorba: altfel este iubire făţarnică. Cine are 
iubire în inima sa, acela, văzând nevoia fratelui, îl ajută pe acesta. 

Cugetări despre iubire în general 



însuşirea iubirii constă în faptul că ea îl uneşte pe cel ce iubeşte cu cel 
iubit. Astfel Dumnezeu, întrucât îl iubeşte pe om, S-a unit cu omul şi a devenit om şi a 
luat asupra Sa toate neputinţele, bolile şi necazurile omeneşti ca în acest chip să-1 
aducă pe om la bunăstare. Iar omul, când II iubeşte pe Dumnezeu, se uneşte cu 
Dumnezeu, este dumnezeiesc, nu trupesc, se umple de Duhul lui Dumnezeu şi este 
călăuzit de Duhul lui Dumnezeu. Şi, întrucât este plin de Duhul lui Dumnezeu Care 
iubeşte, prin acelaşi Duh îi arată şi aproapelui roadele iubirii. Este blând, îndelung- 
răbdător, bun, milostiv, plin de compătimire, plânge cu cei ce plâng, suferă cu cei ce 
suferă, se bucură cu cei ce se bucură şi se necăjeşte cu cei necăjiţi, într-un cuvânt, 
bunăstarea aproapelui este bunăstarea lui şi nenorocirea aproapelui este nenorocirea 
lui. De aici reiese că în orice chip şi cu toată sârguinţa se străduieşte să-1 ajute pe 
aproapele său în lipsuri şi nenorociri şi, astfel, se dăruieşte pe sine aproapelui şi devine 
una cu el. O, de am avea noi o asemenea iubire, negreşit am fi ca un singur cămin sau 
o singură familie a Tatălui Ceresc, cinstită, înfloritoare, paşnică, liniştită, bucurându-se 
de Tatăl ei şi veselindu-se în prezenţa Lui şi am duce viaţă cerească pe pământ, ceea 
ce atât mie, cât şi vouă, tuturor, din inimă vă doresc. 

Cugetări despre iubirea de sine 



Prin iubirea de sine înţelegem aici iubirea nemăsurată faţă de noi înşine. 

Prin iubirea de sine omul se împotriveşte cu totul legii lui Dumnezeu, căci 
în aceste două porunci se cuprind toată Legea şi proorocii (Matei 22, 40), după 
cuvântul lui Hristos: Să iubeşti pe Domnul Dumnezeul tău, cu toată inima ta, cu tot 
sufletul tău şi cu tot cugetul tău şi să iubeşti pe aproapele tău ca pe tine însuţi (Matei 
22, 37; 39). 

Roadele iubirii de sine sunt: 

1 . Tot păcatul şi fărădelegea; şi, cu cât mai mare este iubirea de sine, cu 
atât mai mari şi mai numeroase sunt păcatele pricinuite de ea. 

2. în veacul viitor va avea parte de chin şi durere: atunci îşi va vedea 
omul ruşinea sa şi ticăloşia sa şi se va dezgusta singur de sine, se va urî pe sine şi îşi 
va dori să se prefacă în nimic sau să moară, dar nu va putea - şi tocmai această stare se 
numeşte moarte veşnică. 

23. Mila 



„Luaţi aminte ca faptele dreptăţii voastre să nu le faceţi înaintea oamenilor 
ca să fiţi văzuţi de ei; altfel nu veţi avea plată de la Tatăl vostru Cel din ceruri" (Matei 
6, 1). 

„Atunci va zice împăratul, celor de-a dreapta Lui: Veniţi, binecuvântaţii 
Tatălui Meu, moşteniţi împărăţia cea pregătită vouă de la întemeierea lumii. Căci 
flămând am fost şi Mi-aţi dat să mănânc; însetat am fost şi Mi-aţi dat să beau; străin 
am fost şi M-aţi primit; gol am fost şi M-aţi îmbrăcat; bolnav am fost şi M-aţi cercetat; 
în temniţă am fost şi aţi venit la Mine" (Matei 25, 34-36). 

Răsplata pentru faptele milei este împărăţia Cerească. 

„Atunci va zice şi celor de-a stânga: Duceţi-vă de la Mine, blestemaţilor, 
în focul cel veşnic, care este gătit diavolului şi îngerilor lui. Căci flămând am fost şi nu 
Mi-aţi dat să mănânc; însetat am fost şi nu Mi-aţi dat să beau; străin am fost şi nu M- 
aţi primit; gol, şi nu M-aţi îmbrăcat; bolnav şi în temniţă, şi nu M-aţi cercetat (Matei 
25,41-43). 

Pedeapsa pentru nemilostivire este focul veşnic. 

„Fiţi milostivi, precum şi Tatăl vostru este milostiv" (Luca 6, 36). 

„Vindeţi averile voastre - le spune Hristos credincioşilor Săi - şi daţi 
milostenie" (Luca 12, 33). 

„Faceţi-vă prieteni cu bogăţia nedreaptă, ca atunci când veţi părăsi viaţa, 
să vă primească ei în corturile cele veşnice" (Luca 16, 9). 

„Căci judecata este fară milă pentru cel care n-a făcut milă. Şi mila 
biruieşte în faţa judecăţii" (Iacov 2, 13). 

„Iar facerea de bine şi întrajutorarea nu le daţi uitării; căci astfel de jertfe 
sunt bine plăcute lui Dumnezeu" (Evrei 13, 16). 

„Iubeşte milostenia şi judecata, Domnul" (Psalmi 32, 5). 

„Fericit cel care caută la sărac şi la sărman; în ziua cea rea îl va izbăvi pe 
el Domnul. Domnul să-1 păzească pe el şi să-1 vieze şi să-1 fericească pe pământ şi să 
nu-1 dea în mâinile vrăjmaşilor lui" (Psalmi 40, 1-2). 

„Bun este bărbatul care se îndură şi împrumută.... dreptatea lui rămâne în 
veacul veacului" (Psalmi 11 1, 5, 8). 



Tâlcuirea Sfântului Ioan Gură de Aur 



Unde este milostivirea, acolo este mântuirea, care nu este părtaşă la chinul 
veşnic; unde este milă, nu este judecată; unde este milostivire, nu este nevoie de 
îndreptăţire (Cuvântul despre proorocul David şi despre apostolul Pavel, la cuvintele 
Psalmului 50: miluieşte-mă, Dumnezeule). 

Mila şi milostenia sunt inima virtuţilor (Cuvântarea 48 la evanghelistul 
Matei, capitolul 13). 

De voim să facem milostenie, avem nevoie doar de bunăvoinţă 
(Cuvântarea 52 la evanghelistul Matei, capitolul 15). 

Cum ne vom purta cu aproapele nostru, aşa se va purta şi Dumnezeu cu 
noi (Cuvântarea 60 la evanghelistul Ioan, capitolul 10). 

In urma milostivirii, vine tot binele (Cuvântarea 19 la Epistola către 
Romani, capitolul 11). 

Nimic nu este atât de plăcut lui Dumnezeu ca milosârdia (Cuvântarea a 4-a 
la Epistola către Filipeni). 

Milostiv este cel care împarte ceea ce este al său şi dă din belşug ceea ce îi 
aparţine (la Psalmul 3). 

Nimeni nu este atât de renumit şi de slăvit ca cel milostiv (la Psalmul 3). 

Prin milosârdie se dobândeşte mântuirea (la Psalmul 122). 

Milostenia îl va apăra la Judecată pe cel ce o dă şi el nu va avea parte de 
osândă (la Psalmul 3). 

Mai plăcut Ii este lui Dumnezeu să ia seama la milostenia făcută săracilor 
decât la cântările lui David (la Psalmul 12). 

Puterea milosteniei este nemuritoare, nepieritoare, nestinsă (la Psalmul 

111). 

Mâinile, murdare de jefuire, asuprire şi iubire de argint, curăţeşte-le prin 
milostenie şi milosârdie (la Psalmul 140). 

Milostenia dată săracului, lui Hristos îi este dată (Cuvântarea 88 la 
evanghelistul Matei, capitolul 27). 

Milostenia tămăduieşte toate bolile sufleteşti (Cuvântarea 40 la 
evanghelistul Matei, capitolul 1). 

Milostenia este mijlocitoarea vieţii veşnice (Cuvântarea 52 la 
evanghelistul Matei, capitolul 15). 

De vei da milostenie, nu-ţi va pieri comoara, iar de nu vei da, îţi va pieri 
(Cuvântarea 20 la evanghelistul Matei, capitolul 6). 

De vei da milostenie, să închizi uşile tale: cel ce o va primi să fie singurul 
care să ştie de ea (Cuvântarea 72 la evanghelistul Matei, capitolul 17). 

Ai strâns în chip nelegiuit - împarte în chip legiuit; ai adunat pe nedrept - 
împarte cu dreptate (Cuvântarea 5 la evanghelistul Matei, capitolul 1). 

De mare mirare vei fi dacă, trăind în sărăcie, mai darnic decât cel bogat te 
vei dovedi (Cuvântarea 64 la evanghelistul Matei, capitolul 19). 

Pentru cel mort să nu plângi, dar milostenia, care îi este de folos, se cuvine 
s-o faci (Cuvântarea 62 la evanghelistul Ioan, capitolul 1 1). 

Mare este mila arunci când din strictul necesar, nu din prisosul nostru, 
facem milostenie (Cuvântarea 60 la evanghelistul Ioan, capitolul 10). 

Cugetări despre milă 



Mila, precum am spus, este rodul dragostei. 
Ce este mila şi cum trebuie să o săvârşim? 

1. Omul este alcătuit din două părţi: trup şi suflet; de aceea şi mila 
arătată lui este de două feluri: trupească şi sufletească. Mila trupească este atunci când 
se dă milostenie trupului, de exemplu a hrăni pe cel flămând, a adăpa pe cel însetat şi 
aşa mai departe. Mila sufletească este atunci când se dă milostenie sufletului, de 
exemplu a-1 întoarce pe păcătos de la păcat şi a-1 duce la o viaţă mai bună, a-1 mângâia 
pe cel întristat şi aşa mai departe. 

2. Mila este atunci când facem bine celor nevrednici, adică celor ce nu 
merită nicidecum acest lucru de la noi sau dăm răsplată mai presus de merite. De 
exemplu, dacă cineva ar munci o zi întreagă şi pentru munca lui ar merita nu mai mult 
de douăzeci sau treizeci de copeici, dar i s-ar da mai mult, cincizeci de copeici sau o 
rublă, aceasta ar fi milă; altfel nu ar fi milă, ci răsplata cuvenită. De asemenea, când 
facem milă fară să avem vreun câştig. 

3. Cu cât mai mare este lipsa, cu atât mai mare este mila care se face. 
De exemplu, mai mare milă este a-1 îmbrăca pe cel gol decât pe cel ce este rău 
îmbrăcat. Mai mare milă este să suferi împreună cu cel necăjit decât să-1 ajuţi pur şi 
simplu fără să ai vreo pagubă. 

4. Mila sau milostenia se judecă după râvna celui ce o dă: căci 
Dumnezeu iubeşte pe cel care dă cu voie bună - spune Apostolul (2 Corinteni 9, 7). 

5. Mila trebuie săvârşită nu pentru slavă deşartă, căci altfel nu veţi avea 
plată de la Tatăl vostru cel Ceresc (Matei 6, 1). 

6. Mila trebuie săvârşită din munca voastră, nu din avutul altuia; altfel 
nu va fi milă de nu veţi da ceea ce este al vostru. 

7. Mila săvârşită, pe cât este cu putinţă, trebuie uitată ca să nu o 
vatăme slava deşartă. 

8. Mila trebuie arătată tuturor, şi celor buni, şi celor răi, şi prietenilor, 
şi vrăjmaşilor. 

9. Mila trebuie săvârşită în funcţie de lipsa celui nevoiaş: celui ce are 
lipsă mai mare, să i se dea mai mult pentru a fi ajutat. 



Motivele care îndeamnă la milă 



1. Mila este o mare virtute, prin care omul se aseamănă cu milostivul 

Dumnezeu. 

2. Cei milostivi vor fi miluiţi (Matei 5,7). 

3. Pentru milă este făgăduită împărăţia Cerurilor (Matei 25, 34). 

4. Cine îl miluieşte pe sărac, Ii dă lui Dumnezeu, de la Care negreşit va 
primi răsplată în veacul viitor. 

5. Cu cât mai mare este mila, cu atât mai mare va fi şi răsplata pentru milă: 
Cel ce seamănă cu zgârcenie, cu zgârcenie va şi secera, iar cel ce seamănă cu dărnicie, 
cu dărnicie va şi secera (2 Corinteni 9, 6). 

6. Judecata va fi fară milă pentru cel ce n-a făcut milă (Iacov 2, 13). Şi 
Hristos îi va trimite pe cei nemilostivi în focul veşnic. Iar dacă pe cei nemilostivi, care 
nu dau din ceea ce este al lor, Hristos îi va trimite în focul veşnic, ce va fi cu cei ce 
răpesc bunurile altora? 



24. împăcarea cu aproapele 

„Deci, dacă îţi vei aduce darul tău la altar şi acolo îţi vei aduce aminte că 
fratele tău are ceva împotriva ta, lasă darul tău acolo, înaintea altarului, şi mergi întâi 
şi împacă-te cu fratele tău şi apoi, venind, adu darul tău" - spune Hristos (Matei 5, 23- 
24). 

Tâlcuirea Sfântului Ioan Gură de Aur 

Dumnezeu are atâta grijă de împăcarea noastră încât îngăduie ca jertfa Sa 
să nu fie desăvârşită şi slujba să fie părăsită până în clipa în care se curmă vrajba şi 
mânia (Cartea 1 despre căinţă, către Dimitrie). 

Cu cât mai mult se dezgustă cineva de cel ce caută împăcarea, cu atât mai 
mult îşi adună osândă (Cartea a 2-a, cuvântarea 20 despre vrajbă, către poporul din 
Antiohia, pag. 205). 

Cine se împacă cu aproapele pentru slava omenească, acela pierde răsplata 
(Cartea a 2-a, cuvântarea 20 despre vrajbă, către poporul din Antiohia). 

Trebuie să te împaci cu toţi oamenii, oricât rău ţi-ar pricinui ei (Ibidem). 

Trebuie să ne grăbim a ne împăca cu cei ce ne-au supărat fie că se mânie 
pe noi cu dreptate, fie că se mânie cu nedreptate (Cuvântarea la cuvintele: dacă 
vrăjmaşul tău este flămând şi celelalte (Romani 12, 20), voi. 3, pag. 170). 

împăcarea cu fratele este adevărata jertfa, care Ii place lui Dumnezeu 
(Cuvântarea 16 la evanghelistul Matei, capitolul 16). 



Cugetări despre împăcarea cu aproapele 

Pentru cei ce trăiesc în societate este greu să nu se supere cumva unul pe 
altul; de aceea şi este nevoie de împăcare. 

Pentru împăcare sunt necesare următoarele: 

1 . Ofensatorul trebuie să-i ceară iertare celui ofensat. 

2. Cel ofensat trebuie să ierte, după cuvântul lui Hristos: de veţi ierta 
oamenilor greşelile lor, ierta-va şi vouă Tatăl vostru Cel ceresc (Matei 6, 14; despre 
aceasta vezi la cugetările despre iertarea greşelilor aproapelui - capitolul 25). 

Motivele pentru care trebuie să ne împăcăm cu aproapele şi să-i cerem 

iertare 



1 . Dragostea creştină cere să ne smerim cu căinţă înaintea celor pe care 
i-am necăjit şi să ştergem acel necaz, răsplătindu-1 într-un anumit fel. 

2. Şi porunca lui Hristos cere acest lucru: mergi întâi şi împacă-te cu 
fratele tău (Matei 5, 24). 

3. De lucrul acesta este nevoie şi pentru împăcarea conştiinţei, 
deoarece conştiinţa asupritorului nu îi va da acestuia pace, ci îl va chinui până când se 
va împăca cu cel asuprit şi îi va cere aceluia iertare. 

4. De aceasta este nevoie pentru ca viaţa asupritorului să nu fie pusă în 
primejdie, căci cel asuprit se poate mânia pe asupritorul său şi îi poate face rău în 
vreun fel sau îl poate omorî. 

5. Din neîmpăcare vine vrajba, care este urâtă şi de Dumnezeu şi 
vatămă şi societatea şi pe cei ce se vrăjmăşesc. 

6. Când există vrajbă între conducătorii de oşti, se ceartă între ei şi 
supuşii lor; când există vrajbă între părinţi, se ceartă şi copiii lor; când există vrajbă 
între stăpâni, se ceartă între ei şi robii şi fiecare luptă pentru partea sa, de unde iau 
naştere cele mai mari nenorociri şi dezastre; conducătorii se ceartă, iar supuşii lor 
rămân cu paguba şi nenorocirea. 

7. Dumnezeu nu primeşte nici darul, nici rugăciunea noastră până când 
nu ne împăcăm cu aproapele nostru: „mergi întâi şi împacă-te cu fratele tău şi apoi, 
venind, adu darul tău" - spune Hristos. 

Nu mai sta pe gânduri, drăguţule: mergi şi te smereşte înaintea aproapelui 
tău. Nu-1 asculta pe cel ce-ţi şopteşte în urechi duhul mândriei, ci ia aminte la ceea ce 
îţi spune blândul şi smeritul Iisus, Mântuitorul tău: mergi întâi şi împacă-te cu fratele 
tău. 



25. Iertarea greşelilor aproapelui 



„Că de veţi ierta oamenilor greşelile lor, ierta-va şi vouă Tatăl vostru Cel 
ceresc; iar de nu veţi ierta oamenilor greşelile lor, nici Tatăl vostru nu vă va ierta 
greşelile voastre" (Matei 6, 14-15). 

„Atunci Petru, apropiindu-se de El, I-a zis: Doamne, de câte ori va greşi 
faţă de mine fratele meu şi-i voi ierta lui? Oare până de şapte ori! Zis-a lui lisus: Nu 
zic ţie până de şapte ori, ci până de şaptezeci de ori câte şapte" (Matei 18, 21-22). 

„De-ţi va greşi fratele tău, dojeneşte-1 şi dacă se va pocăi, iartă-1. Şi chiar 
dacă îţi va greşi de şapte ori într-o zi şi de şapte ori se va întoarce către tine, zicând: 
Mă căiesc, iartă-1" (Luca 17, 3-4). 

Tâlcuirea Sfântului Ioan Gură de Aur 



De vei ierta puţin celui ce slujeşte împreună cu tine, Dumnezeu îţi va ierta 
ţie în chip desăvârşit (Cuvântarea 20 despre ura cea tainică). 

De nu vei ierta greşelile aproapelui, nu-ţi vor fi iertate nici ţie greşelile tale 
(Cuvântarea 20 despre ura cea tainică). 

Pentru curăţirea de păcate Dumnezeu ne-a arătat o cale largă şi uşoară - 
iertarea greşelilor aproapelui (Cuvântarea 19 la evanghelistul Matei, capitolul 6). 

Pentru aceasta ne-a învăţat Hristos să ne rugăm, zicând: „Iartă-ne nouă, 
precum şi noi iertăm" - ca să ştim că prin iertare punem început bun (La cuvintele: 
dacă vrăjmaşul tău este flămând şi celelalte, voi. 3, pag. 170). 

De va cădea vrăjmaşul tău în mâinile tale, nu te răzbuna pe el, căci se 
cuvine să-i păstrezi viaţa şi vrednicia lui (Cuvântarea 1 despre Da vid şi Saul). 

Nimic nu este mai lipsit de primejdie ca iertarea vrăjmaşului şi nimic nu 
este mai primejdios ca răzbunarea faţă de el (Cuvântarea a 2-a despre David şi Saul). 

De-1 vei ierta pe vrăjmaşul care doreşte şi plănuieşte să-ţi ia viaţa - 
mucenicie ţi se va socoti (Cuvântarea a 3-a despre David şi Saul). 

Cugetări despre iertarea greşelilor aproapelui. Motivele pentru care 

trebuie să iertăm greşelile aproapelui 



1. Dragostea creştină cere acest lucru; despre aceasta s-a spus mai sus, 
unde s-a vorbit despre dragoste. 

2. Acest lucru îl cere integritatea societăţi;, căci, de s-ar răzbuna toţi 
oamenii unii pe alţii, societatea nu ar mai putea sta în picioare: toţi s-ar nimici unii pe 
alţii, ca urmare a vrajbei reciproce, după cuvântul Apostolului: „Iar dacă vă muşcaţi 
unul pe altul şi vă mâncaţi, vedeţi să nu vă nimiciţi voi între voi" (Galateni 5, 15). 

3. Toţi greşim unii faţă de alţii: astăzi greşeşte aproapele faţă de tine, iar 
mâine greşeşti tu faţă de el sau ai greşit deja mai înainte; de aceea şi trebuie să ne 
iertăm unii pe alţii - tu să-1 ierţi pe el, iar el să te ierte pe tine şi Dumnezeu, pentru 
dragostea obştească, va ierta greşelile amândurora. 

4. A ierta nu presupune nici o osteneală, dar răzbunarea cere multă 
osteneală şi, poate, nici nu va izbuti. 

5. Este cu neputinţă să se roage cel ce nu iartă greşelile aproapelui. Cum 
va putea el să spună: „Şi ne iartă nouă greşelile noastre, precum şi noi iertăm greşiţilor 
noştri"? Lasă-i aproapelui tău cei o sută de dinari ca să-ţi lase şi ţie Domnul cei zece 
mii de talanţi (Matei 18, 23-35). Precum voieşti să Se poarte Dumnezeu cu tine, aşa să 
te porţi şi tu cu aproapele tău (Comp. Vezi despre aceasta la cugetările despre iubirea 
faţă de vrăjmaşi - capitolul 22). 

26. Calea cea strâmtă şi calea cea largă 



„Intraţi prin poarta cea strâmtă, că largă este poarta şi lată este calea care 
duce la pieire şi mulţi sunt cei care o află. Şi strâmtă este poarta şi îngustă este calea 
care duce la viaţă şi puţini sunt care o află" (Matei 7, 13-14). 

„Că ştie Domnul calea drepţilor, iar calea necredincioşilor va pieri" 
(Psalmi 1,6). 

„Siliţi -vă să intraţi prin poarta cea strâmtă" (Luca 13, 24). 

„Dar Avraam a zis: Fiule, adu-ţi aminte că ai primit cele bune ale tale în 
viaţa ta, şi Lazăr, asemenea, pe cele rele; iar acum aici el se mângâie, iar tu te 
chinuieştr (Luca 16, 25). 

„In lume necazuri veţi avea" (Ioan 16, 33). 

„...prin multe suferinţe trebuie să intrăm în împărăţia lui Dumnezeu" 
(Faptele Apostolilor 14, 22). 



Tâlcuirea Sfântului Ioan Gură de Aur 



Pe calea cea strâmtă şi îngustă trebuie să mergem (Cuvântul al 7-lea 
despre bogatul cel nemilostiv şi săracul Lazăr). 

Calea ce duce la moarte este largă şi lată la început, dar strâmtă la sfârşit 
(Cuvântul al 7-lea despre bogatul cel nemilostiv şi săracul Lazăr). 

Cum poate fi uşoară calea cea strâmtă şi cu dureri? Prin faptul că ea este şi 
calea şi poarta spre fericire (Cuvântarea 23 la evanghelistul Matei; la cuvintele: nu 
judecaţi, ca să nu fiţi judecaţi - Matei 7, 1). 

Să păşim pe calea cea strâmtă cu nădejde şi cu frică: cu frică, pentru că 
sunt primejdii din toate părţile şi cu nădejde, căci Conducătorul pe această cale este 
Iisus (Cuvântarea 6 la evanghelistul Matei, capitolul 8). 



Cugetări despre calea cea strâmtă şi calea cea largă 

Există două căi, pe care cei ce călătoresc în lumea aceasta merg spre 
sfârşitul lor şi anume: calea cea strâmtă şi calea cea largă. Calea cea strâmtă este plină 
de mărăcinii necazurilor şi ai nenorocirilor, iar calea cea largă este presărată cu florile 
plăcerilor şi ale bogăţiilor acestei lumi. Pe calea cea strâmtă Conducătorul este însuşi 
Hristos, Care a dus Crucea şi a fost răstignit pe Cruce şi pe această cale merg 
credincioşii Lui, care s-au lepădat de lumea aceasta şi de poftele ei şi şi-au luat crucea 
lor. Pe calea cea largă suveranul este prinţul întunericului şi pe ea merg cei ce trăiesc 
după bunul plac, facându-şi toate plăcerile. Calea cea strâmtă duce la fericirea veşnică, 
iar calea cea largă duce la pieirea veşnică. 

Câteva pricini pentru care cei binecredincioşi rabdă necazuri în lumea 

aceasta 



1. Satana ridică luptă împotriva lor şi îi ispiteşte şi astfel voieşte să-i 
despartă de Hristos şi, când nu poate face aceasta, le face rău prin oamenii cei răi. 

2. Satana, nefiind în stare să-I facă ceva lui Hristos, Care i-a năruit 
împărăţia, se îndreaptă spre robii Lui, care păzesc poruncile Lui. „Diavolul - spune 
Sfântul Vasile cel Mare - nefiind în stare să-I facă necazuri lui Dumnezeu însuşi, şi-a 
îndreptat ura spre chipul Lui, adică spre om". 

3. Satana, pizmuind fericirea veşnică a robilor lui Dumnezeu, se 
străduieşte să-i despartă de ea prin tot felul de năpaste. 

4. Satana, nefiind în stare să vatăme sufletele binecredincioşilor prin 
ispite, se străduieşte măcar trupurilor lor să le pricinuiască suferinţe prin oamenii cei 
răi, căci el, ca duh rău, are o oarecare bucurie în a-i pricinui suferinţă omului, 
îndeosebi celui credincios. 

5. Cei binecredincioşi nu sunt din lumea aceasta; patria lor este cerul, 
căci ei dispreţuiesc lumea aceasta; de aceea îi şi urăşte pe ei lumea, căci nu sunt ai ei: 
Dacă aţi fi din lume, lumea ar iubi ce este al său; dar pentru că nu sunteţi din lume, ci 
Eu v-am ales pe voi din lume, de aceea lumea vă urăşte (Ioan 15, 19). 

6. Cei buni nu se pot uni cu cei răi, iar răutatea celor răi o mustră prin 
sfânta lor vieţuire; de aceea îi şi prigonesc cei răi pe cei buni. Astfel, cel mândru îl 
prigoneşte pe cel smerit, cel viclean - pe cel curat la inimă, cel lacom - pe cel darnic, 
cel rău - pe cel blând, căci cel bun este ca un ghimpe în ochiul celui rău. 

7. Dumnezeu îngăduie năpastele peste cei buni ca ei să-şi aducă aminte 

că nu aici este patria lor, ci în ceruri, unde este Tatăl lor Ceresc şi astfel să nu iubească 

deşertăciunea, să nu aibă aici cetate stătătoare, ci să o caute pe aceea ce va avea să fie 
(Evrei 13, 14). Căci pe cine îl iubeşte Domnul, îl ceartă - spune Apostolul (Evrei 12, 
6). 

8. Oamenii binecredincioşi nu sunt fară de păcate; şi de aceea li se 
trimit nenorociri, ca, prin ele curăţindu-se, să intre direct în patria cerească. 

9. Cu cât mai mult suferă aici, cu atât mai mult se vor proslăvi în viaţa 
veşnică. Şi fiind pedepsiţi cu puţin, mare răsplată vor primi (înţelepciunea lui 
Solomon 3, 5). 

10. Prin aceste nenorociri cei binecredincioşi se smeresc şi îşi cunosc 
neputinţa lor, căci, precum fericirea înalţă, aşa şi nenorocirea smereşte şi îl duce pe om 
la cunoaşterea de sine. 

1 1 . Astfel ei se deprind cu înalta virtute a răbdării, care este de folos 
pentru mântuire şi cu care este imposibil a te deprinde fără necazuri şi ispite, căci 
suferinţa aduce răbdare, şi răbdarea încercare, şi încercarea nădejde, iar nădejdea nu 
ruşinează (Romani 5, 3-5). „Ia seama - spune Sfântul Vasile cel Mare - încotro duce 
necazul: la nădejde, care nu se ruşinează. Eşti neputincios? Bucură-te: Căci pe cine îl 
iubeşte Domnul îl ceartă (Evrei 12, 6). Eşti sărac? Veseleşte-te: căci pentru suferinţe 
vei primi împreună cu Lazăr multă mângâiere în veacul viitor. Rabzi ponegriri? Eşti 
un fericit: căci ponegrirea ta în slavă îngerească se va preface" (la Psalmul 59). 

Alege, creştine, ori cu lumea aici să te veseleşti şi pe veci să te chinuieşti, 
ori cu Hristos crucea s-o duci şi pe veci cu El să împărăteşti. „Nu există nimeni - 
spune Sfântul Ioan Gură de Aur - care să aibă linişte şi aici, în veacul acesta şi dincolo, 
în veacul viitor" (Cuvântul al 3-lea despre Lazăr). 

27. Dispreţul faţă de lume 



„...ce-i va folosi omului, dacă va câştiga lumea întreagă, iar sufletul său îl 
va pierde?" (Matei 16, 26) 

„...ce foloseşte omului dacă va câştiga lumea toată, iar pe sine se va pierde 
sau se va păgubi?" (Luca 9, 25) 

„Nimeni, care pune mâna pe plug şi se uită îndărăt, nu este potrivit pentru 
împărăţia lui Dumnezeu" (Luca 9, 62). 

„Nu ştiţi, oare, că prietenia lumii este duşmănie faţă de Dumnezeu? Cine 
deci va voi să fie prieten cu lumea, se face vrăjmaş lui Dumnezeu" (Iacov 4, 4). 

„Şi lumea trece şi pofta ei" (1 Ioan 2, 17). 

„Cugetaţi cele de sus, nu cele de pe pământ" (Coloseni 3,2). 



Tâlcuirea Sfântului Ioan Gură de Aur 



Aşa cum iarba, care se întinde pe acoperişurile caselor, piere degrabă şi se 
usucă înainte de vreme, aşa şi bunăstarea tuturor celor ce trăiesc în fărădelegi şi 
frumuseţea tuturor lucrurilor vieţii acesteia dintr-o dată apar şi dispar, căci nu au 
rădăcină puternică şi nu au nici o trăinicie. Nu trebuie să ne lipim inima de ele, ci, 
pricepând cât sunt de deşarte şi nestatornice, să le dorim pe cele veşnice, nemuritoare 
şi statornice (Tâlcuire la psalmul 128). 

Slava lumii acesteia o putem astfel dispreţui de vom cugeta la cealaltă 
slavă, mult mai minunată şi adevărată (Cuvântarea 29 la evanghelistul Ioan). 

Slava omenească este asemenea unei măşti, care numai pe dinafară este 
frumoasă, iar pe dinăuntru este goală şi nimic renumit şi slăvit nu are în ea 
(Cuvântarea a 3-a la evanghelistul Ioan). 

Slava veacului acestuia trece repede, iar slava care izvorăşte din lucrurile 
duhovniceşti rămâne pentru totdeauna (Cuvântarea 27 la Epistola către Romani). 

Slava deşartă totdeauna vatămă: şi deseori aduce şi batjocură şi înainte de 
chinurile viitoare atrage aici nenumărate nenorociri (Cuvântarea 17 la Epistola către 
Romani). 

Cine este înrobit atât de mult de iubirea de plăceri încât numai spre aceasta 
se sârguieşte, ca să placă tuturor, acela este mai ticălos decât orice rob (Cuvântarea a 
9-a la A doua epistolă către Corinteni). 

Slăvit nu este cel care iubeşte slava, ci cel care o dispreţuieşte; slava lumii 
acesteia nu este slavă, ci umbra slavei (Cuvântarea 29 la A doua epistolă către 
Corinteni). 

Pentru dobândirea slavei nu există mijloc mai bun ca fuga de slavă, căci 
slava vine în urma celor ce fug de ea şi fuge de cei ce o caută (Cuvântarea a 7-a la 
Epistola către Filipeni). 

Slava printre oamenii nelegiuiţi este mai degrabă ruşine decât slavă 
(Cuvântarea a 2-a la Epistola către Tit). 

Cine nu primeşte slavă de la oameni, este asemenea lui Dumnezeu 
(Cuvântarea a 2-a la Epistola către Tit). 

Cugetări despre dispreţul faţă de lume 



1 . A dispreţui lumea sau a te lepăda de lume nu este altceva decât a nu 
avea atracţie faţă de lucrurile deşarte şi stricăcioase, cum sunt: cinstea, bogăţia şi 
celelalte. 

2. Nu numai monahii trebuie să se lepede de lume, cum gândesc mulţi în 
chip greşit, ci toţi creştinii, căci, precum am văzut mai sus din Scriptură, a cugeta cele 
de sus, nu cele de pe pământ (Coloseni 3, 2) li se porunceşte tuturor, chiar dacă această 
îndatorire o au, în special, monahii. 



Motivele care îndeamnă la dispreţul faţă de lume 

1. Cine iubeşte lumea şi are prietenie cu ea este vrăjmaşul lui 
Dumnezeu, ceea ce este cumplit, căci este cu neputinţă a iubi şi pe Dumnezeu şi 
lumea: nu puteţi să slujiţi lui Dumnezeu şi lui mamona - spune Hristos (Matei 6, 24). 

2. „Dacă ar stăpâni omul toată lumea, iar sufletul său şi l-ar pierde, nici 
un folos nu ar avea" - spune Hristos (Matei 16, 25-26). 

3 . Lumea rămâne, dar noi toţi, aşa goi, cum am intrat în lume, aşa vom 
şi ieşi din lume şi nimic nu vom lua cu noi, nici argintul, nici aurul, nici ogoarele, nici 
cinstea şi nici slava. 

4. Bogăţia şi cinstea pentru om sunt nişte poveri şi griji în plus. Cine 
are mai multe griji şi deşertăciuni dacă nu cei ce se află în cinste şi cei bogaţi? 

5. Cu cât mai mult iubeşte omul lumea, cu atât mai mult se depărtează 
de Dumnezeu; şi, dimpotrivă, cu cât mai mult dispreţuieşte lumea, cu atât mai mult se 
apropie de Dumnezeu. 

6. Cine are atracţie faţă de lume, nu se satură niciodată, de exemplu, 
dacă a dobândit puţină cinste, caută şi mai multă şi astfel tinde să urce din ce în ce mai 
sus. 

7. Cu cât mai mare este atracţia omului fată de lume, cu atât mai mult 
se va chinui omul înaintea judecăţii lui Dumnezeu. 

8. Oricât am trăi şi ne -am desfăta cu frumuseţile şi mângâierile lumii, 
tot va trebui, chiar şi fără să vrem, să ne despărţim de ele şi să mergem la judecata lui 
Dumnezeu. 

9. Lumea este nestatornică: astăzi ne laudă, iar mâine ne ocărăşte; 
acum ne cinsteşte, iar apoi ne necinsteşte; acum ni se închină, iar după aceea ne calcă 
în picioare; acum ne preamăreşte, iar mai târziu râde de noi; astăzi mergem în trăsură, 
iar mâine ajungem în temniţă; ieri am avut în casă muzica, iar astăzi avem plânsul; ieri 
am fost îmbrăcaţi în porfiră şi vison, iar astăzi umblăm în zdrenţe. Şi abia dacă vei 
găsi un om care să aibă numai fericire până la sfârşitul vieţii sale; nu-i zi în care să nu 
se întâmple aproape fiecăruia câte o schimbare. Aşa se joacă lumea cu noi. însă celor 
ce iubesc pe Dumnezeu, măcar că li s-ar întâmpla multe năpaste şi nenorociri, 
Dumnezeu toate le lucrează spre bine - precum învaţă Apostolul (Romani 8, 28). 

10. In ceasul morţii, vom plânge negreşit pentru că am iubit lumea şi tot 
ce este în lume. Intreabă-1 pe fiecare muribund ce părere are despre lucrurile lumii, ce 
părere are despre cinste, bogăţie, slavă şi iubirea de plăceri? Nici pe departe nu va 
avea părerea pe care a avut-o în timpul vieţii: acum toate acestea le socoteşte gunoaie, 
deşertăciuni sau chiar piedici în calea mântuirii; acum se căieşte, plânge, se amărăşte 
pentru că toată viaţa mintea lui s-a îndeletnicit cu aceste deşertăciuni; acum cu 

dreptate, însă prea târziu cugetă la toate acestea; acum recunoaşte împreună cu 
Solomon că totul este deşertăciunea deşertăciunilor, toate sunt deşertăciuni 
(Ecclesiasrul 1,2). 

1 1 . Lucrurile lumeşti îl împovărează atât de mult pe om încât acesta nu 
izbuteşte nici măcar să cugete la Dumnezeu şi la mântuirea sa. Ia seama la bogatul cel 
iubitor de argint: unde era inima lui? Căci unde este comoara ta, acolo va fi şi inima 
ta - după cuvântul lui Hristos (Matei 6, 21). Astăzi socoteşte veniturile, mâine 
cheltuielile, iar poimâine se gândeşte la profit. Stând în casă, toată ziua se îngrijeşte ca 
mărfurile trimise la târg să nu se piardă; şi în biserică stă şi nici aici nu se linişteşte 
inima lui şi ba la lăzi, ba la prăvălii, ba la celelalte locuri pe unde se află mărfurile îi 
zboară mintea; şi ziua şi noaptea şi chiar şi în somn numai de acestea se îngrijeşte: 
chinuitoare grijă şi fără de folos! Ce grijă pentru suflet poate avea când mamona îi 
stăpâneşte inima? 

12. Atracţia faţă de lucrurile lumii este pricina multor păcate mari, ca de 
exemplu: cei ce doresc să se îmbogăţească îşi adună deseori şi în cea mai mare parte 
bogăţia pe nedrept, asuprindu-1 cumplit pe aproapele lor şi dispreţuind legea lui 
Dumnezeu; cel ce iubeşte slava şi cinstea le dobândeşte deseori prin linguşire, vicleşug 
şi clevetire la adresa aproapelui; cei ce trăiesc în huzur, de exemplu, boierii, pun pe 
ţărani biruri grele şi de neîndurat şi aproape că le iau hrana de zi cu zi şi îi obligă să 
cutreiere cu femeile şi copiii lor, pe jumătate goi; judecătorii şi dregătorii calcă în 
picioare dreptatea şi jurământul, cinstind câştigurile murdare mai mult decât pe 
Dumnezeu, ca să trăiască în huzur; şi lucrul lui Dumnezeu, pentru care au fost numiţi, 
îl părăsesc, din care pricină se stârnesc plânsul, lacrimile şi tânguielile celor asupriţi, 
care strigă la cer. Obrăznicia, fărădelegea, silnicia, răutatea şi celelalte fapte rele se 
înmulţesc din ce în ce mai mult din pricina oamenilor răi şi nelegiuiţi. 

13. Creştinii toţi sunt chemaţi la viaţa veşnică şi la bunătăţile cereşti: şi 
numai pe acestea trebuie să le caute cu orice chip: „...cucereşte viaţa veşnică la care ai 
fost chemat" - îi spune Apostolul Pavel lui Timotei (1 Timotei 6, 12). 

14. Toţi creştinii în lumea aceasta sunt străini şi călători, iar patria lor 
este cerul, unde este şi Tatăl lor: Tatăl nostru, Care eşti în ceruri (Matei 6, 9)! De 
aceea trebuie să-şi îndrepte cugetul spre patria cerească, nu să se lipească de pământ. 

15. Creştinii sunt ca nişte negustori, care trebuie să-şi încarce corabia 
sufletului lor cu mărfuri potrivite, vrednice de patria cerească, adică cu virtuţi. 

16. A prefera cele vremelnice în locul celor veşnice este un lucru foarte 
nechibzuit şi nebunesc, căci nu este altceva decât a prefera umbra sau visul în locul 
adevăratelor lucruri. 

17. Este lucru păgânesc a căuta cele pământeşti şi a te lipi de ele, căci 
păgânii nu au nădejdea veşnică, dobândită prin Hristos, ca unii ce nu sunt luminaţi cu 
lumina Evangheliei. 

18. Este cu neputinţă a sluji totodată şi lumii şi lui Hristos, a te desfăta 
cu lumea şi totodată a-ţi duce crucea cu Hristos, fără de care nimeni nu se mântuieşte. 
„Nu puteţi să slujiţi lui Dumnezeu şi lui mamona" - spune Hristos (Matei 6, 24). 

19. Mare nerecunoştinţă şi dispreţ Ii arătăm lui Hristos atunci când 
renunţăm la bunătăţile cereşti, dobândite pentru noi cu scumpul Său Sânge şi alergăm 
după cele stricăcioase, pământeşti. Este cu neputinţă a alerga în acelaşi timp şi după 
cele vremelnice, şi după cele veşnice. 

20. Deosebit de mari sunt nerecunoştinţa şi dispreţul faţă de El atunci 
când pe El, Ziditorul şi Tatăl nostru, îl părăsim şi iubim zidirea Lui cea fără de simţire 
şi ne lipim de ea. 

2 1 . Mare nebunie este să iubeşti zidirea cea fără de gândire şi simţire, de 
la care nu putem avea parte de iubire. Lucrul cel fără de gândire, fără de simţire şi 
mort nu ne poate iubi pe noi; şi nici noi nu trebuie să-1 iubim pe el, ci numai pe 
Dumnezeu, Care ne iubeşte pe noi şi pe aproapele, care este creat după chipul Lui. 

22. Cei ce dispreţuiesc lumea primesc aici însutit, căci prin credinţa lor 
ei stăpânesc toată lumea. Cerul îi ascultă, căci poruncesc norilor şi dau ploaie. 
Poruncesc soarelui - şi soarele stă în loc. Poruncesc mării - şi marea fuge de ei. Focul 
îl prefac în rouă. Leii ca mieii li se supun. Ei mută munţii din loc, locurile nestrăbătute 
pentru ei se fac căi netede, când voiesc, umblă pe mare ca pe uscat, cerul pentru ei 
trimite mană şi scot apă din piatră. Lor li se supun împăraţii, înaintea lor cad vrăjmaşii 
şi râurile se întorc din cursul lor. Cu glasul lor năruiesc cetăţi puternice. îşi întorc faţa 
de la bogăţii, dar au de toate: ca unii care n-au nimic, dar toate le stăpânesc (2 
Corinteni 6, 10). De cinste fug, dar toţi îi cinstesc; de toţi se depărtează, dar pe toţi îi 
atrag la ei; se ascund, dar nu se pot ascunde; fug de mângâieri, dar înăuntrul lor se 
mângâie mult mai mult. Cu cât mai mult se smeresc, cu atât mai mult se înalţă: Căci, 
oricine se înalţă pe sine - se va smeri, iar cel ce se smereşte pe sine - se va înălţa - 
după cuvântul lui Hristos. 

23. în sfârşit, dispreţuind lumea, îl dobândesc pe Hristos cu toate 
comorile cereşti şi veşnice şi vor împărăţi cu El în vecii vecilor. 

De va spune cineva că toate făpturile au fost create pentru om, îi voi 

răspunde: 

1. Tocmai de aceea făpturile trebuie să-i slujească omului, nu omul 
făpturilor; lor le slujeşte numai cel ce îşi lipeşte inima de ele. 

2. Trebuie să ne folosim de ele, nu să abuzăm de ele - să ne folosim cu 
măsură, nu fără măsură, din îndemnul trebuinţei, nu al iubirii de plăceri. 

3. Făpturile acestea sunt ca nişte semne şi dovezi, care ne determină să îl 
cunoaştem pe Ziditorul şi să venim la El: din făpturi II cunoaştem pe Ziditorul nostru 
şi II studiem şi datorită lor ajungem să-L iubim şi să-L cinstim, căci atâtea lucruri 
minunate a făcut pentru noi. 

4. Făpturile au fost create să ne slujească nouă ca noi să-I slujim lui 
Dumnezeu; iar când noi nu Ii slujim lui Dumnezeu, nici slujirea lor nu ne este de folos 
nouă şi de aici vine marea nerecunoştinţă faţă de Dumnezeu. Omul, ca făptură 
raţională, creată după chipul lui Dumnezeu, este slujitorul cel mai apropiat al lui 
Dumnezeu şi, ca mijlocitor între Dumnezeu şi făpturi, folosindu-se de slujirea 
făpturilor, trebuie să-I mulţumească lui Dumnezeu şi să-I slujească Lui. De exemplu, 
robii slujesc stăpânului lor pentru ca el să slujească monarhului şi societăţii; iar, dacă 
el nu slujeşte, atunci şi slujirea lor, din pricina nepăsării lui, va fi zadarnică; aşa şi 
făpturile slujesc omului pentru ca el să-I slujească lui Dumnezeu ca făptură raţională şi 
pentru toate să-I aducă laudă şi mulţumire lui Dumnezeu. Dar, dacă omul nu face acest 
lucru, în zadar se foloseşte de făpturi şi, de aceea, se arată nerecunoscător faţă de 
Ziditorul său şi Ii aduce jignire. 

28. Ispita 



„Fericit este bărbatul care rabdă ispita, căci lămurit facându-se va lua 
cununa vieţii, pe care a fagăduit-o Dumnezeu celor ce II iubesc pe El" (Iacov 1, 12). 

„Fiţi treji, privegheaţi. Potrivnicul vostru, diavolul, umblă, răcnind ca un 
leu, căutând pe cine să înghită" (1 Petru 5, 8). 



Tâlcuirea Sfântului Ioan Gură de Aur 



Pentru cei ce veghează, ispita este mai bună şi mai de folos decât liniştea 
(Cuvântarea a 5-a către norodul din Antiohia). 

Nu ispita, ci nepăsarea celor ispitiţi aduce pieirea (Cuvântarea a 4-a către 
norodul din Antiohia). 

Nu există ispită mai mare decât a cădea în mâinile omului viclean (la 
Psalmul 119). 

Ispita, oricât de mult ar dura, trebuie s-o răbdăm (la Psalmul 145). 
Dumnezeu trimite ispita pentru încercare (Cuvântarea despre Daniel, 

capitolul 6). 

Cei buni, în ispite devin şi mai buni (Cuvântarea la cuvintele: în ziua 
aceea, şapte femei se vor certa pentru un singur om - Isaia 4, 1). 

Trebuie să ducem cu răbdare toate ispitele (Cuvântarea 13 la evanghelistul 
Matei, capitolul 14). 

In ispite trebuie să ţinem minte următorul lucru: când răbdăm ceva de la 
cei răi, să căutăm la Cel ce ne conduce şi ne desăvârşeşte credinţa (Cuvântarea 1 7 la 
evanghelistul Ioan, capitolul 15). 

Necazurile şi ispitele ne fac curaţi (Cuvântarea 33 la Faptele Apostolilor, 
capitolul 15). 

In ispite trebuie să postim (Cuvântarea 3 1 la Faptele Apostolilor, capitolul 

14). 

Cea mai mare armă în ispite este rugăciunea (Cuvântarea a 3-a la Faptele 
Apostolilor, capitolul 1). 

De ispite nu trebuie să ne temem, pentru că Dumnezeu este cu noi 
(Cuvântarea 15 la Epistola către Romani). 

Ispitele aduc multe lucruri bune (Cuvântarea 54 la Faptele Apostolilor, 
capitolul 28). 

Cugetări despre ispite 

1. Cât de duşmănos este satana faţă de noi, Sfânta Scriptură mărturiseşte: 
el ispiteşte fie credinţa, fie dragostea, fie nădejdea noastră. Ispiteşte credinţa, 
strecurând îndoiala, neîncrederea, semănând erezia, schisma, apostazia; ispiteşte 
dragostea, întorcând voia noastră de la săvârşirea poruncilor lui Dumnezeu şi 
semănând vrajba între noi; ispiteşte nădejdea, ducându-ne la deznădejde faţă de viaţa 
veşnică şi de bunătăţile făgăduite. 

2. Orice ispită, chiar de este adusă de satana, totuşi nu este adusă fără 
îngăduinţa lui Dumnezeu. Hristos a spus: Simone, Simone, iată satana v-a cerut să vă 
cearnă ca pe grâu (Luca 22, 31). 

3. Ispita nu ocoleşte pe nici unul dintre credincioşi: dacă Hristos, Fiul lui 
Dumnezeu, de trei ori a fost ispitit de satana, precum mărturiseşte Evanghelia, cu atât 
mai mult vor fi ispitiţi credincioşii Lui. 

4. Ispitele ne vin din îngăduinţa lui Dumnezeu pentru a avea un sfârşit 

bun. 

a) în ispită Dumnezeu ne arată nouă ceea ce suntem şi către ce anume 
avem înclinaţie, către bine sau către rău; ne arată ceea ce cugetăm, cele trupeşti sau 
cele duhovniceşti; ne arată ce se ascunde în inima noastră, dragostea de Dumnezeu sau 
dragostea lumii acesteia. 

b) în ispită omul îşi cunoaşte neputinţa sa şi ticăloşia sa şi astfel se 
smereşte. Datu-mi-s-a mie un ghimpe în trup, un înger al satanei, să mă bată peste 
obraz, ca să nu mă trufesc - spune Apostolul Pavel (2 Corinteni 12, 7). 

c) în ispită, dacă ea este răbdată, ispititorul este făcut de ruşine, ca unul ce 
este biruit de către omul cel neputincios, cu harul lui Dumnezeu, iar omul se 
încununează. 



5. Ajutorul împotriva ispitelor: 

a) Să îndreptăm îndată mintea către altceva, care este de folos şi către 
sfânta cugetare. 

b) Ispititorului i se poate spune ceea ce i-a spus Arhanghelul Mihail 
diavolului: Să te certe pe tine Domnull (Iuda 1, 9) 

c) Să ne îngrădim cu semnul crucii şi să ne înarmăm cu puterea lui 
Hristos Celui răstignit. 

d) Să-i întoarcem spatele ispititorului şi să nu-i dăm atenţie. - Despre 
aceasta mai vezi la cugetările despre păcat (cap. 2) şi despre sminteli (capitolul 10). 

6. E semn rău dacă cineva nu are ispite, căci ispititorul nu se atinge de cel 
pe care îl vede a fi supus voii sale şi, prin urmare, stăpânit de el. Oşteanul nu luptă 
împotriva celui ce i se supune, ci împotriva celui ce se înarmează şi îi stă împotrivă; 
nici tâlharul nu năvăleşte asupra săracului, ci asupra bogatului. Ia aminte la toate 
acestea şi nu te bucura că nu ai ispite, ci ia seama şi vezi în ce stare te afli. 

7. Deseori se întâmplă ca ispititorul să se depărteze pentru o vreme şi să 
ne lase în pace, dar atunci ne stă înainte mai mare ispită, căci dintr-o dată, pe 
neaşteptate năvăleşte asupra noastră şi nu din direcţia din care ne aşteptăm, de aceea 
trebuie totdeauna să o aşteptăm. Pentru aceasta ne şi înarmează Apostolul Petru, 
zicând: „Fiţi treji, privegheaţi. Potrivnicul vostru, diavolul, umblă, răcnind ca un leu, 
căutând pe cine să înghită" şi Apostolul Pavel: „Deci luaţi seama cu grijă, cum 
umblaţi, nu ca nişte neînţelepţi, ci ca cei înţelepţi" (1 Petru 5, 8; Efeseni 5, 15). 

8. După ispită şi biruinţă trebuie să atribuim biruinţa nu nouă, ci lui 
Dumnezeu şi Lui să-I mulţumim pentru că nu i-a dat voie vrăjmaşului să râdă de noi, 
căci tot cursă diavolească este şi faptul că el după biruinţa noastră asupra lui strecoară 
în noi îngâmfarea şi slava deşartă. 

9. De se întâmplă să fim ispitiţi, nu trebuie să deznădăjduim, ci îndată să 
ne ridicăm, să ne căim şi să ne îndreptăm şi cu mai multă înflăcărare să luptăm, 
chemând ajutorul lui Dumnezeu. Căci viaţa noastră este o luptă, în care când dintr-o 
parte, când dintr-alta suntem răniţi, goniţi şi biruiţi. 

29. Pedeapsa părintească a lui Dumnezeu 



„Fzw/ meu, nu dispreţul certarea Domnului, nici nu te descuraja când eşti 
mustrat de El. Căci pe cine îl Iubeşte Domnul - îl ceartă, şi biciuieşte pe tot fiul pe 
care îl primeşte. Răbdaţi spre înţelepţire, Dumnezeu se poartă cu voi ca faţă de fii. 
Căci care este fiul pe care tatăl său nu-1 pedepseşte? Iar dacă sunteţi fară de certare, de 
care toţi au parte, atunci sunteţi fii nelegitimi şi nu fii adevăraţi" (Evrei 12, 5-8). 

„Orice mustrare, la început, nu pare că e de bucurie, ci de întristare, dar 
mai pe urmă dă celor încercaţi cu ea roadă paşnică a dreptăţii. Pentru aceea, îndreptaţi 
mâinile cele ostenite şi genunchii cei slăbănogiţi" (Evrei 12, 11-12). 

„Fericit este omul pe care îl vei certa, Doamne, şi din legea Ta îl vei învăţa 
pe el" (Psalmi 93, 12). 

„De vor părăsi fiii lui legea Mea şi după rânduielile Mele nu vor umbla, de 
vor nesocoti dreptăţile Mele şi poruncile Mele nu vor păzi, cerceta-voi cu toiag 
fărădelegile lor şi cu bătăi păcatele lor. Iar mila Mea nu o voi depărta de la ei" (Psalmi 
88, 30-33). 

„Certând m-a certat Domnul, dar morţii nu m-a dat" (Psalmi 117, 18). 

Tâlcuirea Sfântului Ioan Gură de Aur 



Cei ce nu primesc pedeapsa lui Dumnezeu cu mulţumire, ci cu supărare şi 
mânie, vor avea parte de mari nenorociri (Cartea 1 către Stahirie). 

Nu trebuie să ne tulbure faptul că alţii primesc pedeapsă mai uşoară decât 
noi, căci pentru osteneli mari şi răsplata va fi mare (Cartea 1 către Stahirie). 

Dacă unii nu se îndreaptă când sunt pedepsiţi de Dumnezeu, nu lui 
Dumnezeu trebuie să-i atribuim aceasta, ci nepăsării lor (Cartea 1 către Stahirie). 

Pedeapsa lui Dumnezeu este leac pentru păcate (Despre cutremur). 

Deseori, când greşim, Dumnezeu nu ne pedepseşte îndată pentru păcate, ci 
ne dă timp de pocăinţă; şi, dacă noi, gândind că păcatul nostru deja s-a şters, suntem 
nepăsători faţă de îndreptarea noastră, pedeapsa lui Dumnezeu ne loveşte când nici nu 
ne aşteptăm (Cuvântarea a 3-a către norodul din Antiohia). 

Dumnezeu ştie că anularea pedepsei pentru păcate nu ne vatămă mai puţin 
decât păcatul în sine: de aceea ne şi pedepseşte - nu din răzbunare pentru păcatele 
dinainte, ci pentru ca noi să ne îndreptăm pe viitor (Cuvântarea despre faptul că 
propovăduitorul nu trebuie să alinte). 

Cine greşeşte şi nu primeşte pedeapsă este mai sărman decât toţi oamenii 
(Cuvântarea a 6-a către norodul din Antiohia). 

Pedepsele trimise nouă de Dumnezeu trebuie să le atribuim mai mult milei 
Lui decât mâniei, întrucât El, ca un Părinte grijuliu, tot ce face, spre folosul nostru face 
(Cuvântarea 26 la Cartea Facerii, capitolul 8). 

Pedeapsa trimisă păcătoşilor de Dumnezeu în veacul acesta va uşura 
pedeapsa cea veşnică din veacul viitor (Cuvântarea 26 la Cartea Facerii, capitolul 7). 

Dumnezeu le trimite oamenilor pedeapsă pentru păcate mult mai uşoară 
decât ar merita ei (Cuvântarea la Cartea proorocului Isaia, capitolul 1). 

Despre aceasta mai vezi la cugetările despre iubirea faţă de vrăjmaşi 
(capitolul 22), despre calea cea strâmtă şi calea cea largă (capitolul 26), la cugetările 
despre ispită (capitolul 28) şi la cugetările despre răbdare (capitolul 30). 

30. Răbdarea 



„...cel ce va răbda până la sfârşit, acela se va mântui (Matei 24, 13). 

„Prin răbdarea voastră veţi dobândi sufletele voastre (Luca 21, 19). 

„Drept aceea, fiţi îndelung-răbdători, fraţilor, până la venirea Domnului. 
Iată, plugarul aşteaptă roadă cea scumpă a pământului, îndelung răbdând, până ce 
primeşte ploaia timpurie şi târzie (Iacov 5, 7). 

„Nu vă plângeţi, fraţilor, unul împotriva celuilalt, ca să nu fiţi judecaţi 

(Iacov 5, 9). 

„Luaţi, fraţilor, pildă de suferinţă şi de îndelungă răbdare pe proorocii care 
au grăit în numele Domnului (Iacov 5, 10). 

„...suferinţa aduce răbdare, şi răbdarea încercare, şi încercarea nădejde, iar 
nădejdea nu ruşinează (Romani 5, 3-5). 

„...aveţi nevoie de răbdare ca, făcând voia lui Dumnezeu, să dobândiţi 
făgăduinţa (Evrei 10, 36). 

„...răbdarea săracilor în veac nu va pieri (Psalmi 9, 18). ...cei ce aşteaptă 
pe Domnul vor moşteni pământul (Psalmi 36, 9). 

„...toţi cei ce Te aşteaptă pe Tine nu se vor ruşina (Psalmi 24, 3) 

„Aşteptând am aşteptat pe Domnul şi S-a plecat spre mine. A auzit 
rugăciunea mea (Psalmi 39, 1-2). 

„...pentru Tine am suferit ocară, acoperit-a batjocura obrazul meu (Psalmi 

68, 9). 

„Supune-te Domnului şi roagă-L pe El; nu râvni după cel ce sporeşte în 
calea sa, după omul care face nelegiuirea (Psalmi 36, 7). 

„Aşteaptă pe Domnul şi păzeşte calea Lui! Şi te va învăţa pe tine ca să 
moşteneşti pământul (Psalmi 36, 34). 

„Şi m-am făcut ca un om ce nu aude şi nu are în gura lui mustrări. Că spre 
Tine, Doamne, am nădăjduit; Tu mă vei auzi, Doamne, Dumnezeul meu (Psalmi 37, 
14-15). 

„Amuţit-am şi n-am deschis gura mea, că Tu eşti Cel ce m-ai făcut pe 
mine (Psalmi 38, 13). 

„Pentru ce eşti mâhnit, suflete al meu, şi pentru ce mă tulburi? 
Nădăjduieşte în Dumnezeu, că-L voi lăuda pe El; mântuirea feţei mele este 
Dumnezeul meu (Psalmi 41, 6-7). 

„Ostenit-am strigând, amorţit-a gâtlejul meu, slăbit-au ochii mei 
nădăjduind spre Dumnezeul meu (Psalmi 68, 4). 

Tâlcuirea Sfântului Ioan Gură de Aur 

Răbdarea este adăpostul bucuriei (la Psalmul 4, voi. 3). 

Smerenia naşte răbdare, iar răbdarea naşte smerenie (la Psalmul 9, voi. 3). 

Nu se poate exprima în cuvinte bucuria celor ce rabdă pentru Hristos 
(Cuvântarea 13 la Faptele Apostolilor, capitolul 5). 

Răbdarea, eliberând sufletul de frământare şi de duhurile rele, îi oferă 
oarecum un adăpost liniştit (Cuvântarea 84 la evanghelistul Ioan). 

Strălucită este biruinţa atunci când vrăjmaşii sunt biruiţi prin răbdare 
(Cuvântarea 85 la evanghelistul Matei, capitolul 26). 

Prin răbdare trebuie să-1 biruim pe diavol (Cuvântarea 1 3 la evanghelistul 
Matei, capitolul 4). 

Cu cât mai greu va fi necazul ce-1 vei răbda, cu atât mai puternic vei fi 
(Cuvântarea 24 la evanghelistul Matei, capitolul 7). 

Răbdarea necazurilor întrece milostenia şi multe alte virtuţi (Cuvântarea 
31 la evanghelistul Matei, capitolul 9). 

Nu există nimeni care să trăiască liniştit şi aici, în lumea aceasta, şi 
dincolo, în veacul viitor (Cuvântul al 3-lea despre Lazăr). 

Nimic nu egalează răbdarea (Epistola a 7-a către Olimpiada). 

Răbdarea pe păcătoşi îi slobozeşte de pedeapsă, iar drepţilor le înmulţeşte 
răsplata (Epistola a 4-a către Olimpiada). 

Cugetări despre răbdare 

Răbdarea este virtutea care în orice suferinţă se lasă în voia lui Dumnezeu 
şi în sfânta Lui Pronie. 

Motivele care îndeamnă la răbdare sau mângâierea în răbdare 



1 . Orice amărăciune, necaz şi suferinţă se întâmplă cu voia lui Dumnezeu. 
Aşa şi este scris: Cele bune şi cele rele, viaţa şi moartea, sărăcia şi avuţia de la 
Domnul sunt (Cartea înţelepciunii lui Isus, fiul lui Sirah [Ecclesiasticul] 11, 16). 

2. Mai ales în vremurile de acum, cei ce voiesc să trăiască cucernic nu au 
ce aştepta decât silnicii, prigoane, asupriri, căci din pricina înmulţirii fărădelegii 
iubirea multora deja s-a răcit. Aşadar, oricine voieşte să trăiască cucernic, trebuie să se 
gătească spre răbdare (Matei 24, 12). 

3. Răbdarea, precum ne învaţă mai sus Sfântul Ioan Gură de Aur, pe 
păcătoşi îi slobozeşte de pedeapsă, iar drepţilor le înmulţeşte răsplata (Epistola a 4-a 
către Olimpiada). 

4. Răbdarea este o virtute înaltă, cu care nimic nu se poate compara. 
Răbdarea necazurilor - precum spune Sfântul Ioan Gură de Aur - întrece milostenia şi 
multe alte virtuţi (Cuvântarea 31 la evanghelistul Matei). Şi mai spune că: „Nimic nu 
egalează răbdarea" (Epistola a 7-a către Olimpiada). 

5. Strălucită este biruinţa atunci când vrăjmaşii sunt biruiţi prin răbdare, 
cum ne învaţă acelaşi Sfânt Ioan Gură de Aur (Cuvântarea 85 la evanghelistul Matei). 

6. Prin răbdare, diavolul este biruit şi ruşinat - cum scrie în cartea 
dreptului Iov. 

7. Pentru răbdare sunt făgăduite viaţa veşnică şi slava, căci spune Hristos: 
'cel ce va răbda până în sfârşit, acela se va mântui- (Matei 10, 22). Aşteptând slavă, 
oricine se poate mângâia în răbdare. 

8. Moartea curmă orice suferinţă şi necaz, oricât de lungi ar fi ele. 

9. Oricât de mare ar fi suferinţa noastră, totuşi, păcatele noastre, prin care 
am jignit măreţia lui Dumnezeu, sunt mult mai mari şi vrednice de pedeapsă şi mai 
mare. 

10. Dumnezeu ne pedepseşte aici ca noi să dobândim mântuirea cea 
veşnică. Dar, fiind judecaţi de Domnul, suntem pedepsiţi - spune Apostolul - ca să nu 
fim osândiţi împreună cu lumea (1 Corinteni 11, 32). 

11. Dreptatea lui Dumnezeu cere ca păcătosul să fie pedepsit pentru 
păcatele lui. Şi, dacă păcătosul trebuie să fie pedepsit, atunci mai bine să fie pedepsit 
aici şi să rabde cu mulţumire decât să fie chinuit la nesfârşit în veacul viitor. Aici 
Dumnezeu îl pedepseşte şi îl mângâie, dar dincolo nu există mângâiere; aici pedepsele 
sunt uşoare, părinteşti, dar dincolo sunt cumplite; aici sunt vremelnice, dar dincolo 
veşnice. Căci a răbda timp de o sută de ani orice suferinţă aici, este nimic în 
comparaţie cu veşnicia. Ascultă-1 pe bogatul din Evanghelie, care se veselea aici în 
toate zilele în chip strălucit, cum strigă: Părinte Avraame, fîe-ţi milă de mine (Luca 16, 
24) - strigă, dar fără folos. 

12. Dumnezeu, după bogăţia, bunătatea, blândeţea şi îndelunga Sa 
răbdare, ne rabdă pe noi, aşteptând pocăinţa noastră; şi noi trebuie să răbdăm atunci 
când ne pedepseşte pentru păcate şi să-I mulţumim, că pentru fărădelegile noastre nu 
ne-a zdrobit, ci prin această pedepsire caută mântuirea noastră. 

13. în bunăstare omul se înalţă, iar în suferinţă se smereşte; de aceea 
Dumnezeu îi trimite omului crucea, ca el să se smerească şi astfel să nu piardă 
fericirea veşnică. 

14. Ori că răbdăm, ori că nu răbdăm şi cârtim în suferinţă, tot nu scăpăm 
de ceea ce ne-a hotărât judecata lui Dumnezeu, dar din pricina nerăbdării pierdem 
răsplata. 

15. Prin răbdare se uşurează suferinţa. Ia aminte la cei ce suferă îndelung 
de vreo boală: atât de mult s-au deprins cu acea boală prin răbdare încât parcă nici nu 
o mai simt; şi, dimpotrivă, prin nerăbdare boala se înmulţeşte, cum ne dă de înţeles 
însăşi viaţa noastră. 

16. Orice suferinţă poate fi gravă sau uşoară: de este gravă, se va curma 
curând prin moarte, iar, de este uşoară, va putea fi îndurată cu mulţumire. 

17. Cel ce suferă trebuie să cugete în sine astfel: dacă până acum am 
răbdat, înseamnă că şi de acum încolo pot răbda; dacă ieri am răbdat, înseamnă că şi 
azi şi mâine mai pot răbda. 

18. Hristos, Fiul lui Dumnezeu, a răbdat pe nedrept, pentru noi, lăsându- 
ne pildă, ca să păşim pe urmele Lui (1 Petru 2, 21). Iar noi prin aceasta trebuie să ne 
mângâiem în răbdare, că Hristos a răbdat fiind fără de păcat. 

19. Tu, cel ce suferi, ia seama la cei ce au mai mare necaz şi boală decât 
tine şi, totuşi, rabdă. De suferi îndelung de vreo boală şi ai o oarecare mângâiere de la 
cei ce îţi slujesc, ia seama la cei ce suferă mai mult ca tine, care se perpelesc în văpaia 
durerii şi a necazului şi sunt acoperiţi numai cu răni; şi, pe lângă acestea, nu au pe 
nimeni care să-i îngrijească, să-i hrănească, să-i adape, să-i ridice, să-i spele şi să-i 
cureţe de răni şi, totuşi, rabdă. 

De rabzi surghiunire, adu-ţi aminte de ocnaşii care în lanţuri, în zdrenţe, 
pe jumătate goi, departe de casă şi de ţară, în fiecare zi primesc bătăi şi răni. Ziua la 
muncă silnică sunt osândiţi, iar noaptea în temniţe pline de murdărie şi duhoare sunt 
închişi, fără nici o mângâiere şi moartea pentru ei este mai plăcută decât viaţa. 

De rabzi sărăcie, gândeşte -te la cei ce înainte au fost bogaţi şi slăviţi, dar 
au ajuns până acolo încât nici pe ei, nici pe soţii, nici pe copii nu au cu ce să-i mai 
hrănească, să-i îmbrace şi nu mai au unde să-şi plece capul; cutreieră prin curţile altora 
şi sunt plini de datorii; din toate părţile sunt strâmtoraţi, au parte de necazuri şi dureri 

de neîndurat şi ca într-un cuptor se perpelesc; tu, măcar că nici strictul necesar nu ai, 
poţi cere în numele lui Hristos, dar lor şi să ceară le este ruşine, pentru că înainte au 
fost slăviţi şi bogaţi. Ia seama încă la ţăranii săraci, la cerşetori, la cei ce umblă pe 
jumătate goi, la cei bolnavi şi la cei ce zac nemişcaţi, care trebuie să plătească biruri şi 
dajdii şi nu numai că nu pot da, dar ei înşişi au nevoie să le dea cineva şi chiar să aibă 
grijă de ei din pricina sărăciei şi bolii lor cumplite. 

De rabzi ponegrire şi clevetire, adu-ţi aminte de cei ce stau în scaune 
înalte, câte cârteli rabdă ei de la supuşi, câte ponegriri, vorbe rele, înjurături, atacuri, 
vicleşuguri, curse, blesteme, batjocuri şi reproşuri usturătoare, asemenea copacilor, ce 
stau pe înălţimi şi sunt clătinaţi de orice vânt, chiar şi de cel mai slab. - Aşa să te 
întăreşti în răbdare. Ei rabdă necazuri mai mari şi mai crunte: iar tu nu poţi răbda unul 
mic? 

20. Pogoară-te cu mintea în iad şi vezi cum se chinuiesc cei osândiţi acolo 
şi se vor chinui în veci; de ar fi cu putinţă, ar dori să ardă aici în foc până la slarşitul 
lumii numai să scape de chinul cel veşnic. 

21. Ridică-ţi ochii minţii la locaşurile cereşti şi ia seama la toţi cei ce 
vieţuiesc acolo: nu vei găsi nici unul care să nu fi ajuns acolo pe calea răbdării. 

22. Pătimirile vremii de acum nu sunt vrednice de mărirea care ni se va 
descoperi - spune Apostolul Pavel (Romani 8, 18). Căci, oricâte rele ai răbda aici, 
totuşi răbdarea aceasta este nevrednică de slava viitoare, care este gătită celor ce 
rabdă. Bucur aţi-vă şi vă veseliţi, că plata voastră multă este în ceruri (Matei 5, 12). 

23. în suferinţa ta adu-ţi aminte de crunta suferinţă a sfinţilor mucenici: 
unii dintre ei au fost bătuţi cu nuiele, altora li s-au scos dinţii şi ochii; altora li s-au 
tăiat limba, mâinile, picioarele şi sânii; alţii au fost zdrobiţi aproape de tot şi răstigniţi 
pe cruce; alţii au fost aruncaţi la fiare; alţii au fost înecaţi; alţii au fost arşi de vii; alţii 
au fost îngropaţi de vii; alţii au fost închişi în cuptoare de aramă încinse; altora li s-au 

jupuit pielea şi carnea de pe oase; altora li s-a vărsat în gură smoală sau cositor topit şi 
multe alte chinuri nespuse au răbdat, însă pe toate le-au răbdat cu atâta mărinimie încât 
au şi râs chiar de călăi. E adevărat, toate acestea le-au răbdat cu ajutorul lui Hristos, 
dar acelaşi ajutor al lui Hristos este gata şi acum pentru toţi cei ce rabdă. Iisus Hristos, 
ieri şi azi şi în veci, este acelaşi (Evrei 13, 8). 

„De aceea şi noi, având împrejurul nostru atâta nor de mărturii, să lepădăm 
orice povară şi păcatul ce grabnic ne împresoară şi să alergăm cu stăruinţă în lupta 
care ne stă înainte. Cu ochii aţintiţi asupra lui Iisus, începătorul şi plinitorul credinţei, 
Care, pentru bucuria pusă înainte-I, a suferit crucea, n-a ţinut seama de ocara ei şi a 
şezut de-a dreapta tronului lui Dumnezeu" (Evrei 12, 1-2). 

31. Ascultarea faţă de păstori şi îndrumători 



„Ascultaţi pe mai-marii voştri şi vă supuneţi lor, fiindcă ei priveghează 
pentru sufletele voastre, având să dea de ele seamă, ca să facă aceasta cu bucurie şi nu 
suspinând" (Evrei 13, 17). 

Tâlcuirea Sfântului Ioan Gură de Aur 

Mare rău este dacă biserica nu are cârmuitor, dar tot atât de mare este răul 
şi arunci când supuşii ei nu ascultă de el. Poporul care nu ascultă de cârmuitorul său 
este asemenea celui ce nu are cârmuitor sau chiar mai rău decât acela. Căci 
neorânduielile celor ce nu au cârmuitor pot fi iertate, dar cei ce nu ascultă de 
cârmuitorul lor nu sunt nicidecum vrednici de iertare (Cuvântarea 34 la Epistola către 
Evrei). 

Pentru mântuire, în primul rând, trebuie să-i cinstim pe îndrumători şi să-i 
ascultăm pe preoţi (Cuvântarea 72 la evanghelistul Matei). 

Chiar dacă îndrumătorii ar avea o viaţă păcătoasă, totuşi nu trebuie să 
dispreţuim învăţătura lor, căci ei nu învăţătura lor, ci pe a lui Dumnezeu o 
propovăduiesc, ceea ce însuşi Hristos porunceşte, zicând: Cărturarii şi fariseii au 
şezut în scaunul lui Moise; deci toate câte vă vor zice vouă, faceţi-le şipăziţi-le (Matei 
23, 2-3; - Cuvântarea 72 la evanghelistul Matei). 

Propovăduitorul cuvântului lui Dumnezeu nu şi va pierde răsplata sa chiar 
dacă cel ce îl ascultă nu va primi cuvântul său şi nu va asculta de el (Cuvântul despre 
Lazăr). 



Cugetări despre ascultarea faţă de păstori şi îndrumători 
Datoria păstorilor: 

1. Păstorul trebuie să-i înveţe pe oameni, să-i îndrume, să le mustre 
păcatele şi să-i aducă la pocăinţă. 

2. Ceea ce îi învaţă pe oameni trebuie să dovedească şi ei înşişi cu fapta 
lor, adică să arate chipul faptelor bune. 

De aici reiese că: 

1. Cine nu învaţă, greşeşte împotriva chemării sale. 

2. Cine nu învaţă şi trăieşte rău, greşeşte de două ori mai mult: el însuşi 
merge la pieire şi îi trage şi pe alţii după sine. 

Datoria oamenilor faţă de păstori: 

1. Oamenii trebuie să asculte de păstor. Precum oaia care nu ascultă de 
glasul păstorului său şi se depărtează de turmă cade pradă fiarelor sălbatice, aşa şi 

omul care nu ascultă de păstorul sau îndrumătorul său cade pradă diavolului şi, prin 
urmare, piere. 

2. Trebuie să-i iubim pe păstorii noştri, să-i cinstim şi să avem 
recunoştinţă faţă de ei. 

De va spune cineva că păstorul trăieşte rău şi nu face ceea ce îi învaţă pe 
oameni, îi voi răspunde: 

1. Pentru faptul că trăieşte rău şi nu face ceea ce învaţă, nu vei 
răspunde tu înaintea lui Dumnezeu, prin urmare, ce te priveşte pe tine că trăieşte rău? - 
El, însă, va da răspuns pentru tine şi va fi pedepsit. 

2. Păstorul are şi el neputinţe ca fiecare om şi, de aceea, nu este de 
mirare că greşeşte, ca un om; dar tu trebuie să te rogi pentru el să se îndrepteze - ceea 
ce va fi de folos întregii comunităţi. 

3. De va învăţa drept, dar va trăi nedrept, tu să iei aminte şi să faci ceea 
ce învaţă el, iar viaţa lui să nu o urmezi. Aşa a spus şi Hristos despre cărturari şi 
farisei: Cărturarii şi fariseii au şezut în scaunul lui Moise; deci toate câte vă vor zice 
vouă, fac eţi-le şipăziţi-le (Matei 23, 2-3). 

4. Deseori se întâmplă ca păstorul să rabde pe nedrept multe cleveteli, 
vorbe rele, ponegriri şi hule. Nimeni nu are parte de mai multe cleveteli şi vorbe rele 
ca păstorul. Căci oamenii răi, ale căror păcate el le mustră, nerăbdând acest lucru, 
deseori răspândesc zvonuri rele despre el şi spun lucruri de care el nici nu are habar; 
sau dintr-un lucru mărunt fac ceva colosal sau înfloresc sau nu spun aşa cum a fost, 
turbând de furie împotriva lui. De aceea, să te fereşti şi să nu osândeşti, căci nu vei 
scăpa de păcat, deoarece, chiar dacă el va greşi cu adevărat, nu este treaba ta să-1 
judeci. Iar, de va fi nevinovat, de două ori mai mult vei greşi şi va fi grav, căci vei fi 

aspru pedepsit şi pentru că ai osândit, şi pentru că era nevinovat cel pe care l-ai osândit 
(Despre aceasta vezi la cugetările despre osândire şi clevetire - capitolul 5). 

32. Cuvântul lui Dumnezeu 



„Cercetaţi Scripturile, că socotiţi că în ele aveţi viaţă veşnică" (Ioan 5,39). 
„Cel care este de la Dumnezeu, ascultă cuvintele lui Dumnezeu" (Ioan 8, 

47). 

„Toată Scriptura este insuflată de Dumnezeu şi de folos spre învăţătură, 
spre mustrare, spre îndreptare, spre înţelepţirea cea întru dreptate, astfel ca omul lui 
Dumnezeu să fie desăvârşit, bine pregătit pentru orice lucru bun" (2 Timotei 3, 16-17). 

Tâlcuirea Sfântului Ioan Gură de Aur 

Cuvântul lui Dumnezeu nu este semănat în zadar, chiar de nu ar fi prea 
mulţi cei care îl primesc (Cuvântul al 4-lea despre cutremur). 

Cuvântul lui Dumnezeu niciodată nu va trece (Cuvântul împotriva 

Iudeilor). 

Cei ce ascultă cuvântul lui Dumnezeu trebuie să fie însetaţi (Cuvântarea a 
2-a la evanghelistul Ioan, capitolul 7). 

Cuvântul lui Dumnezeu trebuie să-1 ascultăm cu frică şi cutremur 
(Cuvântarea a 10-a la Epistola către Evrei, capitolul 6). 

Cugetări despre cuvântul lui Dumnezeu 



Cuvântul cel sfânt al lui Dumnezeu, fie că îl ascultăm, fie că îl citim sau îl 
cercetăm adeseori, este foarte necesar din următoarele pricini: 

1 . El sădeşte în noi credinţa, fără de care nu este cu putinţă să fim plăcuţi 
lui Dumnezeu, după mărturia Apostolului (Evrei 11, 6). Şi - spune acelaşi Apostol - 
cum vor crede în Acela de Care n-au auzit? Şi cum vor auzi, fără propovăduitor? 
(Romani 10, 14) 

2. El întăreşte şi sporeşte credinţa sădită. Credinţa, precum sămânţa 
semănată, este udată cu roua cuvântului lui Dumnezeu, creşte şi aduce roade. 

3. El întăreşte nădejdea şi o face statornică până la sfârşit, căci cuvântul 
lui Dumnezeu propovăduieşte viaţa veşnică şi fericirea veşnică, făgăduite de 
adevăratul Dumnezeu. 

4. El sădeşte şi înrădăcinează dragostea pentru Ziditorul nostru şi II 
propovăduieşte ca Părinte, proniator şi cel mai mare binefăcător al nostru, pe Care 
negreşit trebuie să-L iubim. Cum să nu-L iubim pe Tatăl şi purtătorul nostru de grijă şi 
marele nostru binefăcător? Legea firii ne învaţă şi cere acest lucru de la noi. 

5. Cuvântul lui Dumnezeu sădeşte şi dragostea de aproapele, căci ni-1 arată 
pe aproapele ca pe fratele nostru, mădular al unei singure biserici, după chipul lui 
Dumnezeu creat şi ne învaţă astfel să-1 iubim. 

6. El pe cel binecredincios îl întăreşte în buna credinţă, precum spune 
autorul Pildelor: luând aminte la cuvântul lui Dumnezeu, „cel înţelept... îşi va spori 
ştiinţa" (Pildele lui Solomon 1, 5). 

7. El mângâie în necazuri şi dureri. „Bucura-mă-voi de cuvintele Tale, ca 
cel ce a aflat comoară mare" - spune Psalmistul (Psalmi 118, 162). 

8. El îi scoate pe oameni din plictiseală şi nepăsare, înfaţişându-le judecata 
lui Dumnezeu şi munca viitoare. 

9. El îi întoarce pe păcătoşi la pocăinţă, aşa cum este scris în sfintele cărţi. 

10. Prin cuvântul lui Dumnezeu, Sfânta Biserică toată rămâne în credinţă, 
se întăreşte şi se mântuieşte cu ajutorul Celui Ce a grăit prin prooroci şi apostoli. 



Cum să ascultăm cu folos cuvântul lui Dumnezeu? 

1 . Să ne rugăm lui Dumnezeu să ne deschidă ochii sufleteşti. „Deschide 
ochii mei şi voi cunoaşte minunile din legea Ta" - spune Psalmistul (Psalmi 118, 18). 

2. Să-1 citim sau să-1 ascultăm nu numai pentru a-1 cunoaşte, ci şi pentru 
a-1 împlini şi astfel a ne mântui. Dumnezeu, Care vede inimile, ştie intenţia fiecăruia 
şi, prin urmare, îi trimite mântuirea cu adevărat celui ce o caută cu râvnă. Altfel omul 
nu va avea folos şi nici de mângâierea ce se ascunde în cuvântul lui Dumnezeu nu va 
avea parte. 

3 . Inima să nu umble pe cărările feluritelor gânduri deşarte, vătămătoare 
şi pătimaşe, de pe care sămânţa cuvântului lui Dumnezeu este răpită de păsările 
cerului. 

4. Inima să nu fie împietrită, căci atunci cuvântul lui Dumnezeu va 
rămâne fară rod. 

5. Să nu fie înăbuşită de spinii grijilor lumeşti, ai bogăţiei şi ai cinstei, 
căci şi atunci cuvântul lui Dumnezeu va fi neroditor. 



161 



6. Să fie pământ bun şi atunci va fi aducătoare de roade. Vezi pilda 
semănătorului (Matei 13). 

33. Totdeauna să fim gata de plecare sau de moarte 



„De aceea şi voi fiţi gata, pentru că în ceasul în care nu gândiţi Fiul 
Omului va veni" (Matei 24, 44). 



Tâlcuirea Sfântului Ioan Gură de Aur 

De aceea a făcut Dumnezeu pentru noi necunoscută ziua morţii noastre, ca 
noi, pentru sfârşitul neştiut al vieţii noastre, să umblăm totdeauna în virtuţi 
(Cuvântarea a 4-a la Epistola către Evrei). 

De moarte ne temem, pentru că trăim în nepăsare şi nu avem conştiinţa 
curată (Cuvântarea a 5-a către norodul din Antiohia). 

Dumnezeu ne -a dat o viaţă grea şi apăsătoare pentru ca noi să fim biruiţi 
de necazurile de aici spre dorirea bunătăţilor viitoare (Cuvântarea a 6-a către norodul 
din Antiohia). 

După moarte nu vom mai putea dobândi nimic. Acum este vremea 
pocăinţei, iar viitorul - este al judecăţii; acum este vremea nevoinţei, iar viitorul - este 
al răsplătirii; acum este vremea ostenelii, iar viitorul - este al odihnei; acum este 
vremea suferinţei, iar viitorul - este al bucuriei (Cuvântarea a 9-a despre pocăinţă). 

Moartea nu este un rău în sine, însă moartea rea este o nenorocire 
(Cuvântarea 35 la evanghelistul Matei). 

îşi va dobândi sufletul său cel ce îl va pune în lupta duhovnicească, în care 
este nădejdea învierii şi, astfel, după moarte îl va duce la o viaţă mult mai bună 
(Cuvântarea 55 la evanghelistul Matei). 

Fiindcă locaşurile noastre sunt în ceruri, totdeauna trebuie să fim gata 
pentru plecarea de aici şi să trimitem dincolo toate bunurile noastre dinainte ca să nu le 
pierdem (Cuvântarea 12 la evanghelistul Matei). 

După moarte nu vom mai primi nici un fel de iertare dacă înainte de 
moarte nu împlinim ceea ce I-am făgăduit lui Dumnezeu (Tâlcuirea la Psalmul 142). 



Cugetări despre pregătirea pentru moarte 

Pregătirea pentru moarte nu este altceva decât pocăinţă adevărată. 

Mulţi oameni, îndeosebi cei ai veacului acestuia, amână pocăinţa ori până 
îi loveşte boala, ori până vine bătrâneţea, ori până vine moartea. Amânarea aceasta 
este un păcat greu şi o înşelare diavolească. Este un păcat greu, pentru că acesta este 
semnul nepăsării totale faţă de mântuire şi al somnului păcatului. Şi este înşelare 
diavolească, pentru că întunecă atât de mult ochii noştri sufleteşti ca din această 
pricină să nu vedem pierzarea noastră sufletească ce va urma. Şi, cât este de rău să 
amânăm pocăinţa, ne arată următoarele pricini. 

1. Moartea o cunoaştem şi nu o cunoaştem: o cunoaştem, pentru că 
negreşit vom muri şi nu o cunoaştem, pentru că nu ştim când vom muri. 

2. Moartea îi răpeşte şi pe cei bolnavi, şi pe cei sănătoşi, şi pe cei ce 
umblă şi pe cei ce stau, şi pe cei ce dorm şi pe cei ce veghează. 

3 . Moartea îi răpeşte pe toţii oamenii, orice rang ar avea ei şi pe nimeni nu 
ocoleşte, nici pe împărat, nici pe prinţ, nici pe bogat, nici pe sărac, nici pe cel slăvit, 
nici pe cel nenorocit. 

4. Moartea îi răpeşte şi pe cel drept şi pe cel păcătos, şi pe cel pocăit şi pe 
cel nepocăit, şi pe cel pregătit şi pe cel nepregătit. 

5. Moartea deseori te răpeşte îndată după greşeală şi, în ce păcat te găseşte, 
cu acela te şi trimite pe lumea cealaltă. 

6. După moarte există două căi: una duce la fericirea veşnică a drepţilor, 
iar cealaltă duce la chinul veşnic al păcătoşilor învârtoşaţi şi nepocăiţi. Iar veşnicia are 
doar început şi nu cunoaşte sfârşitul; mereu începe şi niciodată nu se sfârşeşte. O sută 
de mii de ani şi de veacuri sunt ca o clipă sau, mai bine zis, sunt nimic în comparaţie 
cu veşnicia. Este înfricoşător şi să cugetăm la veşnicie şi este cu neputinţă să ne 
aducem aminte de ea fară să suspinăm. De o sută de ori ar fi mai bine să ne chinuim 
aici în foc un veac întreg decât să pierdem fericirea veşnică şi să ajungem în iad. Adu- 
ţi aminte, păcătosule, adu-ţi mai des aminte de veşnicie cât mai ai vreme, căci în 
puterea ta stă să scapi de chinul veşnic, iar la fericirea veşnică să fii părtaş. 

Cum să ne pregătim pentru moarte? 

1. Să ne aducem aminte că negreşit vom muri, dar, când anume, nu se 
ştie, cum am spus mai sus. 

2. Să ne aducem aminte de prizonierii osândiţi la moarte, care ceas de 
ceas aşteaptă clipa în care să fie duşi la moarte, căci şi noi toţi suntem condamnaţi la 
moarte de judecata lui Dumnezeu. Pământ eşti şi în pământ te vei întoarce - i-a spus 

Dumnezeu protopărintelui nostru Adam şi, prin el, nouă tuturor (Facerea 3, 19). Şi în 
fiecare zi trebuie să aşteptăm împlinirea acestei sentinţe a lui Dumnezeu, căci nu ştim 
ceasul în care Domnul nostru va veni la noi, dimineaţa, ori la miezul zilei, ori seara, 
ori noaptea, ori ziua; şi întâmplările de zi cu zi ne arată acelaşi lucru. 

3. Să ne aducem aminte de cei ce au murit înecaţi în mare, care se află 
într-o asemenea frică, tulburare şi strâmtorare, că nu pricep acestea decât cei ce s-au 
aflat în aceeaşi situaţie. 

4. Să ştim bine că şi nouă ni se poate întâmpla ceea ce li se întâmplă 
altora. Mulţi s-au înecat subit în mare şi acelaşi lucru ni se poate întâmpla şi nouă; pe 
mulţi i-a înghiţit pământul de vii şi acelaşi lucru ni se poate întâmpla şi nouă; mulţi au 
fost loviţi de trăsnet şi de fulger şi la fel poate fi şi cu noi. Mulţi, când au adormit, nu 
s-au mai trezit din somn şi la aceasta să ne aşteptăm şi noi. Mulţi şi-au sfârşit viaţa 
mergând, şezând, mâncând la masă şi la fel ni se poate întâmpla şi nouă. Alţii, 
prăznuind, dansând şi săltând, au căzut fară suflare şi nu se vor ridica până la 
obşteasca înviere şi acelaşi lucru ne poate lovi şi pe noi. Alţii, îngreuiaţi de vin şi 
somn, nu s-au mai trezit şi vor dormi până la trâmbiţa Arhanghelului şi la acest lucru 
să ne aşteptăm şi noi. Alţii au fost răpiţi din braţele desfrânatelor; alţii în hoţie, jaf, 
tâlhărie şi omor au fost loviţi de judecata lui Dumnezeu şi de acelaşi lucru să ne 
temem şi noi. 

Faptul că până în prezent nimic din toate acestea nu ni s-a întâmplat, se 
datorează bunătăţii lui Dumnezeu, care ne îndeamnă la pocăinţă (Romani 2, 4) şi 
pentru aceasta trebuie să-I mulţumim totdeauna lui Dumnezeu, până la sfârşitul vieţii 
noastre, pentru că El în milostivirea Sa nu a îngăduit să cădem în asemenea necazuri, 
iar pe viitor să ne temem şi să fim cu băgare de seamă. Ceilalţi, care au fost loviţi de 
întâmplările spuse mai sus, nu s-au aşteptat la ele, dar li s-a întâmplat tocmai ceea ce 
nu au aşteptat: şi pe noi, deşi nădăjduim să scăpăm de asemenea întâmplări, totuşi, ele 

ne pot lovi. Aşadar, luând aminte la nenorocirile celorlalţi, să învăţăm să fim mai cu 
băgare de seamă şi să luăm aminte la noi înşine. Câţi oameni sunt, atâtea feluri de a 
muri sunt: toţi ne naştem la fel, dar murim diferit. însăşi venirea morţii nu ar fi pentru 
noi atât de înfricoşătoare de am aştepta-o în fiecare zi şi ceas, tot atât cât de 
neînfricoşător este duşmanul al cărui atac îl aşteptăm tot timpul. Adu-ţi aminte că 
moartea te poate lovi în nenumărate chipuri, dar, când vei muri, nu se ştie, căci aceasta 
a ascuns-o judecata lui Dumnezeu. 



34. Rugăciunea 



„Iar când vă rugaţi, nu fiţi ca făţarnicii cărora le place, prin sinagogi şi prin 
colţurile uliţelor, stând în picioare, să se roage, ca să se arate oamenilor; adevărat 
grăiesc vouă: şi-au luat plata lor. Tu însă, când te rogi, intră în cămara ta şi, închizând 
uşa, roagă-te Tatălui tău, Care este în ascuns" (Matei 6, 5-6). 

„Cereţi şi vi se va da; căutaţi şi veţi afla; bateţi şi vi se va deschide. Că 
oricine cere - ia, cel care caută - află, şi celui ce bate i se va deschide" (Matei 7, 7-8; 
Lucall,9-10). 

„...dacă doi dintre voi se vor învoi pe pământ în privinţa unui lucru pe care 
îl vor cere, se va da lor de către Tatăl Meu, Care este în ceruri" (Matei 18, 19). 

167 



„Privegheaţi şi vă rugaţi, ca să nu intraţi în ispită" (Matei 26, 41). 

„Privegheaţi dar în toată vremea rugându-vă" (Luca 21, 36). 

„Iar când staţi de vă rugaţi, iertaţi orice aveţi împotriva cuiva, ca şi Tatăl 
vostru Cel din ceruri să vă ierte vouă greşelile voastre" (Marcu 11, 25). 

„Şi orice veţi cere întru numele Meu, aceea voi face" (Ioan 14, 13). 

„...fiţi dar cu mintea întreagă şi privegheaţi în rugăciuni" (1 Petru 4, 7). 

„Rugaţi-vă neîncetat. Daţi mulţumire pentru toate" (1 Tesaloniceni 5, 17- 

18). 

„Vreau deci ca bărbaţii să se roage în tot locul, ridicând mâini sfinte, fără 
de mânie şi fară şovăire" (1 Timotei 2, 8). 

„Graiurile mele ascultă-le, Doamne! înţelege strigarea mea! Ia aminte la 
glasul rugăciunii mele" (Psalmi 5, 1-2). 

„Doamne, nu cu mânia Ta să mă mustri pe mine, nici cu urgia Ta să mă 
cerţi. Miluieşte-mă, Doamne, că neputincios sunt; vindecă-mă, Doamne, că s-au 
tulburat oasele mele; şi sufletul meu s-a tulburat foarte" (Psalmi 6, 1-3). 

„Auzi rugăciunea mea, Doamne, şi cererea mea ascult-o; lacrimile mele să 
nu le treci" (Psalmi 38, 16). 

„Jertfeşte lui Dumnezeu jertfa de laudă şi împlineşte Celui Preaînalt 
făgăduinţele tale" (Psalmi 49, 15). 

„Să se îndrepteze rugăciunea mea ca tămâia înaintea Ta" (Psalmi 140, 2). 

„Săracul acesta a strigat şi Domnul 1-a auzit pe el şi din toate necazurile lui 
1-a izbăvit" (Psalmi 33, 6). 

„Auzi, Dumnezeule, cererea mea, ia aminte la rugăciunea mea! De la 
marginile pământului către Tine am strigat; când s-a mâhnit inima mea" (Psalmi 60, 1- 
2). 

„Miluieşte-mă, Doamne, că spre Tine voi striga toată ziua. Veseleşte 
sufletul robului Tău, că spre Tine, Doamne, am ridicat sufletul meu" (Psalmi 85, 3). 

„Doamne, Dumnezeul mântuirii mele, ziua am strigat şi noaptea înaintea 
Ta. Să ajungă înaintea Ta rugăciunea mea; pleacă urechea Ta spre ruga mea, Doamne" 
(Psalmi 87, 1-2). 

„Strigat-am către Tine, Doamne, toată ziua, întins-am către Tine mâinile 
mele" (Psalmi 87, 10). 

„Iar eu către Tine, Doamne, am strigat şi dimineaţa rugăciunea mea Te va 
întâmpina" (Psalmi 87, 14). 

„Dintru adâncuri am strigat către Tine; Doamne! Doamne, auzi glasul 
meu! Fie urechile Tale cu luare-aminte la glasul rugăciunii mele" (Psalmi 129, 1-2). 

„întins-am către Tine mâinile mele, sufletul meu ca un pământ însetoşat" 
(Psalmi 142, 6). 

„Către Tine, Cel ce locuieşti în cer, am ridicat ochii mei. Iată, precum sunt 
ochii robilor la mâinile stăpânilor lor, precum sunt ochii slujnicei la mâinile stăpânei 
sale, aşa sunt ochii noştri către Domnul Dumnezeul nostru, până ce Se va milostivi 
spre noi. Miluieşte-ne pe noi, Doamne, miluieşte-ne pe noi, că mult ne-am săturat de 
defăimare, că prea mult s-a săturat sufletul nostru de ocara celor îndestulaţi şi de 
defăimarea celor mândri" (Psalmi 122, 1-4). 

Tâlcuirea Sfântului Ioan Gură de Aur 



Rugăciunea trebuie să vină din lăuntrul inimii (Cuvântul al 5-lea despre 
firea nepătrunsă a Dumnezeirii). 

Puterea rugăciunii a stins puterea focului, a potolit furia leilor, a înăbuşit 
ocările, a izgonit demonii, a deschis cerurile şi aşa mai departe (Cuvântul al 5-lea 
despre firea nepătrunsă a Dumnezeirii). 

Rugăciunea mai multor oameni are putere mai mare decât rugăciunea unui 
singur om (Cuvântul al 3-lea despre firea nepătrunsă a Dumnezeirii). 

Nimic nu este mai puternic decât rugăciunea (Cuvântul al 8-lea împotriva 

anomeilor). 

Nimic nu îi zăvorăşte diavolului intrarea la noi ca rugăciunea şi cererea 
stăruitoare (Cuvântul al 4-lea despre firea nepătrunsă a Dumnezeirii). 

Rugăciunea este adăpostul celor năpădiţi de valuri, ancora celor tulburaţi, 
toiagul celor ce se clatină, comoara celor săraci, siguranţa celor bogaţi, leacul bolilor 
şi straja sănătăţii (Cuvântul al 8-lea împotriva anomeilor). 

Cel ce are mintea trează şi vioaie trebuie să se roage (Cateh. 2). 

Prin rugăciune, păcatele se curăţesc (Cuvântarea a 3-a despre pocăinţă). 

Este cu neputinţă ca fară rugăciune viaţa să fie virtuoasă (Cuvântul 1 
despre rugăciune). 

Rugăciunea trebuie să vină dintr-o inimă bună, nu din mult zgomot 
(Cuvântul despre dreptul Avraam). 

înaintea feţei lui Dumnezeu se roagă doar acela care se roagă cu toată 
mintea (Cateh. 2). 

Cugetări despre rugăciune Ce trebuie pentru rugăciune? 



înainte de rugăciune trebuie: 

1 . Să nu ne mâniem pe nimeni, ci să iertăm orice jignire ca şi nouă să ne 
ierte Dumnezeu păcatele. 

Şi ne iartă nouă greşelile noastre, precum şi noi iertăm greşiţilor noştri. Iar 
de nu veţi ierta oamenilor greşelile lor, nici Tatăl vostru nu vă va ierta greşelile voastre 
(Matei 6, 12; 15). 

2. Să ne împăcăm cu cel pe care l-am supărat cu vorba sau cu fapta. Deci, 
dacă îţi vei aduce darul tău la altar şi acolo îţi vei aduce aminte că fratele tău are ceva 
împotriva ta, lasă darul tău acolo, înaintea altarului, şi mergi întâi şi împacă-te cu 
fratele tău şi apoi, venind, adu darul tău (Matei 5, 23-24). 



In vremea rugăciunii se cere: 

1. Smerenie, căci, praf şi cenuşă fiind, iar pe lângă aceasta şi păcătoşi, 
stăm înaintea măreţiei lui Dumnezeu şi ne rugăm Lui. Semnele smereniei sunt: 
plecarea capului, plecarea genunchilor, aruncarea la pământ, bătaia în piept şi 
celelalte. Şi aceste semne se arată îndeosebi când omul se roagă singur. 

2. Nădejde, căci Dumnezeu, atotprezent fiind, aude rugăciunea noastră; 
fiind atotputernic, ne poate da orice; fiind Tatăl preabun şi milostiv al tuturor, voieşte 
să ne dea tot ceea ce ne este necesar şi de folos şi nu se opune voii Lui celei sfinte. 

3. Râvna sau ardoarea inimii. Dintru adâncuri am strigat către Tine; 
Doamne! Doamne, auzi glasul meu! (Psalmi 129, 1) 

Motivele care îndeamnă la rugăciune 



1. Dumnezeu însuşi ne cheamă şi ne îndeamnă la rugăciune. Cereţi, 
căutaţi, bateţi - spune Hristos. 

2. Dumnezeu făgăduieşte că va auzi rugăciunea credinciosului. Cereţi şi vi 
se va da; căutaţi şi veţi afla; bateţi şi vi se va deschide vouă - spune Hristos. 

3. Valoarea rugăciunii este mare, căci ea este convorbirea sufletului 
credincios cu Dumnezeu. Cât de solemn şi plăcut este pentru omul cel muritor să stea 
de vorbă cu Dumnezeul cel nemuritor! 

4. Apropierea de Dumnezeu întotdeauna este uşoară, uşile sunt deschise, 
numai inima să fie înfrântă şi smerită (Psalmi 50, 1 8). De împăratul cel pământesc nu 
este uşor să te apropii cu vreo cerere, dar la împăratul Ceresc poţi veni oricând voieşti, 
fară nici o zăbovire şi nu trebuie să rogi pe nimeni să te anunţe, ci să mergi direct şi să 
te apropii cu nădejde. 

5. Dumnezeu pe toţi îi cheamă la rugăciune, netrecând pe nimeni cu 
vederea şi pe toţi făgăduieşte că-i va auzi. „Aproape este Domnul de toţi cei ce-L 
cheamă pe El, de toţi cei ce-L cheamă pe El întru adevăr" (Psalmi 144, 18). „Cereţi şi 
vi se va da; căutaţi şi veţi afla; bateţi şi vi se va deschide vouă". Nu există părtinire la 
Dumnezeu, Care voieşte ca toţi oamenii să se mântuiască şi la cunoştinţa adevărului să 
vină (1 Timotei 2, 4). Voieşte ca toţi să se mântuiască şi toţi să se apropie de El prin 
rugăciune. 

6. Prin rugăciune se cere harul Sfântului Duh, care ajută la nevoinţa 
împotriva păcatului (Luca 11, 13). 

7. Cu rugăciunea ne înarmăm împotriva vrăjmaşului nostru, a diavolului 
şi cu ea îl izgonim de la noi. 

8. Prin rugăciune ne izbăvim de toate întâmplările vătămătoare şi 
aducătoare de moarte. 

9. Prin rugăciune ne izbăvim de tristeţe, de necaz şi aducem mângâiere 
sufletului nostru, căci rugăciunea pentru cel întristat este ca răcoarea în vremea arşiţei. 

10. Fără rugăciune omul cade în rătăcire, netemere şi cea mai mare 

pervertire. 

11. Păcătosul nu trebuie să lase rugăciunea din pricina păcatelor sale. 
Căci, de crezi că acum eşti nevrednic să te apropii prin rugăciune de Dumnezeu, când 
vei fi vrednic? Când vei avea această vrednicie? Când te vei sfinţi, când şi prin ce te 
vei îndrepta? De unde sunt sfinţenia şi dreptatea noastră? Hristos este Cel Care ne 
îndreptează. Cine este drept înaintea lui Dumnezeu? Fiindcă toţi au păcătuit şi sunt 
lipsiţi de slava lui Dumnezeu (Romani 3, 23). Cine a fost Mânase? Un mare păcătos. 
Şi ce s-a întâmplat? A fost, oare, lepădat cel ce s-a rugat? Nu: s-a rugat cu smerenie şi 
a căpătat milă. 

Cine a fost femeia care a plâns la picioarele lui Hristos? O desfrânată, o 
păcătoasă. A fost ea, oare, respinsă de Hristos? Nu. Dar ce s-a întâmplat? A auzit 
dulcele Lui glas, care a spus: Iertate sunt păcatele ei cele multe... Credinţa ta te-a 
mântuit; mergi în pace (Luca 7, 47; 50). 

Aşadar, nevrednicia ta nu te poate vătăma cu nimic. Un singur lucru 
trebuie, să renunţi la poftele tale şi să alergi cu pocăinţă la Tatăl tău Ceresc. „Iar unde 
s-a înmulţit păcatul, a prisosit harul" (Romani 5, 20). Cum este picătura de apă faţă de 
ocean, aşa sunt păcatele tale în comparaţie cu harul cel de nepătruns al lui Hristos. 

